REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Dvanaesti dan rada)

01 Broj 06-2/126-23

27. jun 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodni poslanika konstatujem da je prisutno 97 narodnih poslanika.

Radi utvrđivanja broja poslanika prisutnih u sali, molim da ubacite svoje identifikacione kartice u elektronske jedinice.

Zahvaljujem.

Konstatujem da je primenom elektronskog sistema, utvrđeno da je u sali prisutno 124 narodnih poslanika, što je, dakle, više od 84 i možemo da nastavimo sa radom.

Da li neko od predsednika odnosno ovlašćenih predstavnika poslaničkih grupa želi da zatraži obaveštenje ili objašnjenje?

Reč ima Jelena Jerinić.

JELENA JERINIĆ: Zahvaljujem, predsedavajući.

Počeću sa nekim pitanjima na koje poslanici i poslanice Zeleno – Levog fronta ili nisu dobili odgovore u propisanim rokovima ili su ti odgovori bili paušalni i neprecizni, čime se praktično obesmišljava postavljanje pitanja na ovaj način, a građani i građanke se uskraćuju za informacije o tome kako se u njihovo ime ostvaruje javni interes.

Dakle, 2. juna ove godine poslala sam Regulatornom telu za elektronske medije zahtev za pristup informacijama od javnog značaja, tražila da mi se dostavi dozvola za pružanje medijske usluge televizije „Informer“. Stručna služba REM-a obavestila me je da dozvola izdata 24. maja, dva dana nakon podnošenja zahteva. Zaista sam bila zadivljena efikasnošću Saveta REM-a.

Međutim, služba REM-a propustila je da dostavi elaborat koji čini sastavni deo te dozvole, a iz koje se vidi šta je zapravo opredelilo Savet REM-a da u ovom ekspresnom roku omogući Draganu J. Vučićeviću da ima i televiziju.

Podsećam da je jedan od zahteva protesta „Srbija protiv nasilja“ gašenje tabloida koji promovišu nasilje, u čemu prednjači Vučićevićev tabloid „Informer“.

Danas je 27. jun i zakonski rokovi za REM su istekli. Ja ću svoje pravo na pristup ovog informaciji, kao građanka, potražiti pred Poverenikom za informacije od javnog značaja.

Danas, kao narodna poslanica, imam druga pitanja. Moram još jednom da pitam – gde je Olivera Zekić? Možda koristi stari godišnji odmor.

Inače je teško objasniti zbog čega se ona, inače žustra učesnica javne debate po mnogim pitanjima koja nisu u njenom opisu posla, u javnosti skoro nije oglasila od 10. maja, kada smo na vrata REM-a zalepile ostavku i za nju i za sve druge članove Saveta koju je samo potrebno potpisati.

Gospođo Zekić, da li ste vi naložili stručnoj službi da elaborat ne učini dostupnim javnosti? Ako to nije bila vaša ideja, molim vas da obezbedite da se u instituciji koju predvodite sprovodi Zakon o slobodnom pristupu informacijama od javnog značaja.

Dakle, 6. juna ove godine moj kolega Robert Kozma postavio je pitanje vršiocu dužnosti ministra prosvete – da li je tačno da je pravi razlog za odlaganje državne mature u tome što softver koji je država platila firma „Komtrejd“ više stotina miliona dinara ne radi? Rok za davanje odgovora je istekao, a v.d. ministra nije se oglasio.

Pretragom podataka na portalu javnih nabavki može se videti da je u periodu dve godine „Komtrejd“ dobio ukupno 211 projekata za javnu upravu, a 10 za Ministarstvo prosvete.

U periodu dok čekamo ovaj odgovor na pitanje od ministra prosvete, „Komtrejd“ je dobio još pet dodatnih ugovora za različite organe javne vlasti. Da li je moguće da u zemlji koja se promoviše kao raj za IT jedna firma dobije tolike poslove, a da na kraju softver ne radi?

Nekoliko pitanja iz oblasti unutrašnjih poslova. Ministar Gašić je prošle nedelje u ovom domu izrekao niz optužbi na račun inspektora Milenkovića i Mitića koji su rukovodili istragom u slučaju „Jovanjica“. Rekao je da je protiv obojice podnet veliki broj prijava Službi unutrašnje kontrole zbog zloupotrebe, ali je propustio da kaže da službom rukovodi Goran Colić, čovek koga je on u MUP doveo direktno iz BIA.

Pitanje za ministra Gašića – zašto je proglašena službenom tajnom procena bezbednosti za ova dva inspektora nakon što je prijavljeno da su im životi ugroženi i da je pripremljena njihova likvidacija?

Nakon prijave trebalo je pune dve godine da bi se izradila ova procena bezbednosti. Da li je u tom periodu nešto trebalo da se desi?

Zbog čega je provera urađena tek nakon reakcije Zaštitnika građana, i to u gotovo jednom jedinom danu?

Ko je ispitan u toku te provere i da li je tačno da je to učinjeno tako što su policija, vojska i BIA jednostavno pitane – da li neko iz vaše službe učestvuje u pripremi likvidacije, na šta su oni jednostavno odgovorili – ne?

Javnosti je potrebno pokazati taj dokument da se vidi kako je izrađen i ko je ispitan.

Gospodine Gašiću, kako vidite ulogu ministra unutrašnjih poslova? Da li mislite da je u redu da u toku sudskog postupka na ovaj način diskreditujete zaposlene u vašem ministarstvu koji su ovde svedoci Tužilaštva? Da li znate da na taj način vršite neprimereni uticaj na samostalno javno tužilaštvo i nezavisni sud, što je Ustavom zabranjeno? Na čiju stranu se na ovaj način stavljate?

(Predsednik: Pet minuta.)

Pitanje za ministarku pravde, VST i VSS – kada ćete reagovati na ove izjave ministra Gašića i upozoriti ga to što čini je zabranjeno Ustavom i zakonom?

Zahvaljujem.

PREDSEDNIK: Reč ima Akoš Ujhelji.

AKOŠ UJHELjI: Hvala lepo.

Poštovani predsedniče, predsedništvo, dame i gospodo narodni poslanici, naša poslanička grupa od samog početka podržava Program „Čista Srbija“ jer se u potpunosti slažemo sa poslovicom – ponašajte se dobro prema zemlji, ona vam nije data od vaših roditelja, nego je pozajmljena od vaše dece. Ne nasleđujemo zemlju od naših predaka, pozajmljujemo je od naše dece.

Projekat izgradnje komunalne infrastrukture i infrastrukture za odlaganje komunalnog čvrstog otpada u Republici Srbiji sa radnim nazivom „Čista Srbija“, za čije sprovođenje je nadležno Ministarstvo građevinarstva, saobraćaja i infrastrukture, koncipiran je na osnovu potrebe za povećanom ekološkom zaštitom voda i zemlje. Cilj programa – izgradnja kanalizacione mreže i postrojenja za preradu otpadnih voda je da se problemi gradova i opština koji do sada nisu bili u fokusu iz razloga nedovoljne aktivnosti samih lokalnih samouprava, ali i zbog nedostatka finansijskih sredstava potpuno reše što se tiče ovog segmenta.

Program u fokusu ima tri dela – održavanje sistema pijaćih voda u gradovima i opštinama koji su ugroženi usled nekontrolisanog izlivanja kanalizacije, zatim na zaštitu reka od prekomernog zagađenja i očuvanje životne sredine i samim tim obezbeđivanje jednog od najbitnijih uslova za dalji opstanak ljudi na ovom prostoru.

U koalicionom sporazumu SVM i SNS posebno smo se osvrnuli na važnost izgradnje kanalizacione mreže i prečistača u Malom Iđošu, Srbobranu, Bajmoku, Čantaviru i Sivcu, Kovačici, Debaljači, kao i njen završetak u Kanjiži, sanaciju zagađenog toka Krivalje, završetak izgradnje postrojenja za prečišćavanje vode za piće u Kikindi i Zrenjaninu, kao i na rekonstrukciju mreže i izgradnju postrojenja za prečišćavanje vode za piće u Novom Kneževcu, Senti, Adi, Bečeju i Čoki.

Efekat programa „Čista Srbija“ je nemerljiv. Očuvanje vode za piće koja će biti glavni resurs u godinama pred nama i sprečavanje zagađenja reka koja je sada dostigao kritičan nivo. Ujedno ćemo ispuniti jednu od najbitnijih obaveza prema EU u postupku pristupanja. Broj stanovnika koji je obuhvaćen ovim programom je 2,5 miliona u 69 jedinica lokalne samouprave. Izgradiće se preko pet miliona metara kanalizacione mreže, a broj postrojenja je skoro polovina od potrebnih za celu Srbiju. Projekat je uključen u program Srbija od 2020. do 2025. godine koji sadrži plan investicionih projekata za dalji razvoj Srbije u narednih pet godina što potvrđuje njegov izuzetan značaj, naglašava potrebu za hitnom realizacijom. Zahvaljujući koalicionom sporazumu između Saveza Vojvođanskih Mađara i SNS i programu „Čista Srbija“ u gradu Subotica uskoro će krenuti izgradnja kanalizacije ukupne dužine od oko 50 kilometara sa crpnom stanicom kojim se omogućava da se dodatnih 2.735 domaćinstava priključe na mrežu. U naselju Palić izgradiće se oko 11,2 kilometara kanalizacione mreže i tri crpne stanice kojim se omogućava priključenje oko 500 domaćinstava. Vrednost ove investicije iznosi 25,4 miliona evra.

Moje pitanje želim da postavim Ministarstvu građevine u vezi izgradnje kanalizacione mreže u naselju Bajmok i Čantavir na osnovu podataka koje sam dobio od subotičkog vodovoda u oba naselja bi se izgradilo po 25 kilometara kanalizacione mreže sa prečistačima. U Bajmoku će nakon izgradnje moći da se priključe 1.556 domaćinstava u Čantaviru oko 1.300 domaćinstava. Kada se očekuje potpisivanje aneksa ugovora u vezi izgradnje prečistača i kanalizacione mreže u ova dva naselja i kada se očekuje početak radove ne samo u Bajmoku i Čantaviru nego u Subotici. Hvala na pažnji.

PREDSEDNIK: Reč ima Radmila Vasić.

RADMILA VASIĆ: Hvala predsedniče.

Poštovani građani, postavljam pitanja predsedniku Narodne skupštine, predsedniku i Vladi Republike Srbije, nadležnim ministarstvima.

Na prostoru Kosova i Metohije uhapšeno je brutalno pretučeno više Srba toliko brutalno da im je zdravlje ugroženo sa rizikom da nikada živi ne izađu iz šiptarskih kazamata a da Srbija nije preduzela nijedan korak da ih zaštiti. Koliko je Srba uhapšeno od januara ove godine kao i koliko i koji se Srbi nalaze u zatvorima, na Kosovu i Metohiji koliko njih je osuđeno na koju kaznu i zbog kojih dela, koliko je ukupno Srba u zatvorima a koliko njih na slobodi, ali sa neizvesnim sudskim postupcima.

Zahtevamo od Ministarstva spoljnih poslova i drugih važnih nadležnih institucija da upute pisma Agenciji za ljudska prava Ujedinjenih nacija, Savetu Evrope, „… internešnl“, „Hjuman rajts voč“ i drugim srodnim međunarodnim institucijama i organizacijama da hitno pošalju svoje predstavnike da posete sve srpske zatvorenike na Kosovu i Metohiji i lično se uvere o njihovom stanju. Da Skupština Srbije hitno pošalje zvaničnu delegaciju na KiM koja bi posetila sve zatočene isključivo za asistenciju KFOR-a.

Zašto niste još uvek zatražili sednicu Saveta bezbednosti o Kosovu i Metohiji zbog očigledne opasnosti od etničkog čišćenja, ne samo Srba sa severa Kosova i Metohije nego Srba sa čitavog prostora Kosova i Metohije. Zašto generalni sekretar UN Antonio Guteres nije osudio represiju i brutalno nasilje nad Srbima na Kosovu i Metohiji i koja je njegova uloga u ćutanju na zločine protiv Srba. Zahtevamo da se prekinu svi pregovori, svi razgovori o Kosovu i Metohiji dok Srbi sa Kosova i Metohije ne budu pušteni na slobodu kao i da se prekine zajednička vežba „Platinasti vuk“ u kojoj vojska Srbije učestvuje zajedno da NATO vojnicima. Zašto je vojska Srbije dozvolila sebi takvo poniženje? Zašto taj isti NATO nije dao zadatak KFOR-u da zaštiti Srbe i da zabrani kretanje ROS specijalaca na severu Kosova i Metohije, nego hapsi ljude koji mirno sede i pevaju. Zašto KFOR ne postupa nepristrasno i ne poštuje rezoluciju 12/44 Saveta bezbednosti UN po kojoj jasno stoji da garantuje da će narod Kosova uživati suštinsku autonomiju u okviru tadašnje SRJ a današnje Republike Srbije. Da li ćete zatražiti odgovornosti i smenu komandanta KFOR-a? Tražim hitnu smenu i odgovornost ministra pravde Maje Popović i hitnu smenu i odgovornost Višeg suda i Višeg javnog tužilaštva u Kraljevu zbog puštanja na slobodu trojice uhapšenih terorista koji su naoružani do zuba, prešli sa teritorije Kosova i Metohije u pokušaju da sprovedu određene akcije. Dok se naši goloruki Srbi hapse, brutalno prebijaju i tamniče bez učinjenog bilo kakvog krivičnog dela, dotle naše Ministarstvo pravde pušta uhapšene naoružane teroriste čime su narušili i ugled države Srbije i narušili su bezbednost naših građana i naše zemlje i poslali poruku da šta god da uradite Srbi nećete biti kažnjeni, zbog čega ministar pravde mora da podnese ostavku i da odgovara.

Zbog dramatične situacije na Kosovu i Metohiji, zbog neviđene represije, zbog terora, zbog brutalnog prebijanja Srba na Kosovu i Metohiji, zbog hapšenja Srba pozivam vas sve, pozivam sve političke organizacije, sva udruženja građana, sve građane da dođu sutra na Vidovdan u 19.00 časova ispred crkve Sv. Marka kako bismo pružili podršku našoj braći i sestrama na Kosovu i Metohiji i kako bismo jasno, glasno i nedvosmisleno rekli – stop teroru, stop nasilju nad Srbima na Kosovu i Metohiji.

Ministarstvo prosvete je u odgovoru koji mi je dostavljen 18. novembra 2022. godine, potvrdilo da Ministarstvo prosvete ne poseduje kodove, šifre ili ključeve sistema za elektronski dnevnik i da je preporuka DRI da Ministarstvo prosvete preuzme ceo sistem do kraja decembra 2022. godine. Da li je Ministarstvo prosvete preuzelo ceo sistem Esdnevnik i zaštitilo podatke o našoj deci? Da li će MUP ispitati nezakonitosti u okviru potpisanog ugovora sa „Tesla“ firmom koja je uvela sistem Esdnevnik i bivšeg ministra prosvete Mladena Šarčevića koji je potpisnik ovog ugovora? Hvala. Još jednom vidimo se sutra u 19.00 časova ispred crkve Svetog Marka, stop nasilju nad Srbima na Kosovu i Metohiji.

PREDSEDNIK: Hvala.

Reč ima Zaip Redžepović.

ZAIP REDžEPOVIĆ: Poštovani predsedniče, dame i gospodo uvaženi građani Republike Srbije, želim pre svega da iskoristim priliku i da čestitam nastupajući Kurban bairan vrhovnom poglavaru islamske zajednice u BiH, gospodinu Huseinu Kavazoviću. Takođe da čestitam bajram predsedniku Mešihata u Srbiji, gospodinu Dudiću, kao i svim građanima Republike Srbije koji obeležavaju ovaj dan. Takođe, poseban selan, pozdrav i posebnu čestitku šaljem našim ljudima u dijaspori i širom sveta.

Mnogo pitanja i mnogo stvari ima koje interesuje građane koji su mene poslali ovde da govorim u njihovo ime i nekako bi moglo da se krene od toga šta se konkretno radi i šta se dešava sa graničnim prelazom između Tutina i Petnice. To bi mnogo stvari olakšalo i što se tiče nekakvog raspoloženja jednostavno nema više argumenata da se sa tim ne požuri. Ne znam dokle se stiglo i to je nešto što me zanima.

Takođe građane zanima šta se dešava sa Osnovnim sudom u Tutinu, dokle smo stigli sa time da se konačno ispravi ta nepravda i da se Osnovni sud u Tutinu vrati. Isto važi i za Prekršajni sud gde bi rekao da ima još manje argumenata da se održava ovo stanje koje je aktuelno sada.

Pitanje šumske uprave u Tutinu ili gazdinstva koje se nalazi u Raškoj je takođe aktuelno. Svi se pitaju da li će i kakve su šanse da se ova takođe nepravda ispravi, jer argumenti su apsolutno na strani opštine Tutin da gazdinstvo bude u Tutinu i zbog sirovine koja se koristi i zbog svih drugih argumenata.

Međutim, ja sam danas odabrao da moje konkretno pitanje bude nešto drugo, a tiče se bivšeg policajca Sefedina Ragipovića, koji je radni vek proveo u Kraljevu, gde je i penzionisan. O tome su pisali mediji, o tome se dosta govorilo, bivši ministar policije je čak obećao da će taj njegov problem sa stanom da reši. On je preživeo jako teške stvari. Svoj život je posvetio poslu i ceo život je radio na uspostavljanju javnog reda i mira i služio ovoj državi na najčasniji i najbolji mogući način. Radi se o čoveku koji je iz jedne ugledne i časne porodice koja ima ozbiljnu tradiciju.

Nažalost, danas, uoči Bajrama, ja moram da govorim o tom težem delu, a to je da je on danas suočen sa problemom da bude izbačen iz stana u kome je proveo 19 godina, gde se 17 godina odbijalo tada iz Fonda solidarnosti od njega, zapravo ne 17 godina, nego, koliko ja znam, 17 hiljada maraka tadašnjih je odbijeno njemu dok se to nije ukinulo. On je neko ko je, prema mojim informacijama, u razgovoru sa mojim prijateljima iz Kraljeva uzoran i primeran čovek i u Kraljevu.

Mislim da ova država i nadležno ministarstvo moraju da urade sve što mogu da ovaj čovek ostane u tom stanu. Nije to luksuzan stan, niti je kvalitetan, niti tu ima mnogo kvadrata, a država, čini mi se, polaže jedan od najvažnijih ispita i pokazuje kakav je njen odnos prema ljudima koji su ovu državu na neki način zadužili.

Sa ovog mesta apelujem na MUP da uradi sve što može da se ovom čoveku pomogne, da pokažemo da ljudi koji su radili dobre stvari i koji su služili ovom narodu ne treba da brinu kada odu u penziju zbog nekakvih procedura koje su poprilično nakaradne. Ne može neko ko je oboleo i došao do invalidske penzije da bude tretiran na način da je vrlo realno da ostane bez krova nad glavom, a pri tome i taj krov nad glavom je on lično finansirao.

U tom kontekstu, ja sam siguran da ću dobiti podršku i od drugih kolega koji ga znaju, ali ja vam kažem, jedna od snažnijih poruka iz Sandžaka danas jeste da se ovom čoveku, građaninu ove zemlje, bivšem policajcu, patrioti, pomogne i učini sve što se može da on ne brine o krovu nad glavom. Hvala vam.

PREDSEDNIK: Reč ima Đorđe Miketić.

ĐORĐE MIKETIĆ: Zahvaljujem se, predsedniče.

Zahvaljujem se i kolegi poslaniku na podsećanju, čestitam Kurban-bajram svim vernicima u Srbiji.

Moje pitanje je sledeće. Da li se sećate Uroša Panića, kuma, odnosno kumića Aleksandra Vučića, kako bi on rekao, iz starog kumstva sa Petrom Panićem Panom, Šešeljevim telohraniteljem, koji se sad negiraju? Ko se seća, Uroš Panić je onaj momak što je divljao „lamburdžinijem“ i vređao policajce. Za taj automobil prosečnom radniku u Srbiji potrebno je 45 godina da radi da bi mogao da ga priušti. Na snimku je ponižavao beogradsku policiju, pozvao ih da dođu pod rotacijom da ga jure, da vide kako im beži: „Hajde, panduri, kupite se, da vam pokažem šta je beogradski fantom. On je došao iz Kamenice, on mene da stigne? Ne možeš ti mene da stigneš, druže, nismo ti i ja isto.“

Nakon ovakvog snimka, policija je izgovorila, odnosno zvanično izjavila, da su podnete prekršajne prijave u saobraćaju protiv Uroša Panića. I slagala. Evo ga dokaz. Naime, 20. aprila 2023. godine pitao sam ministra Gašića šta je sa krivičnom prijavom protiv Uroša Panića koju smo mi podneli. Dobio sam odgovor, nakon što su uhapsili auto, umesto Uroša Panića, a nakon toga i pustili taj auto vlasniku. Vlasnik je navodno „Fors rent“, rentakar, gde je čovek potvrdio da je on vozio, neki Ž. M, 11. aprila vozilo koje je napravilo sve ove prekršaje. Što znači, pitanje je ovde i za Prekršajni sud, pored dokaza, zašto nije podneta krivična prijava za lažno svedočenje? Cela Srbija je mogla da gleda u lajv prenosu i kasnije na svim mrežama ovo divljanje bahatog vozača Uroša Panića kako se sprda sa beogradskom policijom, a beogradska policija uhapsila auto, a onda verovatno od drugog čoveka izmamila priznanje da je on vozio.

Što se tiče Uroša Panića, dva puta su se vodili postupci u Prekršajnom sudu u Beogradu zbog vređanja policajaca pre ovog slučaja. Svedočili su da im je govorio da će da im skine uniforme, a u jednom slučaju i da je kum predsednika Srbije Aleksandra Vučića. Istraživački novinari CINS-a su utvrdili na nema u ovom trenutku saobraćajni prekršaj protiv Uroša Panića.

Postavljam pitanje ministru Gašiću zašto je slagao građane Srbije. Krajem septembra 2020. godine policija je zaustavila „audi“ na Novom Beogradu, vozio ga je dotični Stefan Savić, dok se kao vlasnik „audija“ pojavio Uroš Panić, koji se pojavio na licu mesta. Rekli su mu da je vozilo neispravno, a on je rekao: „Ja sam Vučićev kum, smeniću te, naći ću ti novo radno mesto, skinuću ti uniformu, nećeš je nositi, ići ćeš na raport kod Stanića“. Zbog toga je policija podnela prekršajnu prijavu, ali nećete verovati, zastarela je.

U međuvremenu, 2021. godine, Panić je ušao u raspravu, kako policija tvrdi, sa poznanikom i udario ga pesnicom u glavu. Prilikom privođenja, prema prijavi policije, rekao je: „Pušite onu stvar, ostaćete bez posla, skinuću vam uniformu“. U tom slučaju se pred sudijom pojavio jednom, nepunih mesec dana pred zastaru postupka i priznao, međutim, uprkos tome, opet nećete verovati, slučaj je zastareo. Predsednica Prekršajnog suda u Beogradu Olivera Ristanović kaže da u tom slučaju sudije u proseku imaju hiljadu predmeta i da sami biraju prioritete. Panić je izgovorio: „Kada sam prestao da pijem lekove više nemamo takvo ponašanje i obećavam da se ovako nešto ubuduće neće ponoviti“. Međutim, vidimo da se ponavlja. Stoga, da li sa lekovima ili bez, nasilničko ponašanje se ponovilo u živom prenosu.

Pitam ministra – kada će ovaj nasilnik biti uhapšen za nasilničku vožnju. Potvrdili ste, naravno, gospodine ministre, na sednici ne vidim datum, izvinjavam se, da je Petar Panić predsednikom poznanik, ali verovatno nije kum. Nebitno je da li je kum ili ne, pitanje je – kada će ovaj nasilnik da odgovara i zašto je iznad zakona? Takođe pitanje i za Prvo osnovno javno tužilaštvo – šta je sa krivičnom prijavom koju smo mi morali da podnesemo protiv ovog nasilnika?

Zato pozivam sve građane, koji nemaju „lamburdžini“, koji za svoje prekršaje idu u sud, da nađu u subotu ili u petak ili koji drugi dan najbližu blokadu, najbliži protest i da se pridruže protestu „Srbija protiv nasilja i nasilnika“. Hvala vam.

PREDSEDNIK: Nadam se da ono da će neko sada da legne na prugu nije ozbiljno.

Reč ima Dragana Miljanić.

DRAGANA MILjANIĆ: Zahvaljujem, predsedniče.

Poštovani građani Srbije, dame i gospodo narodni poslanici, juče je samozvana predsednica lažne države Kosovo Vjosa Osmani pohvalila kooperativnost Beograda, odnosno vlasti u Beogradu. Ona je zadovoljna, naime, što je Srbija ispunila zahteve SAD i pustila na slobodu trojicu pripadnika tzv. kosovske policije. Podsećam da je reč o licima koja su pre 12 dana uhapšena na teritoriji centralne Srbije. Podsećam i da je prilikom vršljanja sa ove strane administrativne linije kod njih pronađena bojeva municija, automatsko oružje i oprema za osmatranje terena. Svima je poznato da je reč o pripadnicima terorističke, odnosno separatističke formacije, jer i Ustav Republike Srbije i Rezolucija 1244, ali i bilo koji međunarodni pravni akt ne priznaje takvu jednu vrstu formacije. Podsećam vas takođe da je pre tačno godinu dana na Gazimestanu uhapšen Srbin Nikola Nedeljković, a podsetiću vas da on kod sebe nije imao nikakvo oružje, odnosno imao je jedino majicu. Ovaj Srbin osuđen je na osam meseci zatvora. Dakle, bilo je dovoljno jedno saopštenje Edija Rame da vlast donese jednu ovakvu sramotnu i skandaloznu odluku, odluku kojom su ponovo ponizili i državu Srbiju i građane Republike Srbije.

Dok Kurti započinje poslednju vazu okupacije severa naše pokrajine, dok se Srbi tamo love kao zečevi i odvode u prištinske kazamate, vi ste odlučili, po ugledu na vaše ideološke blizance iz postpetooktobarskog sistema, da oslobodite teroriste i separatiste. Pri tome, učinili ste to bez bilo kakve nagodbe, bez bilo kakvog sporazuma o oslobađanju Srba koji su dole zatočeni, doku su Kurtijeve horde brutalno lišavale slobode Srba na Kosovu i Metohiji.

Pitam vas šta je to Srbija dobila time što je dopustila da se ova trojica zatočenika uhapšenih slobodno vrate na teritoriju Kosova i Metohije?

Sudeći prema dosadašnjoj praksi, uopšte nas ne bi iznenadilo da ćete možda tražiti da uputimo izvinjenja što smo prekinuli ovu trojicu u izviđanju terena u centralnoj Srbiji.

Iskoristiću priliku da kao narodni poslanik Srpske stranke Zavetnici postavim pitanja nadležnom tužilaštvu, da li je u postupku potvrđivanja optužnice ovlašćeni javni tužilac postupio u skladu sa Zakonom o krivičnom postupku i predložio produženje pritvora trojica uhapšenih?

Takođe, pitam vas da li su postojali politički pritisci na nadležne pravosudne organe po ovom pitanju?

Činjenica je da je situacija na Kosmetu alarmantna i da se naš narod suočava sa eksplicitnim metodama etničkog čišćenja. Upozoravali smo vas na to, nagoveštavali kakva će posledice doneti prihvatanje francusko-nemačkog plana, ali vi ste tada tvrdili da će Lajčak i Eskobar da nateraju Kurtija da se formira zajednica srpskih opština.

Postavlja se pitanje - gde su vam danas garanti dogovora iz Brisela i Ohrida? Gde su Lajčak, gde je Borelj, gde je Eskobar? Iz njihovih izjava jedino možemo da zaključimo da oni od Srbije sada traže da ukloni blokadu za prijem Kosova u međunarodne organizacije.

U ime Srpske stranke Zavetnici postavljam pitanja predsednici Vladi i ministrima i tražim da predoče javnosti da li ste u proteklih mesec dana, konkretno od 26. maja, kada je počela Kurtijeva okupacija četiri opštine na severu KiM, preduzeli bilo šta osim održavanja vanrednih, ekskluzivnih i istorijskih konferencija za medije, koje gledamo češće nego što gledamo vremensku prognozu? Zanima nas da li ste uputili bilo kakvu reakciju organima UN? Zašto niste inicirali sednicu Saveta bezbednosti UN? Sada kad vi sami priznajete da je Brisel i gluv i slep za srpske interese na KiM.

Videli smo da je Aljbin Kurti samo za srpsku robu uveo zabranu uvoza na Kosovu i Metohiji. Pitamo zašto ova Vlada nije odmah reagovala kontra merama i bezuslovno suspendovala dalju primenu briselskih sporazuma, posebno onih koji se odnose na priznanje kosovskih ličnih dokumenta, carinski pečat i registarske tablice tzv. republike Kosovo?

Pre nešto više od mesec dana u ovoj sali poslanici Srpske stranke Zavetnici jedini su koji su glasali protiv ličnih karata i diploma lažne kosovske republike na teritoriji centralne Srbije.

Vaša politika uzmicanja, popuštanja, završavam, zahvaljujem, dovela je Kurtijeve duge cevi do Kosova i Metohije. Vaša politika je dovela do toga da se Srbi na Kosmetu sada pitaju da li će sutra završiti u prištinskim kazamatima. Zahvaljujem.

PREDSEDNIK: Hvala vam.

Reč ima Nebojša Novaković.

NEBOJŠA NOVAKOVIĆ: Hvala lepo, predsedniče.

Moje prvo pitanje uputiću Ministarstvu prosvete. Ovim putem molim za informaciju da li postupaju i rade na slučaju koji se desio 20. aprila ove godine. Radi se o OŠ „Đura Jakšić“ u Kaću, nedaleko od Novog Sada.

Naime, u toj školi je organizovan javni čas, to je organizovala ova škola u hali i učenicima, odnosno deci osnovne škole se putem video linka iz zatvora iz Finske, gde trenutno služi kaznu, obratio čovek koji je osuđen za ratne zločine. Radi se o Nebojši Pavkoviću. Osuđen je na 22 godine zatvora pred Međunarodnim krivičnim sudom za bivšu Jugoslaviju, i to za zločine protiv čovečnosti.

Prema zvaničnoj odluci suda, koja je obavezujuća i za pravni sistem Srbije, on se smatra odgovornim za deportacije, ubistva, progon, kao i zločin protiv čovečnosti i krivična dela ubistva, kao i kršenje zakona i običaja ratovanja i drugih nehumanih dela.

Kako su svojstva ove ličnosti takva, ujedno i povod da se ona obrati deci u školi i kako se to ne može podvesti pod obrazovnu, edukativnu ili vaspitnu delatnost, takođe, nema veze sa proširivanjem znanja dece, niti sa građanskim sistemom vrednosti, takođe, nema veze ni sa civilizacijskim i humanističkim normama ponašanja, tražim od Ministarstva prosvete da ispita pod kojim uslovima je organizator događaja smatrao da je korisno da do ovakvog skupa među decom u školi dođe, da se deci upriliči susret i razgovor sa osuđenim čovekom? I da li postoji saglasnost roditelja dece za baš ovakav sadržaj da se plasira njihovoj deci u školi, gde su oni poslati da uče, da budu bezbedni i gde slavljenje osuđenih lica i njihova afirmacija još uvek ne bi trebalo i nije zvaničan deo školskog programa u Srbiji?

Prema pisanju dnevnog lista „Politika“ na ovom javnom času govorio je gradonačelnik Novog Sada Milan Đurić, što bi trebalo da bude dovoljan povod za preispitivanje njegove odgovornosti pred Skupštinom grada Novog Sada.

Te ovu priliku koristim i da zainteresujem novosadsku javnost da se rasvetli uloga gradonačelnika, ali i direktorke škole gospođe Verice Letić u vezi sa organizacijom ovog javnog časa.

Moje drugo pitanje uputiću premijerki, vezano je za ovaj prvi slučaj i pokazuje da tu postoji jasan kontinuitet u politici. Naime, ove godine u okviru Svetopličkog sabora, Toplički okrug je odlučio da Povelju cara Lazara uruči opet čoveku koji je osuđen za ratne zločine, to je Vladimir Lazarević.

Da problem bude veći, i na ovom slučaju zapravo nije propuštena prilika da dođe do skandaloznog gesta kojim se opet naša deca izlažu promociji zločina i nasilja. Za to se potrudio ovog puta ministar Selaković. On je izjavio da je Lazarević uzor mladima, a Toplički upravni okrug najavio je dodelu povelje uz ocenu i opravdanje da je on pravi primer mlađim generacijama. Svojom izjavom su na jednako loš način doprineli afirmisanju zločina i nasilja kao nečega od čega se u ime kvazi herojstva pred mladima govori isključivo u pozitivnom kontekstu, stvarajući tako budući željeni obrazac ponašanja. Ne bih znao kako drugačije da objasnim ove namere.

Zamolio bih u tom smislu predsednicu Vlade, ukoliko može da reaguje, da zvaničnici ove Vlade i ovog režima zapravo budu onemogućeni da daju ovakve izjave i promovišu ovakve stavove. Ona je jednom već dokazala da to može. Naime, ona je po priznanju predsednika Aleksandra Vučića, ona je njega sprečila da na dnevni red dođe pitanje otvaranje smrtne kazne, pa je molim da upotrebi isti autoritet i da zatvori ova pitanja koja padaju na pamet u konkretnom slučaju Selakoviću i Vučiću.

Ja sam pre nekog vremena govorio i o lošem primeru koji je poslat kada se gospodin Šljivančanin, takođe kao ratni zločinac, obratio na jednom skupu. Tad nam je rečeno da ljudi koji odsluže svoju kaznu imaju sva jednaka prava, ali nemaju prava da budu uzori. Resocijalizacija nije isto što i reafirmacija. Resocijalizacija ne znači da odmah postajete pozitivan uzor. Evo, možete da se angažujete kroz društveno koristan rad, možete da se bavite poplavama u 50 gradova u Srbiji, ali verovatno je to manje popularno nego biti heroj.

U svetlu ovih strašnih tragedija koje su se desile 3. i 4. maja, ovo pitanje samo može biti još značajnije. Pomenute tragedije desile su se baš u krugu škola. To je ujedno i prostor koji nismo zaštitili od ovakvih ljudi, već smo im otvorili mogućnost da kroz normalizaciju svog dela i herojstva koje se imputira oni postanu uzor mladima.

Završavam sa pitanjem Ministarstvu kulture, sa željom da se za razliku od pomenutih odlikovanja uvede jedno koje bi značilo promovisanje potpuno drugačijeg sistema vrednosti deci, pa možda i minimalnu garanciju da naša deca u našim školama postanu bolji ljudi, a to je da li će usvojiti peticiju građana da nagrada za mlade pijaniste nosi ime po Andriji Čikiću, dečaku, mladom kompozitoru, stradalom upravo u tragediji u školi „Ribnikar“, koji je sprečen dalje da osvaja nagrade, jer je nasilje koje se izliva iz svake društvene pore tog dana bilo jače? Hvala vam.

PREDSEDNIK: Reč ima Đorđe Stanković.

ĐORĐE STANKOVIĆ: Hvala, predsedniče.

Počeću pitanja za ministra Gorana Vesića.

Evo, već drugi put postavljam pitanja, nisam dobio odgovore u međuvremenu, koje smo postavljali pre dve nedelje, pretprošlog četvrtka.

Dakle, ministre Vesiću, pitanje je za vas, ali je pitanje i za Koridore Srbije, da li je istina da niste uplatili okončanu situaciju firmi „Aktor“, grčkoj firmi „Aktor“, koja je izvodila radove na Koridoru 10? To je jako važno pitanje, s obzirom da ta firma je u ovom trenutku zatvorena i pod drugim imenom posluje u Srbiji, a ostala je dužna 22 miliona evra svojim podizvođačima.

U pitanju je 100 firmi, 100 lokalnih, odnosno naših srpskih firmi koje su radile na neki način, gradile te koridore i u tom smislu sada su ostale bukvalno u situaciji da prodaju svoju imovinu.

Da li je moguće da se država ne brine o tim firmama koje grade, a da firma „Aktor“ može da prođe nekažnjeno ili je možda situacija da država nije uplatila okončanu situaciju i na taj način oštetila sve ove podizvođače? Dakle, pitanje je važno, da se odgovori što pre, jer ti ljudi žele da radikalizuju svoj protest.

Ovaj ugovor sa firmom „Aktor“ je bio bek tu bek. Oni koji se bave izvođenjem radova znaju šta to znači, a to znači da u roku od 10 do 15 dana, kada država uplati novac firmi, mora da se isplati taj novac podizvođačima, što znači da su svi uslovi bili tu, ali da je neko podbacio.

Takođe, pitanje za ministra Gorana Vesića. Pitanje je vezano za „Er Srbiju“, pitanje je vezano za „Vansi“, ali automatski je pitanje vezano i za aerodrom Niš. Svedoci smo haosa koji se dešava na aerodromu u Beogradu, svedoci smo haosa koji se dešava u „Er Srbiji“. Da li je moguće da oni sada, em nemaju avione ili imaju avione, ili su to iznajmljeni pa nisu tu trenutno, da li je moguće da ovakav haos sa putnicima postoji na tom aerodromu koji bi trebao da bude centralni na Balkanu, a ne samo u Srbiji? Mi se pitamo u Nišu - da li je moguće da će „Er Srbija“ koja najveći broj letova ima iz Niša uskoro možda da ugasi te letove?

Samo da podsetim, Nišu je oduzet niški aerodrom od strane države, i to zahvaljujući ugovoru koji je „Vansi“ potpisao i taj ugovor je na neki način najviše vezao ruke niškom aerodromu. Letovi koju su imali „Viz er“ i „Rajaner“ su smanjeni. Ostalo je po dva leta, a „Er Srbija“ ima sedam ili osam letova koji nisu dovoljno isplativi, jer nisu loukost i automatski država i daje novac „Er Srbiji“, ali postoji očigledna mogućnost da svi ti letovi nestanu automatski. Može da se desi i gašenje aerodroma. Iz tog razloga bih voleo da se taj aerodrom vrati gradu Nišu. Bolje mi da se bavimo njim, nego vi. Očigledno je da dovodite u opasnost sve što preuzmete.

Nastaviću sa pitanjem i za „Telekom Srbiju“. Mislim da je važno da se ostane na toj temi, jer očigledno „Telekom Srbija“ daje novac kako god stigne, gde god stigne itd. Ono što se sada dešava, a mi smo svedoci da je jedna novokomponovana estradna zvezda Milica Pavlović izdala album. Moram da priznam za razliku od Jelene Karleuše, Ace Lukasa i ostalih estradnih ličnosti, ona se makar javno pohvalila da je „Telekom Srbija“ sponzorisao njen album.

Da li je moguće da „Telekom Srbija“ nema ništa pametnije, nego finansiranje albuma estradnih zvezda? Da li je moguće da ne možete da uložite novac u rekonstrukciju? Već sam pominjao porodilište u Nišu ili kupovinu CT aparata Institutu za majku i dete, nego opet dobijaju estradne ličnosti.

Znam da ove stvari nisu povezane, ali jednostavno hoću da vam kažem da postoji pametniji način da se uloži novac, a ne u Milice Pavlović, Karleuše i ostale.

Za kraj ću da postavim pitanje, a vezano za grad Niš. Svedoci smo da svi ljudi koji dolaze na proteste, ne samo u Nišu, ali i celom jugu Srbije su na neki način pod nekom vrstom pritiska na svom poslu, da li je to privatna firma ili je to državna ili je, na kraju krajeva, lokalna, javno preduzeće, jednostavno, zamolio bih grad Niš i sve njihove predstavnike da prestanu da maltretiraju ljude koji dolaze na proteste. Jednostavno, ovo je slobodna zemlja, oni nisu vaši robovi. Iz tog razloga to je pitanje, odnosno to je stav za koji mislim da grad Niš treba da ima u vidu.

Za kraj, moram da pitam gradonačelnicu – šta znači izjava za stadion „Čair“ u Nišu, stadion „Čair“ je sledeći u redu čekanja? Koliko mi treba u Nišu da čekamo za naš stadion? Koliko godina već ste vi na vlasti? Koliko godina već ništa niste uradili za Niš? Hvala puno.

PREDSEDNIK: Reč ima Zoran Sandić.

ZORAN SANDIĆ: Poštovani predsedavajući, poštovane kolege poslanici, poštovani građani Republike Srbije, postavljam pitanje Vladi Republike Srbije – dokle će Vlada Srbije da svira pod dirigentskom palicom Borelja, Lajčaka, Eskobara, Hila i ostalih svetskih moćnika? Obično ta svirka nije ni „Marš na Drinu“, nije ni „Vostani Serbije“, obično ta svirka je „Oda radosti“.

Mi u Prištini imamo zatočeno u kazamatima na desetine Srba. Oni su tamo u zatvoru samo zato što su Srbi, što su bili na barikadama, što su branili svoj narod i što su branili ono malo Srbije što je u ovom momentu ostalo na Kosovu i Metohiji.

Tamo su zatočeni Nenad i Duško Arsić, Milorad Đoković, Goran Stanišić, Siniša Jeftić, Milun, Nikola, Uroš, Dalibor, sve Srbi i srpska imena i mnogi od njih su u teškoj situaciji.

Šta mi radimo, gospodo? Šta naše rukovodstvo radi? Mi puštamo trojicu šiptarskih specijalaca koji su uhapšeni u užoj Srbiji pod punom ratnom opremom, sa uređajima za prisluškivanje i praćenje. Šta želimo time da postignemo? Da pokažemo da smo za mir, stoti put, da pokažemo hiljaditi put da smo za deeskalaciju, da pokažemo da smo za EU, da smo tolerantni? Za to vreme šta rade Kurti i šiptarske vlasti? Muče i ubijaju naš narod.

Šta je izjavio Kurti posle ovakvog puštanja trojice specijalaca? Kaže gospodin Kurti – iako smo radosni što su se vratili svojim porodicama, ova otmica predstavlja kršenje ljudskih prava i Srbija mora biti kažnjena kao agresor. Šta kaže drugi prištinski zvaničnik Krasnići? On pozdravlja odluku suda u Kraljevu i kaže – zahvaljujem se svim našim međunarodnim prijateljima koji su se angažovali i odigrali ključnu ulogu, odlučujuću u ovom procesu. Znači, međunarodni faktor je oslobodio ovu trojicu specijalaca. Na kraju, šta kaže gospodin Orban, koga ja jako poštujem, bio je krajnje iskren, kaže gospodin Orban, citiram - predsednik Srbije Vučić me je upravo obavestio da će u skladu sa zahtevom na našem prošlonedeljnom sastanku vlasti Srbije, ne sud, nego vlasti Srbije uskoro pustiti iz pritvora trojicu uhapšenih kosovskih policajaca. Kako je gospodin Orban ovu odluku imao pre odluke suda u Kraljevu?

Na kraju imamo, onako cinično gospodin Petar Petković kaže – Srbija je pravna država, to nije politička odluka, to je odluka suda u Kraljevu. Hajde molim vas, pa to ne pije vodu ni kod dece u vrtiću. Krajnji cinizam i bezobrazluk.

Drugo pitanje – da li će Ministarstvo zdravlja pomoći završetak i opremanje Opšte bolnice „Đorđe Jovanović“ u Zrenjaninu? Naime, kolege poslanici, građani Srbije, jedna, a možda i jedina bolnica u Srbiji koja je izgrađena sredstvima samodoprinosa. Građani Srednje-banatskog upravnog okruga – Zrenjanin, Žitište, Nova Crnja, Novi Bečej i Sečanj su od 1985. godine izdvajali 25 godina od svoje plate i izdvojili 50 miliona evra za novu bolnicu u Zrenjaninu. Sada vidite paradoks, ta bolnica u Zrenjaninu nije završena. Završeno je pet spratova, pet spratova nije završeno. Zato ja volim da kažem da je Zrenjanin grad nezavršenih projekata. Nije završena fabrika vode, nije završena obilaznica, nije završeno jezero dva, nije završena ni Opšta bolnica „Đorđe Jovanović“. Zbog toga pozivam Ministarstvo zdravlja i Vladu Republike Srbije da izvrše povraćaj sredstava, ali ne kroz novac, nego kroz ulaganje u primarnu zdravstvenu zaštitu, završetak tih pet spratova i opremanja zrenjaninske bolnice, jer tamo figurira, godišnje se leči oko 20 hiljada ljudi, pet hiljada operacija, tamo rade dobri stručnjaci, vredni ljudi i Zrenjanin zaslužuje da se ta bolnica završi.

Treće pitanje – da li će Vlada Srbije i kada predložiti izmenu i dopunu Zakona o PIO? Naime, ovaj zakon je pun manjkavosti, ovaj zakon je na štetu radnika, pre svega, član 70a gde se kaže – penzija se umanjuje za 0,34% mesečno ili 4,08% godišnje pre navršene 65 godine staža ili član 70b gde se ženama takođe umanjuje penzija i povećava starosna granica. Godine 2015. je bilo 60 godina, 2030. godine će naše žene, majke ići u penziju sa 65 godina. Mi kažnjavamo sa ovim mlade ljude, završavam. Ako neko počne da radi sa 20 godina, on u 60 godini ima 40 godina staža. Pet godina mu fali do pune penzije i mi ga kažnjavamo. Imaće 20% manju penziju. Mislim da Vlada treba da razmotri da se ovaj zakon izmeni, pa kada napuni 65 godina da mu se vrati puna penzija koju je svojim radom na poslu i zaslužio. Hvala.

PREDSEDNIK: Reč ima Marinika Tepić.

MARINIKA TEPIĆ: Zahvaljujem.

Prvi deo pitanja postavljam Ani Brnabić i sa funkcije premijerke, ali i sa iskustvom ministarke za lokalnu samoupravu. Tražim da nam objasnite gospođo Brnabić, koji je to javni interes, koji je to interes za javno informisanje, da finansirate najmonstruoznije tabloide „Alo“, „Informer, „Srpski Telegraf“, „Novosti“, Kurirovu „Adrija medija grupu“ i to novcem građana iz opštinskih i gradskih budžeta i to upravo nakon dve nezapamćene tragedije koje su zadesile Srbiju u Ribnikaru i u selima oko Mladenovca i to upravo dok traju protesti „Srbija protiv nasilja“ na kojima građani traže ukidanje ovih tabloida, a upravo ovih nedelje ste opredelili milione i milione za ove vaše tabloide.

Vaša vlast je samo u poslednjih nekoliko nedelje opredelila više od deset miliona za ove vaše tabloide i to samo u pet gradova za sada za koje smo uspeli da nađemo podatke, verovatno ih ima mnogo više. Koliko treba da je neko zadojen mržnjom prema svemu što nije SNS, da i sada dok još ječi trauma u Srbiji nakon dva nečuvena do sada masakra, ne samo da se daje novac tabloidima, već da se daje novac građana Srbije za finansiranje mržnje, nasilja, prostakluka, krvi, golotinje i zla u ovim tabloidima?

Ima li išta bizarnije od toga, da to radite upravo sada? Da li ovako nagrađujete vaše tabloide za sve jezive naslove protiv kritičara vlasti, protiv umetnika, glumaca, javnih ličnosti koji su se usudili da misle svojom glavom i da javno kažu šta misle?

Objasnite nam, gospođo Brnabić, šta je to zadatak tabloida „Alo“, „Informera“, „Srpskog telegrafa“, „Novosti“, „Kurira“ da vlast upravo, ponavljam, tokom ovih poslednjih nekoliko nedelja nakon dve tragedije izdvaja najmanje deset miliona za njihovo finansiranje iz javnog budžeta. Šta je njihov posao u 2023. godini za te pare?

Evo, da podsetim, samo od tragedije, moje kolege su bile na naslovnicama tih tabloida optuživane da žele da siluju decu. Mi smo bili optuživani, takođe, da želimo da palimo, da palimo Srbiju i da bijemo ljude. Da li ste zbog toga dali novac vašim tabloidima da ovo rade nakon tragedije?

Nije bilo dovoljno do tada, nego i nakon toga i dok se, naravno, svi pitamo kako je moguće da nije pokazano od strane vlasti ni minimalna empatija, ni minimalno saosećanje. Sada smo shvatili na šta se usmerila vlast. Kako sa strane iz budžeta opština i gradova da obezbedi plaćanje svojih tabloida da bi prikrila svoje greške, a optužila kritičare režima i sve slobodnomisleće ljude.

Evo su i konkretni podaci. Novi Sad, „Informerov IT Medija“ 200.000, „Alo“ milion i po, „Novosti“ 500.000, „Kurir Adria Medija grupa“, milion, Pančevo „Alo“ 900.000, „Informer portal“ 300.000, „Informer novine“ 600.000, „Novosti“ 800.000, Subotica „Alo“ 1.700.000, „Novosti“ 800.000, Kikinda 1.000.000 za „Alo“, mali Kovin siromašni, njega ste očerupali da biste plaćali tabloide. Iz malog Kovina za „Alo“ 250.000, za „Portal Republika Srpskog Telegrafa“ 200.000. Umesto da taj novac bude usmeren na građane, na lečenje, na obrazovanje, na besplatne udžbenike, na besplatan obrok za decu u školi, vi finansirate tabloide da i dalje seju mržnju i nasilje.

Za ministra Gašića pitanje, prvooptuženi za najveću fabriku droge u Evropi, Predrag Koluvija, je pre šest meseci, odnosno šest meseci, izvinjavam se, pre hapšenja, dobio odobrenje od Ministarstva poljoprivrede za uzgoj industrijske konoplje. To je tačno.

Ministar Gašić kaže da Koluvija podnosio zahtev i MUP-u da se izvrši kontrola imanja i THC. Količina THC je količina koja pravi razliku između industrijske konoplje, marihuane i skanka, koji je najjači, ali MUP nije izvršio tu kontrolu, a onaj koji je zadužen, načelnik, u službi za droge MUP-a Srbije, Radomir Popović, koji je inače Dijana Hrkalović dovela iz MUP-a, nije obavio tu kontrolu. Sad želim da pitam ministra Gašića, i ovim završavam, da li je zbog toga nagrađen ovaj Radomir Popović, načelnik, koji nikada nije smenjen? Svi su se smenjivali, samo on nije smenjen, da li je on nagrađen za dan kada se slavila Dan BIA, da li je zbog toga nagrađen što nije izvršio kontrolu, a danas dao alibi ministru Gašiću da tvrdi da je izvršen propust? Hvala.

PREDSEDNIK: Pet minuta prošlo.

Reč ima Vesna Ivković. Izvolite.

VESNA IVKOVIĆ: Poštovani predsedniče Narodne skupštine, poštovane koleginice i kolege narodni poslanici, pitanje postavljam ministarki zdravlja, a ono glasi – da li se planira izgradnja Zavoda za javno zdravlje u Smederevu?

Pitanje se odnosi i na zdravstvenu ustanovu koja se bavi javnim zdravljem, značajne oblasti medicine koja se bavi obezbeđivanjem zdravstvene dobrobiti i za celokupno stanovništvo primenom multidisciplinarnog pristupa.

Svetska zdravstvena organizacija je javno zdravlje definisala kao veštinu i naučni pristup u sprečavanju bolesti i produžavanju životnog veka i promociju zdravlja putem organizovanih napora društva.

Naše zdravstveno zakonodavstvo uredilo je načelo i organizaciju zaštite javnog zdravlja, a u sistemu institucija nalaze i zavodi za javno zdravlje. U Zakonu o zdravstvenoj zaštiti navedeno je taksativno koji su sve zadaci ovog tipa zdravstvene ustanove. Zavod za javno zdravlje, između ostalog vrši mikrobiološke, parazitološke, serološke, fizičko-hemijske, hemijske i toksikološke preglede ispitivanja u vezi sa dijagnostikom zaraznih i ne zaraznih bolesti, proizvodnjom i prometom životinjskih namirnica, kao i pregledom ispitivanja vode, vazduha, buke, zemljišta, otpada i predmeta opšte upotrebe. Zavod može obavljati i poslove i dezinsekcije i deratizacije, ako na području za koje je osnova ne postoji ustanova u javnoj svojini koja obavlja te poslove.

Cilj javnog zdravlja je produženje života, te se u tom smislu kroz organizovane napore zajednice za zaštitu životne sredine razvijaju zdravstvene aktivnosti na sprečavanju bolesti i to unapređenjem fizičkog i mentalnog zdravlja, kroz kontrolu infekcija u zajednici, edukaciju o ličnoj higijeni, razvojem socijalnih mehanizama i drugo.

Ukratko, javni zdravlje je nauka i praksa zaštite u unapređenju zdravlja u lokalnoj zajednici putem preventivne medicine, zdravstvenog vaspitanja, kontrole zaraznih bolesti, sanitarnog nadzora i praćenje ekoloških hazata.

Zdravlje je stanje potpunog fizičkog, mentalnog i socijalnog blagostanja, a ne samo odsustvo bolesti i nesposobnosti. Zdravo stanovništvo je neophodno za postizanje strateških, socijalnih i ekonomskih ciljeva svakog društva i države i zato su brojne akcije u oblasti javnog zdravlja, kolektivni napor od strane zajednice, odnosno države, usmeren ka pojačavanju kontrole nad determinantama zdravlja, kao i njegovog unapređenja.

Zato svaka, pa i naša država nalazi svoj interes u oblasti javnog zdravlja i maksimalno pruža podršku za unapređenje ove oblasti. Prethodnih godina u toku pandemije virusom Kovid – 19 uvideli smo koji je značaj ovog tipa zdravstvenih ustanova, a sve je veća procena koja već kruži kako će svet biti suočen sa sve više epidemija, pa i pandemija, te je otuda i povećana potreba za ovakvim vidom zdravstvene zaštite, odnosno za ustanovama kakvi su zavodi za javno zdravlje.

Zakonom o zdravstvenoj zaštiti, članom 101. definisano je da Zavod za javno zdravlje osniva Republika Srbija, a na teritoriji autonomne pokrajine autonomna pokrajina.

Definisano je da je Zavod zdravstvena ustanova koja se osniva za više jedinica lokalne samouprave za teritoriju grada autonomne pokrajine, kao i za teritoriju Republike Srbije, u skladu sa planom mreže.

Kako dolazim iz grada Smedereva, želela bih da ukažem na činjenicu da je planom mreže iz ranijih godina Smederevo bilo planirano za izgradnju ove ustanove, a ima dosta razloga za to da Smederevo dobije Zavod za javno zdravlje za opštine ovog okruga.

Grad Smederevo je središte Podunavskog okruga, grad koji je postao ne samo značajan privredni centar, već i jedna od važnih turističkih destinacija na Dunavu, kao međunarodnoj reci. Sve je više ugostiteljskih i drugih objekata koji imaju potrebu i zakonsku obavezu da obavljaju sanitarne i druge neophodne preglede u Zavodu za javno zdravlje, što se za sada radi u Zavodu za javno zdravlje u Požarevcu, koji pokriva teritorije dva okruga Braničevskog i Ponudavskog.

Napominjem da je Podunavski okrug jedan od retkih koji nema zavod za javno zdravlje. Velika je važnost ovakve zdravstvene ustanove za ceo Podunavski region koji je jedan od retkih regiona u Republici Srbiji, koji nema Zavod za javno zdravlje, a kome gravitira preko 200 hiljada stanovnika.

Treba imati u vidu i činjenicu da zavodi najveći deo svojih potreba finansiraju sami, vršeći veliki broj zdravstvenih usluga, tako da i u tom smislu postoji finansijski benefit za lokalne samouprave, za čiju teritoriju se zavod osniva. U ovom slučaju, to su osim Smedereva i opština Velika Plana i Smederevska Palanka.

Iz svih navedenih razloga, želim da postavim pitanje Ministarstvu zdravlja, imajući u vidu da je ranijim planom zdravstvenih ustanova planirano osnivanje i izgradnja Zavoda za javno zdravlje u Smederevu, kako bi stanovništvu ovog okruga bile dostupnije ove usluge ove ustanove, da li Ministarstvo planira u skorije vreme i da li može da realizuje ovaj projekat? Hvala.

PREDSEDNIK: Miodrag Linta, izvolite.

MIODRAG LINTA: Hvala.

Poštovani predsedniče, dame i gospodo narodni poslanici, pre sedam dana 20. juna obeležen je Svetski dan izbeglica, ali nažalost posle toliko godina od završetka ratova na prostoru bivše Jugoslavije nije rešeno ključno pitanje integracije jednog dela tih građana Srbije, a to je pitanje snovanja.

U Srbiji i dalje živi više od 12 hiljada prognanih porodica koje su podstanari ili žive u uslovima koji nisu dostojni čoveka od 21. veku. Takođe, imamo značajan broj porodica interno naseljenih lica sa KIM-a koji takođe nisu rešili svoje stambeno pitanje.

Premijerka Brnabić je 11. marta prošle godine primila na sastanak u Vladi delegaciju Odbora za rešavanje stambenog pitanja prognanih porodica i mene i na kraju sastanka je rekla dve ključne stvari - da će Vlada obezbediti krov nad glavom svakoj prognanoj porodici i da sredstva nisu i ne smeju biti problem.

U međuvremenu sam poslao nekoliko pisama premijerki Brnabić sa apelom i molbom da se što pre krene u realizaciju dogovora koji je postignut na tom sastanku 11. marta prošle godine u Vladi.

Moje pitanje Premijerki Brnabić jeste - kada će Vlada usvojiti program rešavanja stambenog pitanja navedenih 12 hiljada prognanih porodica sa područja Hrvatske i Federacije BIH-a i kada će obezbediti zajedno sa gradom Beogradom, gradom Novim Sadom i nizom drugih lokalnih samouprava lokacije i infrastrukturu za izgradnju stanova i kada će obezbediti sredstva za dodelu paketa, građevinskog materijala da jedan deo porodica završi svoje kuće, da se kupe seoska imanja i da se kupe montažne kuće?

Drugo pitanje upućujem ministru za rad, zapošljavanje, boračka i socijalna pitanja gospodinu Selakoviću. Ja sam uputio jedno pismo gospodinu Selakoviću vezano za više od dve hiljade prognanih porodica, čiji su stanovi izgrađeni sredstvima međunarodnih organizacija, stranih Vlada i te porodice u tim stanovima žive dugi niz godina, deset, petnaest, dvadeset i više godina, ali nažalost i dalje nemaju pravo otkupa tih stanova. Radi se više od 1.200 prognanih porodica u pedesetak opština i gradova, čiji su stanovi obezbeđeni u tzv. socijalno stanovanje u zaštitnim uslovima. Zatim, 530 prognanih porodica i drugih porodica u sedam lokalnih samouprava čiji su stanovi sagrađeni sredstvima Italijanske vlade i koji su se uselili u te stanove 2008. godine. Radi se o 300 prognanih porodica, odnosno porodica ratnih vojnih invalida i porodica poginulih boraca, čiji su stanovi sagrađeni sredstvima Japanske vlade i manjim delom iz budžeta i imamo 52 ratna vojna invalida ili porodica poginulih boraca koji žive u Zemunskom naselju Kamendin.

Februara ove godine, i to je moja pohvala Ministru Selakoviću, doneto je rešenje o osnivanju radne grupe za izmenu i dopunu Zakona o izbeglicama. Moje pitanje gospodinu Selakoviću - kada će radna grupa da završi svoj rad, da napravi finalni nacrt sa izmenama dopuna Zakona o izbeglicama da ovih više od dve hiljade prognanih porodica tim mojim Zakonom o izbeglicama dobiju pravo otkupa svojih stanova, jer je samo u slučaju vlasništva nad tim stanovima oni su trajno integrisani u Srbiji?

Takođe, kroz ove izmene i dopune Zakona o izbeglicama moj apel ministru Selakoviću da se omogući da hiljadu prognanih porodica koje su proterane sa područja Federacije BiH, sa područja Hrvatske, a nisu se formalno pravno prijavili i nemaju formalno pravni status izbeglog lica i Komesarijat za izbeglice i migracije ih sprečava da konkurišu za rešavanje svog stambenog pitanja, da se kroz zakon i tim porodicama omogući da reše pitanje stanovanja i kada će taj nacrt biti poslat na Vladu da ga usvoji u formi predloga i pošalje u skupštinsku proceduru?

Sledeće pitanje takođe ministru Selakoviću. Uputio sam mu takođe jedno pismo vezano za izmene i dopune Zakona o pravima boraca, ratnih vojnih invalida, civilnih lica rata i članova njihovih porodica, da je došlo krajnje vreme da sa svim pripadnicima vojske, policije Republike Srpske Krajine prizna ratni staž za čitavo vreme rata u dvostrukom trajanju. Krajiški borci su se hrabro, časno i pošteno borili za svoj narod i državu i zaslužuju nakon toliko godina od završetka rata da budu priznati, da bude priznata njihova pravedna borba, da se tim izmenama i dopunama zakona omogući institut dva kvalifikovana svedoka za jedan deo krajiških boraca koji nemaju validne dokumente zbog dobro poznatih razloga, odnosno zbog niza zločinačkih akcija hrvatske vojske i policije, da se prizna status civilnog invalida rata jednom delu krajiških civila, jer je njihova invalidnina ukinuta nakon nestanka savezne države.

Sledeće pitanje ministru Vesiću, veoma kratko, završavam. Javio mi se veliki broj porodica koje su sagradile svoje kuće, a nemaju pravo na priključak struje zato što nije završen proces legalizacije. Apel ministru Vesiću da u što kraćem vremenskom roku se nađe rešenje da više od dve hiljade porodica koji sada žive u mraku da im se omogući privremeni priključak struje…

(Predsednik: Hvala vam.)

… dok konačno se ne reši pitanje legalizacije. Hvala.

PREDSEDNIK: Nastavljamo sa radom.

Obaveštavam vas da su sprečeni da sednici prisustvuju sledeći narodni poslanici: Veroljub Stevanović, Usame Zukorlić, Sanja Ćalović, Ksenija Marković.

Nastavljamo pretres o Trećoj tački dnevnog reda.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju predsednik i članovi Vlade Republike Srbije.

Nastavljamo sa obraćanjima ovlašćenih predstavnika poslaničkih grupa.

Reč ima Dragana Rakić.

DRAGANA RAKIĆ: Poštovane građanke i građani Srbije, za koji dan će biti tačno dva meseca kako su se u Srbiji desila dva nezapamćena masovna ubistva u kojima je život izgubilo 19-oro dece i mladih ljudi, isto toliko ih je teško ranjeno.

U ovim ubistvima jedna porodica iz Mladenovca ostala je bez oba deteta, bez sina i ćerke. Žena koju je zadesila tako strašna sudbina da joj neko ubije oba deteta za sebe od 4. maja govori – ja više nisam majka.

Ima li strašnije sudbine i strašnije rečenice od ove – ja više nisam majka? Nema.

Ove užasne tragedije posledica su stanja u našem društvu. One, dakle, imaju svoj opšti uzrok i nisu samo akti nekog poremećenog pojedinca koji se nisu mogli preduprediti. Ova masovna ubistva, zločini i nasilje kojim je naše društvo preplavljeno posledica su načina na koji se u poslednjih 11 godina vodi ova država.

Zato oni koji vode ovu državu moraju da odgovaraju. Smena odgovornih nije stvar nečije dobre ili loše volje. To je nužna samoodbrana naše države i društva.

Odgovornost u prvom redu snose oni koji su zaduženi za bezbednost države i građana, kao i oni koji su presudno uticali na kreiranje javnog mnjenja i stvaranja atmosfere u društvu u kojem su ovakvi užasni zločini mogući. Zato njihove smene tražimo ovde u Narodnoj skupštini, zato njihove smene traže građani širom Srbije, na protestima – Srbija protiv nasilja.

Vi ste, gospodine Gašiću, ministar unutrašnjih poslova i nesumnjivo snosite odgovornost za sistem i stanje u sistemu javne bezbednosti i vi morate odgovarati za ovo što se dogodilo tako što ćete podneti ostavku. To bi uradio svaki častan i odgovoran čovek na vašem mestu. Umesto toga, vi ovde nedeljama glumatate, afektirate i obmanjujete građane.

Neki za vas kažu da ste keramičar. Vi za sebe kažete da ste baštovan po struci. Neki kažu da ste švercovali kafu, pa ste zato dobili prigoda nadimak. Ja ne znam da li je to istina. Možda vam to podmeću vaši partijski drugari koji imaju pristup vašim stranačkim pristupnicama. Ali, ono što znam to je da očigledno na osnovu vaših, i zvaničnih i nezvaničnih, podataka iz biografije, kao i na osnovu vašeg radnog iskustva vi nemate potrebne kvalifikacije da obavljate ovako odgovorne i važne poslove u državi i zato morate da podnese ostavku kad već vaš šef neće da vas smeni. Ni bivšeg ministra Ružića nije hteo da smeni njegov šef, pa je on ipak sam na kraju podneo ostavku.

Građanima Srbije država Srbija ne može da garantuje fizičku, niti pravnu bezbednost. U ovoj državi se sve raspada pred našim očima, i prosveta i zdravstvo i sport i pravosuđe i putevi, mostovi i aerodromi. Šta za to vreme radi vrh državne vlasti? Oni brane vlasnika najveće fabrike marihuane u Evropi. To im je prioritet, to im je najpreče, to im je dužnost najsvetija.

Ministar policije ovde, u Skupštini Srbije, prani proizvođača droge, a policajce koji su razotkrili i uhapsili tog čoveka naziva kriminalcem. Kako da vam kažem, nešto tu ne štima. Suviše strasno, agresivno i nametljivo branite čoveka za kojeg tvrdite da nema nikakve veze sa vama. Tu se nešto ne uklapa.

Teško je poverovati da govorite istinu kada tvrdite da ta plantaža sa vama nema ama baš nikakve veze, čim se tako upadljivo upirete da srušite upadice za Jovanjicu.

Vi kažete da kriminala i ubistava ima i u drugim državama. Ima, naravno, ali samo u Srbiji provooptužene za proizvodnju droge brane i predsednik države i predsednica Vlade i ministar policije i predsednik skupštinskog Odbora za pravosuđe.

Samo u Srbiji Dušan Mitić, jedan od inspektora koji je otkrio fabriku droge, svedoči da mu je život ugrožen od drugih državnih struktura i da sada mora da nosi pištolj čak i kad ide sa sinom u park da se igra. Zato morate da odete sa tog mesta.

Ministre Gašiću, kad god progovorite u ovoj sali vi praktično date novi razlog za svoju smenu. Za vas bi zato bilo bolje da se branite ćutanjem. Tako neki možda ne bi pouzdano znali zašto treba da odete. Ovako, kad počnete da pričate otklonite svaku dilemu.

Podsetiću vas da ste pre neki dan ovde rekli da Nemačka štiti ubicu Olivera Ivanovića, pa je Nemačke država morala to da demantuje.

Samo zbog te epske izmišljotine koju ste ovde izvalili i osramotili Srbiju vi ste morali podneti ostavku ili biti smenjeni, ali stvari u Srbiji su se promenili i ništa više nije isto posle 3. i 4. maja. Masovna ubistva u kojima su, nažalost, stradala deca i mlada podigla su građanke i građane širom Srbije.

U Srbiji već osam nedelja traju najmasovniji protesti, u istoriji, protiv vaše vlasti i nasilja kojim ste razorili državu i društvo. Njih ste na proteste pozvali vi, vi koji niste smeli da se upišete u knjigu žalosti u školi „Ribnikar“, nego ste se bavili fotošopiranjem i prebrojavanjem ljudi na protestima. Vi koji se ugrađujete, ne 10%, nego 300% u puteve i mostove kojima se toliko hvalite, pa ih onda prva jača kiša odnese. Vi koji ste uništili, ne samo železničku i autobusku stanicu u Beogradu, nego i aerodrom.

Zato ponavljam – podnesite ostavku i ispunite zahteve protesta. To je prvi korak ka rešavanju društvene i političke krize u koju ste nas uvukli.

Gospođo Brnabić, vi ste skoro promukli od silnog naprezanje da bezbroj puta izgovori najbezočniju laž optužujući nas iz opozicije da politizujemo nesreću i da na smrti dece, mladića i devojaka, koja je zadesila Srbiju 3. i 4. maja, želimo da zaradimo neke političke poene. Za vas je pozivanje na odgovornost za tragediju političko lešinarenje.

Kažete – to je nečuveno da se traži ostavka političara i da se politizuje nečija tragedija. Pa, ko da podnese ostavku ako nećete vi koji zauzimate najodgovornije državne funkcije? Možda saobraćajac koji nadzire saobraćaj u blizini Osnovne škole „Ribnikar“ kad deca dolaze i odlaze sa nastave? Ko da podnese ostavku, ako ne vi, koji ste na čelu službe zadužene za bezbednost građana i te dece?

Kažete da je nečuveno da se samo četiri dana posle tragedije zakazuju protesti i javni skupovi, pa vi ste tri dana posle najvećeg masovnog ubistva u istoriji Srbije, onog u Velikoj Ivanči 2013. godine organizovali svoj politički miting u Novom Sadu i tražili ostavku tadašnjeg predsednika pokrajinske Vlade Bojana Pajtića, koji naravno nema nikakve veze i odgovornost za tragediju u Velikoj Ivanči. Da podsetim, velika Ivanča je selo u opštini Mladenovac, Mladenovac je jedna od Beogradskih opština. Tri dana posle najvećeg masovnog ubistva u Srbiji vi ste se već otimali za vlast u Vojvodini. To vam je bilo najvažnije u tom trenutku. Da, gospođo Brnabić, neki su se u danima najveće tragedije i žalosti otimali za vlast. To ste bili vi i SNS.

Što nas pitate ko je ubio Ranka Panića i zašto niko nije odgovarao za to? Što pitate nas, što ne pitate tadašnjeg ministra unutrašnjih poslova, Ivicu Dačića? Sedi vam u Vladi, vi ste mu šef. Što ne pitate tadašnjeg direktora policije, Veljovića. Eno , ga, sedi vam u kabinetu predsednika države kao specijalni savetnik. Što ne pitate Vučića, što ga savetuje direktor policije iz vremena kada je, kako vi kažete policija ubila Ranka Panića? Kao ste vi to zamislili, da vi reciklirate otpad iz bivše vlasti, a da za ono što su oni radili, odgovornost prebacite na nas koji smo ostali verni svojoj političkoj ideji i stranci i koje niste mogli da zaplašite niti da potkupite za ovih 11 godina. Pa kada su žuti lopovi došli kod vas, oni su valjda sa sobom doneli i svoj lopovluk, to su sada vaši lopovi, lopovluci i kriminalci, vi ste ih prihvatili, mi smo ih odbacili. To su vaši partijski drugovi, sede u vašoj Vladi, niko vam ih nije nametnuo, vi ste ih izabrali.

Za kraj, želim sve vas da podsetim da je svoj mandat na mesto predsednika države, Aleksandar Vučić započeo vraćanjem knjige u biblioteku nakon 30 godina, čime je svojim članovima stranke poslao jasnu poruku – bolje biti član SNS nego biblioteke, jer kada si član biblioteke, knjigu moraš da vratiš, makar i posle 30 godina, a kada si član SNS, šta god da uzmeš ne moraš da vratiš. To će se vrlo brzo promeniti. Poštovani građani Srbije, mi iz DS vam obećavamo da ćemo zajedno sa vama urediti Srbiju kao biblioteku. Vratiće ovi sve što su uzeli, pa i ono što su u Kini sakrili. Uskoro im ostavke neće biti dovoljne. Moraće da odgovaraju pred nezavisnim sudovima države Srbije, za svu nesreću, nepravdu i štetu koju su naneli našem narodu. Taj trenutak dolazi mnogo brzo. U Srbiji nikada više nijedna žena ne sme da posle smrti svoje dece zakuka da više nije majka. Hvala.

PREDSEDNIK: Pravo na repliku, Milenko Jovanov.

MILENKO JOVANOV: Dakle, u gomili ovoga što je rečeno, a rečeno je svašta, ovo sada odavno više dnevni red nije važan, ali ovo sada stvarno, od Silvane do Nirvane, što kažu klinci, šta god padne napamet, iznesi itd.

Međutim, rečeno je nešto što je brutalna laž, a čemu sam i sam svedočio jer sam na tom mitingu o kome govori, ispred Banovine, govorio. Tako da ne može da mi priča o tome neko ko je to gledao na televiziji. Razlog za skup ispred Banovine nije bio masakr, nismo tražili ostavku Bojana Pajtića zbog masakra u Velikoj Ivanči.

Razlog za skup u Novom Sadu ispred Banove bio je taj što je Bojan Pajtić za 10. april, dan kada je osnovana NDH, želeo da zakaže Skupštinu AP Vojvodine na kojoj je trebalo da se usvoji deklaracija o tome da je Vojvodina ugrožena od Srbije i da Republika Srbija ugrožava njena ustavna prava. I gle čuda, baš na 10. travnjak, kako kažu oni koji slave NDH, zato se okupio narod, da bi izrazio svoj protest protiv čoveka koji je sa 6% tada vladao, nije mu palo na pamet da podnese ostavku, apsolutno nikakav legitimitet nije imao, ali mu nije palo na pamet da prestane da radi ono što radi, a to je da od Vojvodine pravi državu u državi i u tome ste učestvovali.

E sad, imate posla sa osobom koja je u politiku pala padobranom niotkuda i koja nema pojma ni o čemu šta se događalo u ovoj zemlji, u ovoj politici pre godinu, dve, pet, 20, ne zna ništa i ona vidi da je na televiziji neko nešto rekao i ona misli to je stvarno tako. Ona veruje Bojanu Pajtiću kad ga vidi na tim njihovim televizijama ono što on priča. Bojanu Pajtiću se ne može verovati još otkad je mahao kartama Nede Arnerić da je putovala kroz vreme, pa je stigla u Beograd pre nego što je krenula iz Turske. Još je tada lagao kad ste krali glasove u parlamentu. Jel se sećate kad ste krali glasove u parlamentu? Ne sećate se ni toga.

Prema tome, jasna je stvar, tako se nešto nije desilo i nikada niko pre njih, a verujem ni posle njih, neće doći u iskušenje, niti će mu pasti na pamet da tragediju zloupotrebi ne bi li se dočepao vlasti. To je njihov specijalitet, to je njihova mrlja i to je njihov obraz koji će biti uprljan do kraja njihovih političkih karijera. Hvala.

PREDSEDNIK: Hvala vam.

Dva minuta.

VLADIMIR ĐUKANOVIĆ: Zahvaljujem, predsedavajući.

Malopre je govornik pričala šta može samo u Srbiji da se dogodi. Moram da konstatujem, samo u Srbiji može da se dogodi da se presuđuje na sednici Skupštine u nekim postupcima, znate. Samo u Srbiji možete mimo sudske odluke da kažete za nekog da je kriminalac, da je zlikovac, da je bandit, da ne znam šta i da pretite onome ko radi svoj posao branioca, kaže – sram ga bilo što brani. Izgleda da mi treba kako imamo logiku od strane ovih naših protivnika, izgleda da treba da ukinemo advokaturu. Možda bi bilo najbolje da ukinemo advokaturu. Zašto bi okrivljeni imao branioca, kad su oni već doneli presudu ko je kriv? I samo u Srbiji može da se dogodi da se prave medijski prilozi čitave emisije gde se presuđuje ljudima, gde se preti sudiji kakvu presudu mora da donese, gde se preti tužiocu čak kako mora da postupa i koje dokaze da koristi i da se izmišljaju i fabrikuju dokazi i da se poluinformacijama barata.

Ja razumem njihovu nervozu, posebno u ovom postupku koji često vole da pominju. A zašto? Pa zato što im je propala kampanja, zato što im je propao spin. I neki od njih moraju da odgovaraju zbog toga, moraju da idu u zatvor zbog toga. Zato što su ljudima tovarili nešto što nikada nisu uradili, zato što su izmišljali, zato što su notorno lagali. I naravno da je strah. Strah zato što će odgovarati i zato što će morati da idu u zatvor i ja im to u oči ovako kažem, zato što moraju idu u zatvor jer su ljudima uništavali živote. I odgovorno to tvrdim.

A vi samo nastavite, ja bih vas zamolio kao predsedavajućeg da opomenete da Skupština nije mesto gde se presuđuje. Skupština je mesto gde možemo da vodimo političku debatu, a ne da komentarišemo sudske postupke i da na taj način vršimo pritisak na sud, kao što to rade dotična gospoda. Zahvaljujem.

PREDSEDNIK: Hvala.

Reč ima predstavnik predlagača.

MIROSLAV ALEKSIĆ: Poštovani narodni poslanici, poštovani predstavnici Vlade, nastavljamo raspravu na ovoj sednici koja jeste najvažnija jer ona razobličava sve ono gde se mi danas nalazimo, razobličava svet izvršne vlasti o svojoj odgovornosti, razobličava i način na koji izvršna vlast se ponašala i uvažava ili ne građane Republike Srbije i mislim da smo dovoljno videli u prethodnim nedeljama, ne očekujem da će se išta promeniti i u narednim danima ili nedeljama, i dalje će nas ubeđivati kako u Srbiji sve funkcioniše sjajno, kako smo mi iz opozicije zli duhovi koji želimo loše ovoj zemlji, kako građani Srbije mogu do mile volje da šetaju i nešto traže, a oni će da uživaju u svojim beneficijama, da sede u svojim foteljama i da kažu – sistem funkcioniše sjajno, sve je u redu, nema nikakvih problema. I naravno, ta bahatost počinje da uzima takve razmere da zaista mi svi treba da se uplašimo ko danas vodi Srbiju i ko danas upravlja Srbijom.

Dakle, ako se setite, poštovani građani Srbije, poštovane kolege poslanici, imali smo situaciju da, kada su krenuli protesti „Srbija protiv nasilja“, gde je predsednik države izašao i rekao: „Da, evo, ukinućemo rijaliti. Zamolio sam Željka Mitrovića da ukine rijaliti „Zadrugu“, zato što svi znaju šta predstavlja taj rijaliti. Onda je izašao i Željko Mitrović i rekao: „Pa evo, skratićemo to“, da bi evo pre neki dan on rekao: „Sprema se „Zadruga 7“, sutra počinje kasting. Nagradni fond je veliki, 26. juna.

Jeste li vi normalni? Ja zaista moram da vas pitam – jeste li normalni? Jel u ovoj državi Željko Mitrović predsednik i donosi odluke ili postoji neka vlast, ili postoji neki REM, ili postoji neka živa institucija u pravosuđu koja će i te iz REM-a da sankcioniše ako ne rade svoj posao. Ja zaista nemam komentar na ovakvo izrugivanje građanima Srbije. Posle ovakve tragedije u kojoj već imamo 19 mrtvih mladih ljudi, što dece, što mladića i devojaka. Jeste li svesni te situacije? Ne, vi kažete – nema veze, nastavljamo dalje, baš nas briga za zahteve, baš nas briga za REM, baš nas briga za nacionalne frekvencije „Pinka“ i „Hepija“, nastaviće „Zadruga“ da promoviše i blud, i razvrat, i nasilje, i tuču, i agresiju i sve ono što smo mogli da gledamo u prethodnim godinama, da bi neko ostvario profit i zaradio novac.

Dakle, kad vam je u pitanju profit i novac, nisu vam sveti ni grobovi dece. Ja nemam zaista drugi komentar nego da pitam – jeste li normalni? Da posle svega ovoga nastavljate sve po starom i kažete – ne, nije se desilo, idemo dalje. Željko kaže: „Nastavljamo sa novom „Zadrugom“, nema ukidanja „Zadruge“, nema REM-a“. Vi premijerka kažete: „Evo da vam kažem, neće biti smene REM-a, neće biti smene ministra Gašića, neće biti smene ministra Vulina“. Eto, tako vi vidite vaše funkcije i mislite da na silu možete da se ponašate kako god hoćete i da radite šta god hoćete.

Znate, nije ovo od juče. Mnogo je tragedija zadesilo srpski narod i građane Srbije dok ste vi na vlasti, mnogo. Ja sam vama rekao na nekoj od prethodnih sednica da je sistem zakazao onog dana kada ste vi postali premijer i do dana današnjeg nije profunkcionisao. Taj sistem služi samo da zaštiti vas, oligarhe vlasti, koji uživate obavljajući svoje funkcije, a na svaki drugi način se borite protiv građana Srbije i onih koji ne pripadaju vašoj vladajućoj kasti.

Ja ću vas podsetiti, ponovo se aktualizovala još jedna tema koja je isto tragedija i isto se tiče sistema i isto ste pristupili njoj, a to je smrt još jednog čoveka, pored ovih iz helikoptera koji su izgubili živote, pored Stanike Gligorijević, pored ove dve poslednje tragedije. Imali smo pre dve godine i smrt Dejana Stojkovića, vojnika, starijeg vodnika prve klase, čoveka za koga je obdukcijom utvrđeno da se ugušio dva dana pre vežbe, munjeviti udar na Pešteru, gde ste trebali da oduševite predsednika države Srbije i ministra odbrane kako sve funkcioniše. Pazite sada, taj čovek Dejan Stojković, gde je, napominjem, obdukcijom utvrđeno da se ugušio, sahranjen je bez vojnih počasti, bez minuta ćutanja za njega, iako je bio stariji vodnik prve klase.

Vi ste se i tada kao vlast postavili tako da sistem naravno da je funkcionisao, ništa nije zakazalo. Protivpožarni aparat nije funkcionisao, samo to. Obdukcija je utvrdila da se čovek ugušio disanjem hemijskih sredstava.

Pošto sada neko verovatno mora da odgovara za propust u tom vašem sistemu koji funkcioniše, sada odjednom se pojavljuje tužilaštvo koje traži novo veštačenje uzroka smrti a čovek mrtav već dve godine, obdukcija završena, da bi vi dokazali da vaš sistem funkcioniše. Znači, nema prepreka u tome kad želite da dokažete da niste krivi. Čovek mrtav već dve godine, obdukcija utvrdila da je umro zbog gušenja, sve se zna, ali vi idete dalje.

Kao i sada, kad kažete meni – zašto napadate doktorku Milicu Pejović Milovančević, ona je sjajan lekar, sjajan doktor. Ja nisam ulazio u njenu struku, ja znam šta ona radi i čime se bavi i da je njen posao upravo ovo što kaže njena funkcija, a to je da je direktor Instituta za mentalno zdravlje.

Vi govorite ovde o monstrumima u državi Srbiji, o maloletniku iz „Ribnikara“ i o monstrumu iz Mladenovca ili Smedereva, kako god. Šta u sistemu ne funkcioniše pa postoje monstrumi u Srbiji? Šta radi doktorka? To pitam? Ne da je uvredim, nego pitam, da se ne bi ponovo desio neki monstrum koji će ponovo da ubije nečije dete. O tome se radi. Jel možete to da shvatite? A vi ponovo ženu koja je direktor Instituta za mentalno zdravlje i koja treba da se bavi mentalnim zdravljem nacije stavljate na čelo komisije, vladine komisije za mentalno zdravlje da nastavi to da radi, jer valjda je dobro, valjda je sve dobro, valjda sistem funkcioniše sjajno. I kad ja postavim to pitanje, vi skočite na mene – napao eminentnu doktorku, stručnu doktorku. Neka je. Može da bude najstručnija na svetu, ako su joj rezultati rada loši, najstručnija može biti i najpametnija.

U redu je, evo, pripremili ste i novi projekat, Nacionalni centar, ukras sveta, kojim ona verovatno treba da rukovodi i to je sve dobro, za decu ometenu u razvoju, podržavam projekat. Naravno da će da ga gradi, ko drugi, nego „Milenijum tim“, video sam da ste bili na otvaranju kamena temeljca, jer ne postoji ništa u ovoj zemlji što je važno i bitno za državu a da ne radi ta vaša firma. Ja ne znam zašto „Milenijum“ ne pretvorite u javno preduzeće? Mislim da bi bilo bolje, barem znamo na čemu smo. Oni ionako kao firma nemaju ni jedan projekat na tržištu. Sve što rade, rade za državu Srbiju.

Pitate me da li treba da odgovara ministar Gašić? Treba, da. Zato što nije uhapsio vas, zato što nije uhapsio Sinišu Malog, zato što nije uhapsio gomilu javnih funkcionera koji su već trebali da budu u zatvoru, zbog korupcije, krađe i pljačke. Ne sme da vas štiti, nego da vas hapsi. E, tako treba da rade ministri ozbiljni. A to sam vam pomenuo usput, što se tiče „Milenijuma“, nije tema i neću da širim temu, biće vremena kad ćemo da govorimo o „Milenijumu“ i te kako.

To kakvo je stanje u Srbiji i kako vi vodite državu i zašto se dešavaju tragedije i zašto imamo monstrume, govori i ova predstava koju pravite na štetu građana Srbije koji žive na Kosovu. Posle 12 dana od najave da su uhapšeni Kurtijevi teroristi, naoružani, koji su ušli na teritoriju Srbije, nazvali ste ih teroristima, oni su pušteni da se brane sa slobode. Šta je rekao sud, odnosno Viši sud u Kraljevu? Stavlja im se na teret krivično delo nedozvoljena proizvodnja, držanje, nošenje i promet oružja i eksplozivnih materijala. Jel su oni teroristi? Ili su samo imali neko oružje, šetali sa „Kalašnjikovima“? Šta je sad? Jel su teroristi ili nisu teroristi? Jesu specijalci ili nisu? Rekli ste da su specijalci, uhapšeni specijalci, snimljeno sve, bravo, super.

Postavljam pitanje i vama, ministre Gašiću – ko je njih uhapsio? Jel Žandarmerija koja je na administrativnoj liniji raspoređena ili neke druge službe MUP-a Srbije? Očekujem odgovor. Ako nije Žandarmerija, zašto nije? Jel se to njima manje veruje? Ili postoje neki specijalci koji to bolje od Žandarmerije mogu da urade? Ili treba Čović da dođe pa da ih postrojava ako ne rade dobro svoj posao?

I na to mi niste odgovorili – šta je sa Čovićem? Šta ste sa njim uradili? Jel će i dalje na nekoj narednoj utakmici da postrojava žandarme koji idu tamo da rade za svoju platu i svoj posao a onda im dođe neki veliki stručnjak pod zaštitom režima pa ih postrojava?

Srbi sa Kosova su i dalje u zatvoru, Kurti ih drži. Niko od njih nije sa „Kalašnjikovima“ šetao nigde po severu Kosova. Ovi su, kažete, po Srbiji šetali sa „Kalašnjikovima“. Rekli ste da su teroristi. Što ste ih pustili? Zato što nemate više kredibilitet, zato što ste ucenjeni, zato što ne smete da mrdnete od zapada, da mrdnete ne smete! Vi treba da se povučete, da se ne brukate više. Ali, nije meni što brukate vas, brukajte se, ali neću da brukate Srbiju i građane Srbije, policajce.

Predsednik Vučić po ko zna koji put ponovo se sokolio po Srbiji i govorio – Ne idem na sastanak sa Kurtijem u Brisel, nemam šta da razgovaram sa čovekom koji nije spreman da razgovara. On to kaže ovde, da pokaže snagu kako je snažan, kako ga baš briga…

PREDSEDAVAJUĆA (Snežana Paunović): Kolega Aleksiću, po kojoj ste tački ovlašćeni predlagač, izvinite? Šta ste predložili kao tačku? Daleko ste otišli od teme koju ste predložili.

MIROSLAV ALEKSIĆ: Nisam, saslušajte do kraja.

PREDSEDAVAJUĆA: Vratite se na temu, molim vas.

MIROSLAV ALEKSIĆ: Ovo se tiče i te kako ministra unutrašnjih poslova i to što se predsednik države, u kojoj je gospodin Gašić ministar, ponaša kako se ponaša. Kaže – Neću u Brisel da razgovaram sa Kurtijem, a onda sutradan kaže – Ipak ću da idem, ali neću sa njim, pričaću sa ovima drugima.

Znate, to je isto bilo i sa Tiranom, kad je rekao – Ne idem u Tiranu, šta ću ja u Tirani. Ili je bilo kada je trebalo početkom godine da ide u Brisel, pa je rekao – Ne idem u Brisel dok se ne formira zajednica srpskih opština. Svaki put je otišao. Svaki put. Jer vi ne vodite državu. Državom sada upravljaju očigledno neki drugi. On ne sme da kaže – neću. I zato Kurti maltretira Srbe na Kosovu do mile volje. Ostavili ste ljude dole na milost i nemilost njemu. Šta ćete da im pomognete? Kako? Tako što kaže – neću na Kosovo, neću u Brisel, hoću, neću u Tiranu, hoću? Tako što pustite posle 12 dana te teroriste?

Vi ste kao teroriste proglasili ljude iz Mladenovca, odnosno ubicu iz Mladenovca kao teroristički akt. To vam je postao neki trend? Desilo se masovno ubistvo – terorizam. Ništa da odgovorite. Kao, nešto, to je po zakonu definicija terorizma, onakva, ovakva.

Sad kaže Viši sud u Kraljevu – ni ovi nisu bili teroristi, Kurtijevi, nego krivično delo držanje municije, oružja, itd.

Šta vi radite? Sve se raspada? Jel ste vi svesni da se sve raspada oko vas? Ja ne znam šta treba više da se uradi? I pored takvog raspada, vi i dalje kažete – ne, sve je u redu, sve funkcioniše super.

Ministar policije ovde kaže da su Nemci ti koji štite ubicu Olivera Ivanovića, inače ga je država Srbija već otkrila. Onda se oglasi Savezna vlada Nemačke i kaže da očekuju odgovore ili da to nije tačno, ili šta god, ništa. Tek tako, grune se i kaže se – evo, imamo ubicu, šta je sporno.

Ako ste pratili tog ubicu, gospodine Gašiću, kažete dok ste mogli, zašto ste ga ostavili posle, što ga niste pratili kad je došao na teritoriju severa, ako ste ga već našli na jugu, gde je sleteo, šta je radio i kakve informacije imate? Ili je to slična priča Ritopeka – videli ste na kameri da neko tamo ulazi a da ne izlazi. Ali je BIA nadzirala to.

Ovo je ista situacija. Pogledajte ovu situaciju. Ovih dana priča ponovo o Jovanjici, Koluvija, svedoče policajci. Ovo je državni sekretar vaš, Đorđe Dabić, kaže – u inat dušmanima, slika se sa Predragom Koluvijom. Kakva je ovo fotografija, ministre, jel možete da mi kažete? Da li ova fotografija daje Koluviji podršku ili ne? Ovo je državni sekretar, funkcioner Srpske napredne stranke.

Ili vi, premijerko, kako tumačite ovo? Šta je ovo? Što se nije slikao sa Milenkovićem ovako i da kaže - bravo Milenkoviću, nastavite da hapsite narko dilere? Nije. Pa, evo zašto nije. Dobacuju vaši poslanici da je on kriminalac. Govorite ovde u Skupštini da je Slobodan Milenković kriminalac i da je Dušan Mitić kriminalac. Sram da vas bude. I to govori onaj koji sebe zove advokatom. Onaj koji misli da je advokat, koji zastupa mafijaše u državi Srbiji.

I vi sada hoćete da slomite kičmu inspektorima i policajcima, a branite čoveka koji je optužen za najveću plantažu marihuane. Vidi ceo svet, zna o tome, „Njujork tajms“ je pisao o tome, svi pišu o tome. Bruka i sramota šta se dešava. I vi napadate i dalje policajce.

Vi ste rekli, ministre Gašiću, prošle nedelje, kažete – da, da, videćemo šta će da bude sa tim kriminalcima, a inače jedan od njih je na bolovanju devet meseci. A vi, gospodine Gašiću, ste mojoj koleginici Slavici Radovanović, koja je pukovnik policije, na Odboru za unutrašnje poslove i bezbednost rekli pre tri meseca, tri i po, da Milenković normalno obavlja svoj posao, da neće biti smenjen, da je načelnik Četvrtog odeljenja, da se bavi borbom protiv droga i da je sve u redu. Kad niste govorili istinu, tada na odboru ili sada kada kažete da je čovek devet meseci na bolovanju? Dakle, ili je devet meseci na bolovanju ili je na bolovanju tri i po ili četiri meseca? Ne može da bude i jedno i drugo. Čas radi, čas je na bolovanju.

Dakle, o tome se radi, igrate igre da slomite kičmu pojedincima koji su ostali zdravo tkivo sistema i da mafija potpuno obuzme državu Srbiju, da institucije potpuno budu pod nogama i da oni kojima se dozvole mogu da rade šta god hoće.

Željko će da pravi rijalitije, narko dileri da švercuju drogu, ovi drugi da rade šta im god padne na pamet i to je tako u vašoj državi, to tako treba da funkcioniše, a mi svi građani Srbije trebalo bi verovatno da ćutimo, trpimo i da kažemo - super je, maltretirajte nas još više, maltretirajte nas još bolje, da svako planira da dete pošalje iz Srbije. Tu nam poruku šaljete, da ovde ne vredi se boriti, da ste sve obuzeli i to šaljete poruku ovim ljudima koji protestuju. Sve ovo što ja govorim je poruka njima.

Kažete - baš nas briga, protestvujte, vi ste nasilnici, siledžije, maltretirate ljude. Pa, gube ljudi glave u vašoj zemlji i nijednog momenta niste našli za shodno da kažete – da, u redu je, imam odgovornost, ajde mi recite samo za jedan slučaj u poslednjih 11 godina. Nemojte za korupciju, nemojte za smrt ljudi, jeste nekada rekli da, zakazao je sistem, napravili smo problem, ili ćete i dalje da nas pravite budalama i tvrdite kako sve funkcioniše super?

I da, da vas pitam na kraju - jeste li se upisali u knjigu žalosti u OŠ „Vladislav Ribnikar“? Hvala.

PREDSEDNIK: Da, idu prava na repliku, ali stvarno ne znam zašto zamišljate da je ovo sada TV svaštara sa vama u glavnoj ulozi i da ministar odgovara ko se slika na koncertu, ko je koga zagrlio, šta je vama koji poslanik reko i kakve to veze ima sa ovim što ste predložili za šta ste ovlašćeni predstavnik. Kada nemate šta drugo da pričate, onda o svemu i svačemu. Ali, kakvog to smisla ima na sednici uopšte?

Dva minuta, Milenko Jovanov.

MILENKO JOVANOV: Jasno je da nema ovde nikakvog koncepta. Mi čekamo sve vreme nekakav konkretan razlog ili konkretan argument koji će potvrditi zahtev koji je upućen da gospodin Gašić bude razrešen. Međutim, toga nema.

Znači, oni traže odgovornost retroaktivno za nešto što je on radio kao šef BIA, svojevremeno, pa kada tada nisu uspeli da ga smene, hajde da ga sada smenimo što je bilo pre par godina. Izgleda da to nije dovoljno, pa ćemo svakodnevno da čitamo novine, pa ćemo da dodajemo – evo, bila je saobraćajna nesreća i neko prošao kroz crveno i ovaj se slikao sa ovim i onaj ono, pa to sve nakarikamo i to će da bude razlog za odgovornost. Nema tu nikakvog konkretnog dokaza i tu se stvari nastavljaju.

Gospodin Aleksić se očigledno žustro bori protiv društvenih anomalija i ja počinjem da razmišljam da je on stvarno iskren u toj borbi iz prostog razloga što je unutar svoje stranke krenuo na najvećeg lopova u srpskoj politici. On je krenuo da smeni Vuka Jeremića, koga CIA traži zbog lopovluka svetskih razmera, tako da mu to daje određeni legitimitet kada govori o ovim temama i zato moramo ozbiljno njegove argumente da saslušamo, ma koliko nam se činili da su besmisleni. Ali, kada tako neko ko udari na najvećeg lopova u srpskoj politici, dakle, Vuka Jeremića, koga CIA traži zbog kriminala i korupcije svetskih razmera, onda to dosta govori o tome da taj čovek stvarno ozbiljno drži do tih vrednosti.

Najzad, vi ste sada ovih dana imali prilike da čujete kako…

Ćuto, da ti pročitam bajku, pa da lalaš, hajde, jednu Crvenkapicu, pa da ti lalaš malo, pa posle kad se nalalaš, onda ćemo dalje.

Dakle, čuli ste sada ovih dana sve kako oni zamišljaju. Oni će da odrede koji mediji će da funkcionišu, koji neće. Oni će da odrede koji mediji će imati frekvencije, a koji neće. Oni će da odrede koje emisije mogu da postoje, koje ne mogu. Oni će da odrede koji voditelji mogu da rade, koji ne mogu. I sada da idu do kraja, oni će da odrede kako će tužioci da kvalifikuju određena dela. Nema tužilaštva, nema medija, nema ničega, oni će da budu komitet, centralni, ponovo, koji će da odlučuje o svim detaljima života i smrti u ovoj zemlji.

E, izvinite, taj period života smo ostavili za nama i sada živimo u jednom drugačijem društvu i ne bismo da se vraćamo u vreme kada su centralni komiteti na svojim sednicama odlučivali da li drug Đido može da piše za „Borbu“ ili ne može više da priča za „Borbu“. S time smo završili. To se vi igrajte u okviru vaših grupacija, pa verovatno i u okviru neke nove koja je u nastajanju. Hvala.

PREDSEDNIK: Hvala.

Dva minuta, izvolite.

VLADIMIR ĐUKANOVIĆ: Zahvaljujem.

Evo, dragi građani, mogli ste da čujete kada neko ko ne može nikako da mu se utvrdi gde je diplomirao, ne postoji diploma, koji je lagao o svojoj školskoj spremi, pokušava da vama ukaže da li je neko advokat ili nije advokat, da li dobro radi ili ne radi dobro svoj posao, on kvalifikuje krivična dela. I to vam je onaj period, on verovatno želi da se to vrati, kada su abadžije preuzimale službu, kada su metalostrugari vodili državu. On bi verovatno voleo da tako nešto dođe da bi on sličan njima, verovatno zamišljajući sebe da je novi neki pukovnik OZNA ili šta god, preuzeo da vodi službu.

U svakom slučaju, drago mi je da je rekao nešto veoma važno. On brani ovde neke ljude iz našeg sistema čiji su najbliži saradnici osumnjičeni, a mislim čak i optuženi da su baš kao policajci iznude vršili prema određenim licima koje su hapsili, i to teške iznude prebijanja ljudi i iznude, a da ne pričam šta još sve postoji, šta se u tim raznim likovima iz tog četvrtog odeljenja govori.

Sramno je što uzima izjavu samo dvojice u ovom čitavom postupku, dok sve ostale njihove kolege su demantovale tu dvojicu. Ali, on to neće da priča, zato što vodi kampanju. Ja mu razumem strah, razumem, zato što zna da će završiti u zatvoru, gde mu je mesto zato što je drugim ljudima pravio pakao od života i zato što je lagao, izmišljao aferu, što je inače u mnogim sudskim postupcima u parnici svakako do sada bilo i dokazano.

U svakom slučaju, dragi građani, imali ste priliku da vidite kako neko zamišlja državu, da je on Bog, da je on novi Staljin, da je on neki novi pukovnik OZNA, da će on da kvalifikuje krivična dela. On je i sudija i tužilac, on donosi presude. I ja se nadam da se tako nešto nikada više neće dogoditi. Zahvaljujem.

PREDSEDNIK: Reč ima predsednica Vlade. Izvolite.

ANA BRNABIĆ: Hvala vam.

Poštovani narodni poslanici, poštovani građani i građanke Republike Srbije, ako se ne varam, ovo mi je deveti dan kako sam u Narodnoj skupštini Republike Srbije samo po ovoj temi. Ovde sam provela u poslednjih otprilike dve nedelje više nego određeni narodni poslanici koji su tražili ovu sednicu Skupštine, a onda nisu glasali za dnevni red, bez obzira na sve svakodnevne obaveze koje imam, koje moram da obavljam u interesu građana Republike Srbije kao predsednica Vlade i predsednik izvršne vlasti. To je, još jednom da kažem, moje poštovanje prema građanima Republike Srbije.

Zaista nekako već smatram, s obzirom da pričamo ovoliko dugo o samo jednoj tački dnevnog reda i da više, čak uopšte ne pričamo ni o toj tački, nego o svemu ostalom, da ipak ovo prelazi, mislim, neku normu demokratskog ponašanja u jednoj normalnoj, demokratskoj zemlji, ali kako god bude dalje želeo da se ponaša ovlašćeni predlagač, mi ćemo odgovoriti na to.

Dakle, nešto duže od sat vremena, koliko sam ovde, jednom se pomenula tragedija, odnosno monstruozni zločini, jednom, Jovanjica dva puta, „Milenijum tim“ jednom, Kosovo i Metohija jednom, Čović jednom i da se sve raspada u Srbiji tri puta. Toliko o dnevnom redu i toliko o tome kako koristimo ovo vreme pred građanima Republike Srbije i za građane Republike Srbije.

Poći ću od ovoga, nažalost, što zaista nikakve veze nema sa ovom temom, ovom sednicom, a to je da se sve raspada u Srbiji. Koliko se sećam u četvrtak sam objavila prelepe vesti da je Republika Srbija pobedila i dobila organizaciju specijalizovane svetske izložbe „Ekspo 2027“ i da je pobedila zemlje kao što su Španija, Amerika, Argentina, Tajland i zaista dobili čestitke čitavog sveta. Eto, toliko se sve raspada u Republici Srbiji.

Danas, poštovani građani Srbije, predsednik Aleksandar Vučić otvara još jednu fabriku „Hansgrohe“, nemačku fabriku u Valjevu. To je 1.000 novih radnih mesta. Eto, toliko se sve raspada u Srbiji. Investicija od 85 miliona evra. Dakle, danas u 12.00 časova, ako se ne varam, počinje ta ceremonija otvaranja nove fabrike i u Valjevu koja će do kraja ove godine dobiti i brzu saobraćajnicu i biti ti povezano sa auto-putem, Koridorom 11. Toliko se sve raspada u Republici Srbiji.

Sutra na Vidovdan otvaramo projekat koji se decenijama obećava svima u Srbiji, a ponajviše u Beogradu, iako je zaista transportno važan za čitavu našu zemlju, a to je obilaznica oko Beograda. To završavamo sutra. Eto toliko se sve raspada u Srbiji i ništa ne funkcioniše, ali o tome možemo dodatno da pričamo ovih dana.

Čula sam neverovatnu stvar, a to je da nije problem da mi brukamo nas, nego mi brukamo Srbiju. Mi brukamo Srbiju. Dolazi od čoveka koji… Da ne pričamo šta su radili u prošlosti. Mogu da se dotaknem toga, ali pričala sam već nekoliko puta. Dobro, nema veze, uvek se pominje to da ne moramo da se vraćamo na ono šta je bilo pre 10 ili 12 godina, ali od čoveka čiji je šef jedini Srbin koji je dogurao do CIA. Jedini Srbin koji je dogurao do Centralne obaveštajne agencije SAD, i to ne kao direktor, ne kao stručnjak, ne kao ekspert za borbu protiv kriminala, korupcije, terorizma ili bilo čega drugog, ne, već kao glavno osumnjičeni u aferi stoleća, rekla bih, u SAD i sledeće što treba da očekujemo jeste da i on bude osuđen, s obzirom da koliko smo pročitali, koliko smo informisani, Hanter Bajden je priznao to krivično delo, tako da je tu i jedini Srbin koji se dočepao CIA samim tim impliciran u to krivično delo, je li, umešan, koje je priznato.

Ukoliko taj čovek, a bez obzira na sve ostalo što je radio u prošlosti nije obrukao Srbiju, propisno, onako kako niko nikada Srbiju nije obrukao, ja ne znam onda zaista ko može da bruka Srbiju. Dakle, tu je konkurencija ogromna. Neću pričati šta ste radili ni 2001, ni 2004, ni 2008, ni 2010. godine u politici, dekosovizacije Srbije, kako je vaš šef govorio, a čiji ste vi, je li, politički sledbenik, a i tada bili jedan od najbližih saradnika, ona 2011. godine itd. To jeste bilo brukanje Srbije.

Pošto ja razumem, i kada pričate o brukanju Srbije, da je vama važnije šta neki drugi misle o Srbiji u odnosu na to šta naši ljudi misle o Srbiji, je li, mi zaista Srbiju ne možemo da obrukamo pred našim ljudima. Mislim da ja najveća bruka Srbije ikada, veća i od toga što je vaš šef dogurao da bude predstavnik Srbije u CIA, kao glavno osumnjičeni, u najvećoj aferi koja trese Ameriku, da je u stvari najveća bruka Srbije i najveća mrlja u Srbiji do sada, od 2000. godine, svakako bilo 450.000 radnih mesta bez kojih smo ostali dok ste vi vodili ovu Srbiju. Bez obzira šta neko tada mislio o nama, a svakako su svi mislili da nismo kredibilan partner, sve suprotno onome što misle danas, nije mi toliko važno šta neki drugi preko plota misle o Srbiji, važno mi je kako žive građani Srbije i šta misle građani Srbije. Ostaviti 450.000 porodica bez hleba na stolu jeste najveća bruka koju smo imali ikada, tako da o brukama da ne pričamo, makar ne vi koji ste Srbiju na najnegativniji način, u najnegativnijem kontekstu predstavili od Hong Konga do SAD.

Čuli ste, poštovani građani Srbije, molim još jednom da se osvrnemo na to i kada pogledate koliko je tu neistina izrečeno i koliko puta ponovljena laž, onda vam je pretpostavljam, nadam se, jasno sa kim imamo posla. Opet je narodni poslanik rekao da sam ja rekla – neće biti smene REM. Deseti put, petnaesti put. Ja sam rekla da izvršna vlast nikakve veze nema sa REM-om, ni sa postavljanjem, ni sa smenom.

Molim, ako neko može da uzme transkript i koliko puta sam ja to rekla, a koliko puta je on slagao da sam ja rekla da neće biti smene REM-a. Ja nikakve veze nemam sa REM-om. Vlada Republike Srbije ne može da smenjuje REM, ne može da ga postavlja, pa ga samim tim ni ne smenjuje. Ovo je zemlja u kojoj važe osnovni principi vladavine prava. Vi nikako ne možete da izađete, iskoračite iz onog vremena kada su se u opštinskom odboru vaše stranke birale sudije i tužioci po partijskoj pripadnici i tome da li je neko simpatizer ili ne, da li štiti članove stranke ili ne, bez obzira na krivična dela koja su činili. Možda se tada REM, verujem da jeste, birao na opštinskom odboru vaše tadašnje stranke. Kod nas REM biraju oni koji u skladu sa zakonom treba da biraju REM, a smenjuju ga oni koji imaju ingerencije da ga smenjuju.

Još jednom, poštovani građani, čuli ste, citiram, ja kažem – neće biti smene REM-a. Petnaest puta sam rekla nešto drugo, ali nema veze.

Sistem funkcioniše sjajno, sve je u redu, nema nikakvih problema. Takođe, nikada nisam rekla. Rekla sam da je u ovom jednom slučaju, desilo se, sistem funkcionisao. Rekla sam da sistem i svaki sistem može da zakaže i zakaže i u bilo kojoj drugoj zemlji na svetu, u bilo kom trenutku zato što sistem čine ljudi. Dakle, i naš sistem je, dok sam bila predsednica Vlade, u nekim oblastima zakazivao. Trudili smo se da ga menjamo, a na kraju krajeva smo se zbog toga trudili i uspešno uveli elektronsku upravu. Kada imate elektronsku upravu, ponajmanje može da vam zakaže sistem državne uprave, državne administracije zato što je sve transparentno, efikasno, zato što vidite šta radi i šta ne radi i, na kraju krajeva, zato što je najbolji način da smo na usluzi građanima 24 časa, sedam dana u nedelji, 365 dana u godini, a pored toga, takođe, da se borimo protiv korupcije.

Sećam se vremena dok ste vi bili na vlasti, recimo, kada je Srbija u brzini izdavanja građevinskih dozvola bila druga odozdo na svetu. To je bio najkoruptivniji proces u Republici Srbiji. Otkada smo uveli izdavanje građevinskih elektronskih dozvola, samo elektronskim putem i isključivo elektronskim putem, danas smo u prvih deset na svetu po brzini izdavanja, ali takođe je to najmanje koruptivni proces zato što elektronska uprava ne trpi korupciju. Toliko o tome kako smo mi uređivali Srbiju, a kako ste radili to vi.

Što se tiče profesorke doktorke Milice Pejović Milovančević, postavili ste pitanje, niste je napali. Napali ste je samim tim što ste izgovorili makar dve direktne i notorne laži o toj ženi. To su svi građani mogli da čuju. Zaista ne znam da li vi toliko potcenjujete građane da mislite da oni od danas do sutra ne mogu da zapamte šta sam ja govorila, a šta ste vi govorili.

Vi ste za prof. dr Milicu Pejović Milovančević rekli da je kućni prijatelj porodice tog malog monstruma. Nije istina. Žena nije kućni prijatelj porodice tog monstruma.

Druga stvar koju ste rekli, a to je da je ona nakon tog kampa u Francuskoj lečila tog maloletnog monstruma K.K. Notorna laž. Nije ga lečila, nije ga ni videla. Napali ste ženu, bezočno lažući o njoj.

Uredu, pravo da vam kažem, ne mogu više da se raspravljam, ne mogu više da se nerviram oko toga. Ako je to vaša politika, a vi slobodno nastavite. Ja verujem u građane Srbije.

(Narodni poslanik Aleksandar Jovanović dobacuje s mesta.)

PREDSEDNIK: Jovanoviću, kontrolišite se.

ANA BRNABIĆ: Verujem u građane Srbije koji ne glasaju za SNS i ne glasaju i ne misle u svakom trenutku da Vlada koju vodim vodi najbolji posao. Verujem da vide šta radimo mi i da vide šta radite vi. Verujem da će oni umeti da cene to što vi napadate tu ženu, ali moguće da ja nisam u pravu.

Vi kažete u toj vašoj, prilično plitkoj politici, postavljate pitanje – šta u sistemu ne funkcioniše, pa postoje monstrumi u Srbiji? Monstrumi postoje na čitavom svetu, u svakoj zemlji, u svakom vremenu. Postojali su u Srbiji i 2002. godine, kada je bio počinjen masovni zločin i 2007. godine, kada je počinjen masovni zločin i 2013. godine, monstrumi u Norveškoj, monstrumi u SAD. Samo od početka ove godine 18 pucnjava u školama i masovnih ubistava. Postoje monstrumi i u Belgiji, kao što sam vam čitala i u Španiji i u Italiji i u Ruskoj Federaciji. Mislim da ne postoji zemlja na svetu koja nije videla monstrume. Kakve to veze ima sa sistemom?

Dakle, prof. dr Milica Pejović Milovančević je kriva za to, zato što je direktor Instituta za mentalno zdravlje, jel, ona je podbacila i svi ljudi u Institutu za mentalno zdravlje su podbacili? Sada smo i to čuli. Sada oni dele jednaku odgovornost sa nama. Ona žena je kriva zato što je direktor Instituta za mentalno zdravlje. Pošto se pojavio monstrum koga ona, valjda, ja ne znam, u svoj svojoj svemoći nije prepoznala od koliko, 6,8 ili sedam miliona stanovnika u Srbiji, onda je ona direktno kriva. Umeće građani da cene to što ste rekli.

Što se tiče svega ostalog, da pričam na ovakvoj sednici dalje o „Milenijum timu“, a to je petnaesti put da pominjete „Milenijum tim“, o „Jovanjici“ smo sve rekli. Ako želite dalje da se promovišete, a vi izvolite, ali ako ćemo da pričamo na ovoj sednici o „Jovanjici“, ja sam rekla šta sam imala. Branimo tog čoveka tako što je dve godine proveo u pritvoru, dve godine u kućnom pritvoru dodatno. Mi smo zatvorili tu fabriku, plantažu, šta god da je, ja ne znam šta je. Verujem u institucije Republike Srbije.

Mi pokrenuli proces, Tužilaštvo pokrenulo proces, tako da ja ne vidim kako mi možemo da štitimo bilo koga ko je četiri godine, ni manje, ni više proveo u pritvoru.

(Aleksandar Jovanović: Vi ste uradili sve što je do vas.)

PREDSEDNIK: Jovanoviću, drugi put.

ANA BRNABIĆ: Kažete da sam ja rekla da je nečuveno da se protesti organizuju nakon tragedije. Prilično jeste nečuveno, ali ono što je najnečuvenije, a to je da su se ti prvi protesti, taj prvi protest da se organizovao u vreme Dana žalosti. Trodnevna žalost, treći dan dana žalosti ste pozvali na proteste. Niste se setili da je Dan žalosti. Propustili ste to nekako. Onda ste taj protest pomerili, umesto sa nedelje na ponedeljak, zato što vas je neko podsetio da je Dan žalosti. To je nečuveno.

Ali, sve ovo ostalo ako hoćete dalje da pričamo u krug, radi sopstvene vaše promocije, mislim da smo ovu temu pretresli onako maksimalno, da ni vi ni ja građanima Republike nemamo da kažemo baš ništa više na ovo, ali na vama je koliko želite da ovo traje. Hvala.

(Aleksandar Jovanović: Poslovnik.)

PREDSEDNIK: Poslovnik, Aleksandar Jovanović.

ALEKSANDAR JOVANOVIĆ: Gospodine predsedavajući, povređen je član 106. Poslovnika.

Dakle, ovde se spočitava svima da se ne drže teme dnevnog reda. Ja bih vas zamolio da to važi i za premijerku Brnabić. Malo pre je spomenula da se ovde raspravlja o svemu i svačemu, da smo na Dan žalost organizovali proteste. Ja bih samo podsetio sve građane i ovi koji su ovde kolege, da ste na dan bombardovanja vi doveli Gerharda Šredera u punu arenu. Toliko. Hvala.

PREDSEDNIK: Ovako, prva stvar, ovo je svakako vreme vaše poslaničke grupe.

(Aleksandar Jovanović: Svaka vam čast.)

Jovanoviću, ponovo vičete iz klupe nešto? Ponovo? Pretpostavljam da smatrate da ste tolika zvezda da onog trenutka kada se pojavite u sali svi moramo da obratimo pažnju na to da ste prisutni. Kako uđete, tako kreće vika, tako kreće dreka.

(Aleksandar Jovanović: Sa merom.)

Sa toliko mere, evo, koliko ste proveli u sali od jutros, ima li 15 minuta?

(Aleksandar Jovanović: Ne čujem vas dobro.)

Petnaest minuta ste čak uspeli da provedete u sali, iako smo mi ovde jedno sat vremena ili sat i po duže nego vi.

Za tih 15 minuta, toliko ste mere pokazali da ćete za prvo sledeće vikanje iz klupe da zaradite i prvu opomenu, pa vi vidite kada će to da bude. Sami odlučite kada će to da bude.

(Aleksandar Jovanović: Hoću, čika Orliću.)

Evo sad, izričem prvu opomenu. Čestitam. Nije vam mnogo trebalo.

A da vam ne pričam da je ceo jedan poslanik iz vaše poslaničke grupe bio jutros kada smo utvrđivali kvorum. Stotinu dvadeset i četiri narodna poslanika u sali, iz vaše poslaničke grupe ceo jedan i to niste bili vi, naravno. Neću da vas pitam gde su oni što ne dolaze nikada, od Zelenovića pa redom. Nađite sedmoro koje nedostaje do osam, ukupno.

(Vladimir Gajić: Povreda Poslovnika.)

Vladimir Gajić, povreda Poslovnika.

VLADIMIR GAJIĆ: Predsedniče, u vezi člana 27, 103, 104, 106. što je pomenuo Ćuta i 107. Poslovnika. Sve to je prekršeno u prethodnom izlaganju od strane gospođe premijerke Brnabić, a i vi ste joj to dopustili.

Predsednik Vlade ima velika ovlašćenja, po ovom Poslovniku govorim, neograničeno, javlja se kad hoće itd, ali mora da se drži dnevnog reda. Mora da poštuje dostojanstvo ovog parlamenta i ne sme da vređa svoje političke oponente.

Znači, sve što je rekla u vezi sa predsednikom Narodne stranke, Vukom Jeremićem, je najobičnija laž.

PREDSEDNIK: Vi ste da replicirate na to?

VLADIMIR GAJIĆ: Nikakav postupak se ne vodi u Americi, ni u kakvom postupku nije osumnjičen, nikakve veze nema sa postupkom koji takođe ne postoji u vezi sa Hanterom Bajdenom. Znači, sve što je rekla je najobičnija laž. Hvala vam.

PREDSEDNIK: Znači, nismo daleko odmakli od Ćute Jovanovića do vas.

Prva stvar, ovo je takođe u skladu sa tim članom 103. na račun vremena vaše poslaničke grupe, a imate ovlašćenog predstavnika Miroslava Aleksića koji je mogao da sve to objasni da je hteo, ali ako on neće da brani Vuka Jeremića, vi da zloupotrebljavate vreme poslaničke grupe da biste to radili.

(Vladimir Gajić: Ja sam advokat.)

A, vi ste advokat. Zastupate ga, a nije optužen? Sad ste rekli da nije optužen. A možda ipak jeste? Lepo što smo to saznali, hvala vam na tome.

Jel treba da se glasa za sve ove stvari o kojima ste pričali vas dvojica? Treba. Hoćemo.

Ima li još povreda Poslovnika?

Dobro.

Šta ćemo sada?

Ovlašćeni predstavnik predlagača.

MIROSLAV ALEKSIĆ: Zahvaljujem predsedniče.

Dobro, doduše poštovana predsednica Vlade ja nisam govorio o ekonomiji, vi ste govorili o tome. Možda sam ja malo otišao od teme, ali vi ste je potpuno promašili, jer nemate šta drugo da govorite nego da zamajavate ljude sa blagostanjem firmama, radnim mestima. Samo ste zaboravili zaduživanje Srbije i odakle i ko će to sve da vraća i plaća ali nema veze.

Ali, nemojte kad se vratite u prošlost i kažete kako je to bilo za vreme neke strašne opozicije pre 15 godina, 16, 17. Vratite se malo nazad. Vratite se još dok ste, niste vi doduše, biću precizan, niste vi ali vaš predsednik države dok je bio radikal, kad su oni bili na vlasti sa socijalistima, e ovako su se kupovali ulje, so, šećer i deterdžent. Imali ste kupone - po jedan litar. Vidite, dobijete kupon za jedan litar šećera, deterdženta, kupon soli i tako dalje.

Ovo su bile novčanice. Evo, vidite. Pogledajte - petsto milijardi, ko zna koliko li je inflacija, su se merila trilionima. E kad pričate o prošlosti možete i tada da se vratite, ali ja neću da govorim o tome. Ja ću da se vratim na pitanja koja sam vam postavio i kažete da nemaju veze sa temom i ni na jedno mi niste odgovorili. Pa, ajmo ponovo iz početka, molim vas da zapišete.

Prvo pitanje - definicija terorizma. Da li su Kurtijevi specijalci teroristi, policajci, neki tamo nasumično koji su šetali Kalašnjikove? Da li je to bio teroristički akt? To pitam isto i za Mladenovac. Definiciju terorističkog akta, ali s obzirom da vi ne znate razliku između rada na određeno i neodređeno, možda bi ministar Gašić to mogao da odgovori bolje od vas, jer ste prošli put rekli da ćete radnike na neodređeno da prebacite za stalno.

Drugo - pitao sam ko je uhapsio te Kurtijeve specijalce? Ko? Žandarmerija ili neka druga služba MUP-a? Kako i šta? Jel su jeli baklave negde u Raškoj ili su šetali? Šta su oni specijalci onako strašni Kurtijevi u kasnim šezdesetim godinama, sedamdesetim radili?

Dalje, postavio sam pitanje za "Zadrugu 7" koju najavljuje Željko Mitrović, kao novi rijaliti program, niste mi odgovorili.

Dalje, postavio sam vam pitanje vezano za smrt vojnika na Pešteru, gde se sada otvara ponovo novo veštačenje se najavljuje da se utvrdi smrt čoveka koji je umro pre dve godine i gde je već obdukcija potvrdila da je izgubio život zbog gušenja.

I naravno kad govorite o "Jovanjici", ja vas ne pitam o "Jovanjici", ja vas pitam za vašeg državnog sekretara, on je u Vladi - kakvu poruku šalje ovaj dečko koji je državni sekretar i slika se sa Koluvijom i kaže - i inat dušmanima? Vi ste njegov premijer, vrlo je važno, zarad javnosti građana Srbije da to odgovorite.

Na kraju, poslednje, naravno – jeste li se upisali u Knjigu žalost u Osnovnoj školi „Vladislav Ribnikar“? Zahvaljujem.

PREDSEDNIK: Vidim da su neki potpuno izgubili osećaj za razliku između Skupštine i Tvitera.

Milenko Jovanov, dva minuta.

MILENKO JOVANOV: Poštovana premijerko, zaista molim da posle ovog nastupa gospodina Aleksića više ne spominjemo te ranije period jer niko o njihovoj vlasti nije rekao ovoliko koliko je on rekao sad.

Dakle, on je svoju vlast, koju ste vi kritikovali, iz period kada je G17 plus vladao zemljom, uporedio i rekao – evo, vidite kako ste vi vladali u vreme kada su bile sankcije, bombardovanje, ratovi itd. Znači, njemu je to isto. Dakle, jednaka nepogoda kao što su ratovi, sankcije i sve ostalo i njihova vlast bez rata, bez sankcija i bez ičega. Tako da takav znak jednakosti nikada niko nije povukao i ja vas molim da sada ubuduće samo njega citiramo kad god kaže nešto vezano na tu temu.

Što se tiče ovog drugog dela, vi vidite da se ovaj krug pitanja proširuje svakog dana. Dakle, bukvalno tog dana piše u novinama nešto, e, ajmo to danas na sednici i potpuno nema nikakve veze, apsolutno nema nikakve veze, potpuno promašeno u odnosu na ono na ono što je zahtev za razrešenje gospodina Gašića. Više o tom zahtevu mi uopšte ne diskutujemo. Tu nema ništa novo.

Znači, oni nemaju ništa da kažu. Tu nema nikakvih argumenata. Šta ćemo onda? Ovo će biti novi rijaliti, a šta radi Željko Mitrović, ko ide na koncert Baje Malog Knindže.

Dajte, ljudi, kakve to sad ima veze sa tačkom dnevnog reda? Onda kada im se odgovori, onda se gospodin probudi pa se buni – zašto vi odgovarate na ono što su oni sami postavili.

Najzad, ja povlačim svoju…

(Aleksandar Jovanović: Kandidaturu.)

… kako bi rekao, nije to kandidatura, bre. Nemoj da mešaš pojmove. Ako mešaš pića, pojmove nemoj.

Znači, dakle, ja povlačim svoje divljenje kolegi za koga sam mislio da se suprotstavio Vuku Jeremiću jer je borac protiv korupcije. Sada vidim da to nije razlog, nego je čista vlast u pitanju. To već ne mogu da podržim. Ipak tu ja sad moram da vodim računa o svim poslanicima naše grupe. Već sa govorio o tome da jedni podržavaju jedne, drugi druge, a Đukanović Ivanu Parlić.

Tako da, u principu moram da vodim računa o svemu i u tom smislu povlačim ono što sam pohvalno rekao. Hvala.

PREDSEDNIK: Ćuta Jovanović, moram da primetim, oduševljen.

(Aleksandar Jovanović: Povlačim divljenje.)

Ne. Sad stvarno da me ne biste pitali ni vi Jovanoviću, ni vi Gajiću posle za pridržavanje teme i bilo šta slično, kažite sami – kakve veze ima sa ovim predlogom koji ste vi pravili, vi potpisali rasprava o navodnoj odgovornosti ministra Gašića za događaje iz maja ove godine, ne znam, uslovi za kupovinu soli po maloprodajnim cenama devedesetih godina?

(Vladimir Gajić: Dajte mi reč.)

Šta da vam dam reč?

Ajde razmislite sami kakve to ima veze sa bilo čim, bilo čim na ovom svetu.

Idemo dalje sa ovlašćenim predstavnicima poslaničkih grupa, a vi samo razmislite kako se ponašate vi sa ove strane.

Reč ima Slavica Radovanović.

SLAVICA RADOVANOVIĆ: Dobar dan, uvaženi predsedniče i uvaženi građani Srbije.

Meni je danas čast i zadovoljstvo što mogu kao neko ko je 32 godine radio u MUP-u da pričam o ovoj tački dnevnog reda.

Počeću od te 2015. godine kada se srušio helikopter i kada je stradalo sedmoro ljudi. Ja sam tada u MUP-u zajedno sa svojim kolegama rekla – dobro je da taj čovek nije u MUP-u i da neko iz MUP-a ne donosi takve pogrešne odluke.

Bilo je reči da se takav helikopter angažuje i u MUP-u, ali policija je tada imala direktora policije i direktor policije je sa svojim saradnicima i sa profesionalcima i iskusnim ljudima iz helikopterske jedinice procenio i doneo odluku da je podizanje, odnosno angažovanje helikoptera u takvim uslovima potpuno nebezbedno.

Naravno, da po Zakonu o policiji ministar donosi odluku, ali na predlog direktora da li će se angažovati helikopter i bila sam jako ponosna. Profesija je tada pobedila neke interese i neke samopromocije i policija nije tada angažovala helikopter, ali zato je Ministarstvo odbrane angažovalo helikopter i znamo šta se desilo i znamo koliko je žrtvama bilo, a opravdanje za takav događaj nije bila pogrešna odluka, pogrešna procena, bilo je to da je jedan heroj, jedan pilot, jedan junak proglašen alkoholičarem. To je bio veliki skandal tada za našu državu i za Ministarstvo odbrane.

Takođe, eto, posle nekoliko godina desilo se da je taj isti ministar došao u Ministarstvo unutrašnjih poslova i, nažalost, i na njegovu veliku žalost, vrlo brzo su se desila masovna ubistva i desile su se velike tragedije.

Priznajem da ministar unutrašnjih poslova ne može baš da snosi odgovornost i da zna šta se i kako dešava, ali prosto ministar Gašić, odnosno član Vlade je jedan taličan čovek. Ne mogu ništa drugo da kažem, nego jednostavno jedan taličan, jedan malerozan čovek. Gde god da se pojavi javljaju se velike tragedije. Zato mislim da gospodin Gašić ne može da radi i ne može više da bude na čelu ni jednog sistema bezbednosti.

Možda se vi, gospodine Gašiću, dobri da se bavite trgovinom, građevinom i nekim drugim stvarima i pošto vas predsednik jako voli vi idite u ta ministarstva, ali, kao Boga vas molim, nemojte više da budete na čelu ni jednog sistema bezbednosti, zato što ste zaista talični i zato što sa vašim odlukama imamo jako velike tragedije u našem društvu.

Nikada se nije desilo da se u Ministarstvu unutrašnjih poslova ubije čovek.

Nemojte da dobacujete.

Molim vas da upozorite kolege koje ovde dobacuju vrlo nepristojno. Ja ne mogu da sednem, ja ovo jako dobro poznajem i bolje poznajem tematiku od vas.

Znači, u istoriji Ministarstva unutrašnjih poslova nije se desilo da policajac ubije sebe, a zatim ubije i svoje dete.

Prosto, opet kažem, imate neku karmu koja uopšte nije dobra za sistem bezbednosti.

Gospodine Gašiću, za vreme vašeg mandata 10 policajaca je izvršilo samoubistvo. Da li ste ikada otišli negde i da li ste posetili porodice tih policajaca koji su izvršili samoubistvo? Da li znate šta je izjavila sada majka ovog deteta kojeg je otac ubio? Da ne želi ni jednog rukovodioca da vidi.

U Ministarstvu postoji Odeljenje za psihološku prevenciju, ali to Odeljenje se najmanje bavi suicidom i najmanje analizom suicida. Opterećeni su raznim trijažama, raznim prijemima, ne idu na teren. Još dok sam ja radila, načelnik iz Prijepolja nam je slao dopisa, jer je imao najveći broj ljudi koji su izvršili samoubistvo.

Vi niste otišli tamo, ni vi, niti vaši prethodnici. Ja vam govorim iz ličnog iskustva – te porodice su zaboravljene. O tim porodicama Ministarstvo ne brine. O toj deci Ministarstvo uopšte ne brine.

Kažu – nije poginuo na dužnosti, nije poginuo dok je izvršavao službeni zadatak i postaju zaboravljeni od Ministarstva unutrašnjih poslova, a ne zaslužuju jer ti policajci su digli ruku zato što im je bilo teško na poslu i zato što policija i njihovi rukovodioci nisu prepoznali da im je teško i nisu im pomogli. U očaju i u besu od stresa od posla, nemojte da vrtite glavom, ovo je jako stresan posao, ti ljudi su digli ruku na sebe, a o njima niko ne brine.

Vi se, ministre, zapitajte zašto ja ovako pričam o ovakvim slučajevima, kada je u pitanju samoubistvo i kada je u pitanju nebriga za porodice i decu ljudi koji su izvršili samoubistvo.

Zato je uopšte, kažem, nesporno da ste vi dobar partijski drug i da vas voli predsednik, ali nemojte da budete u sistemu bezbednosti.

Zato, u tom duhu i želim da obrazložim vas. Na primer, zašto ne treba da budete zaista na čelu Ministarstva unutrašnjih poslova, zato što ste ovde, u ovoj Skupštini izjavili, pre izvesnog vremena, da ćete da čuvate šefa i da ćete da čuvate partiju.

Kao ministar unutrašnjih poslova vi ne treba da čuvate šefa. Njega čuvaju Kobre. Njega čuvaju najelitnije jedinice u Srbiji i ne treba vi da ga čuvate. Vi, po članu 3. Zakona o policiji, treba da čuvate građane. Na to vas taj član i obavezuje, jer on kaže da treba da štitite građane i njihovu bezbednost. Vi treba da budete na usluzi građana, a ne treba da budete na usluzi vaše partije i vašeg šefa.

Takođe, u istom tom članu, 169, definisano je da policijski službenici ne mogu biti članovi političkih stranaka, ne mogu se stranački organizovati, niti politički delovati. Međutim, praksa u policiji danas izgleda drugačije. Napreduje se i dobijaju se pozicije na radna mesta samo lojalnošću partiji.

Tako poslušnici majori postaju rukovodioci, neposredne starešine, potpukovnicima i pukovnicima, karijernim policajcima, što se nikada nije desilo do ove nesretne sistematizacije od 2015. godine, koju ni vi, gospodine Gašiću, ne možete da ispravite. Vi sada pokušavate da uradite nešto bolje za policiju, po pitanju sistematizacije, a neko mora da snosi odgovornost koja je snašla.

Nemojte tako da dobacujete, jer to nije lepo. To je malo, da vam kažem, i mangupski, a vi ste ipak i ministar unutrašnjih poslova i sedite ovde u parlamentu. Gledaju vas i drugih ljudi.

Takođe, vi ne vladate ni osnovnom policijskom terminologijom. Vi govorite stalno – lice mesta. Taj termin ne postoji, jer po Zakonu o policiji, u članu 64, kao policijsko ovlašćeno definisano je pod tačkom 10. – obezbeđenje i pregled mesta događaja. Postoji pregled lica, stvari i mesta, ali mesto gde se dogodi neka nesreća ili tragedija je mesto događaja i to mesto je veoma važno. Proučava se na Policijskoj akademiji, odnosno univerzitetu kao poseban predmet zato što se na mestu događaja vrši jedna najvažnija predistražna dokazna radnja, a to je uviđaj i od uviđaja zavisi mnogo toga. Od tog uviđaja zavisi prikupljanje materijala tako da i kada je rađen uviđaj u ovom stanu odakle je ovaj dečak koji je počinio ubistvo, nađen je spisak zato što rađen uviđaj, Spisak je dat neposrednom starešini od tih policajaca, zatim je dat načelniku PU za za Grad Beograd i vama i vas dvojica ste bili ti koji ste odlučivali šta će biti sa tim spiskom i da li će se objavljivati. Tako da gospođo premijerka, unutrašnja kontrola nema šta tu da traži. Unutrašnja kontrola je pod direktnom ingerencijom i polaže račune samo ministru unutrašnjih poslova i Skupštini. Tu je jako jedna čista situacija i veoma jasna situacija.

Takođe, isto u članu 30. pošto kada ste bili u Smederevu i ono oružje i slikali se tamo, ne znam jel to sve oružje oduzeto i u prethodnim godinama, tada je predsednik rekao da ćete postupati represivno. Gospodine ministre, član 30. Zakona o policiji obavezuje vas da je prevencija kriminala u unapređenje bezbednosti u zajednici osnova postupanja policije. Znači ide prvo prevencija pa tek represija, a vi ste klimali glavom. Znači zadatak policije je da prevenira i stalno mi citirate i u ovom odgovorima koje mi šaljete, rad policije u zajednici su neki programi, a ja ću vam reći. U tom programu rad policije u zajednici postoji, slušajte me ministre, možete da naučite nešto, postoji Sara model, to je model ministre gde se prevenira kriminal, gde se analizom i koračanjem u susret problemu sprečava da dođe do represije. Znači, policija prvenstveno postupa preventivno i to treba da znate i da se zove Sara model. Opet kažem zbog čitavog tog niza odgovora gde se pozivate na obuku policajca u zajednici, ja sam je radila. Ja sam je uspostavila, ja sam rukovodila i mene ne možete zato odgovarati i nemojte tako da se mrštite i da odgovarate, jer ja zaslužujem svako poštovanje, ja uvek vama pomažem.

Znači, svaki put kada vam nešto kažem gospodine ministre, ja vama pomažem, a ovi ovde sa kupljenim diplomama koje kakvih menadžmenta mogu da se smeju i do sutra.

Zatim ste više puta ponovili kako smo se bunili da Nacrt zakona o policiji ne treba da uđe u proceduru zato što policija ne može da uđe u stan, a taj Nacrt zakona je omogućavao da se može ući u stan. Evo, opet vas učim ministre, i sada policija po Zakonu o krivičnom postupku, u članu 158. evo ga, citiran je ovde, izvukla sam ga, mogu da vam ga i dam, u tački 5. kaže da policija može i službena lica policije mogu izuzetno bez naredbe ući u stan i druge prostorije i bez prisustva svedoka preuzeti pretresanje stana i drugih lica i prostorija, tačka 5. radi otklanjanja neposredne i ozbiljne opasnosti za ljude i imovinu.

Da ste to primenili gospodine ministre u slučaju Mladenovca, mi ne bismo imali situaciju da nam čovek ima onoliko oružje i da ide i da prangija po selu i da radi šta hoće. Imali ste ministre po Zakonu o krivičnom postupku pravo i da bez naredbe ti policajci koji rade na sektoru i ti policajci koji rade u zajednici trebali su da napišu informaciju i da dostave i da ekipa, možda čak i Žandarmerija, obzirom da se radi o ovolikom broju oružja, bez ikakve naredbe i naloga može da uđe u stan.

Sada, ono najvažnije. Vi ste ministre unutrašnjih poslova kada ste došli u MUP krenuli od naopačke. Prvo šta ste trebali da uradite ministre, to je da ste trebali da radite sa policijom i trebali ste najviše da se pobrinete za uslove i rad onog policajca koji je 12 u patroli, onog policajca koji 12 sati pešači po svom reonu, onog policajca koji je 12 u dežurnoj službi. Da li znate da su me policajci zvali i molili me da vam prenesem da oni nemaju nekada ni osnovne uslove za rad u pojedinim policijskim stanicama, nemaju ni stolice kako treba. Većina njih nema kompjutere-

Evo u Beogradu, u jednoj prigradskoj opštini su mi rekli – reci ministru da mi nemamo štampač, mi nemamo papire. A vi, gospodine ministre, lickate zgrade za vas i vaše saradnike, krečite, lepite pločice po ko zna koji put. U tim istim zgradama su i ministar Stefanović i ministar Vulin renovirali svoj kabinet i doveli ga maltene, silne pare su date. Znači, kako dođete, vi renovirate kabinete i prostorije za vas i vaše saradnike, umesto da krenete da zaštitite onog policajca. Vi najviše treba da brinete o tim policajcima, a ne o salonskim oficirima, koji se u svakoj strukturi snađu i u svakoj strukturi napreduju i bude im dobro, a ne prema policajcima koji rizikuju svoje živote. Evo, pre neki dan su bili pripadnici i postupali su u slučaju nasilja u porodici u Somboru i ranjeni su. Znači, to je kategorija ljudi koje treba da unapredite.

Znate li šta su mi još rekli? Napravili ste veliki jaz sa koeficijentom, pa upravo ti policajci i upravo ti vatrogasci koji su jutros prvi bili na mestu da gase požar, dok su ovi salonski oficiri ulazili u lepo okrečene i u pločicama uređene kancelarije, a imaju najmanji koeficijent plate. I svakim porastom plate, taj jaz se povećava i tim policajcima je najgore, zato što su oni najviše sa narodom. Doveli smo do toga da je veliki jaz između rukovodilaca i ljudi koji sede u tim zgradama koje ste im sada ulepšali i onog policajaca koji je svaki dan ugrožen i koji je svaki dan u opasnosti.

Prema tome, strašno je kako ti policajci nisu ispoštovani. Strašno je, kažem vam, kako ste krenuli unapred. Takođe su mi isto rekli, ministre – nemojte, evo, ko boga vas mole, isti ti policajci, da ne uvodite nove uniforme, one nisu praktične za te policajce. To su uniforme… A zašto me ne gledate, ministre? Ja vama pričam, treba da me gledate u lice i treba da me slušate, a ne tamo da gledate ljude koji se smeju i vi se zajedno smejete sa njima, ovo je važno. To su ljudi koji su nam ovde ispred, to su ljudi koji okružuju našu zgradu. E, ti policajci vas mole, ministre, da im ne uvodite uniformu, jer je uniforma nepraktična. Znači, uniforma ima pantalone koje moraju da se peglaju, ima šapku. Zamislite vi policajca koji treba da potrči za nekim, a ima šapku na glavi. To su košulje koje stalno treba da se peglaju. Ti su ljudi 12 sati maltene pogužvani. Prema tome, ministre, nepraktično je. Sastav uniforme je nepraktičan i ko zna po koji put menjate. To nije uopšte uniforma prikladna za ljude koji rade na terenu.

Zbog svih ovih stvari i zbog svega što sam rekla, ministre, vi zaista treba da odete i da napustite ovaj sistem bezbednosti.

Takođe, podsećam vas, ministre, tamo sam vam više puta postavila pitanje, evo, na primer, 11. aprila sam vam ponovila po ko zna koji put ista pitanja, kolike troškove MUP snosi zarad tih tužbi koje podnose policajci zbog raznih postupaka koje vode protiv MUP-a, a najčešće su to nezakoniti premeštaji? To su ti premeštaji sa tim sistematizacijama i to je bila degradacija policajaca, a podizanje kadrova koje ste vi dovodili i koje vi dovodite.

I znate šta kaže izveštaj Revizorske komisije, evo – samo za 2022. godinu 2,2 milijarde dinara. A ja ovde imam vaš izveštaj, ministre, vi ste prikrili, rekli ste mi, evo čitam – Ministarstvo unutrašnjih poslova nema nijedan jedini trošak i ne spada na teret Ministarstva unutrašnjih poslova. Pa da li vi smete meni kao poslanici tako nešto da kažete? Da li smete da mi odgovorite da Ministarstvo unutrašnjih poslova ne snosi, a ja dobro znam da snosi i te kako velike posledice?

Drugo, stalno vas, ministre, molim – nemojte to da radite i nemojte, ministre, da onu decu koja će sada da izađu iz Kamenice posle devet meseci, ali samo devet meseci obuke stavljate na radna mesta školskog policajca. Oni su tamo neiskusni. Policijski posao je veština, policijski posao se uči dok ste živi. Svaka intervencija, građani Srbije i dragi poslanici, je intervencija za sebe. Znate li da je, po analizama, najviše bilo napada na policijske službenike kada su izvršili policijsko ovlašćenje legitimisanje lica. Neko će reći da je to najjednostavnija radnja, ali najviše napada i najviše povređenih lica je bilo tada. Taj plan i program u kojem ste vi meni opisali u devet meseci da će oni biti osposobljeni je mali, ne zove se džabe to osnovna policijska obuka. Oni izlaze sa nekih 80 i nešto ishoda. To je jako mali broj časova.

Onda ste mi se isto tako pozvali na taj program – rad policije u zajednici. Oni moraju naknadno da idu i da prođu i tu obuku, ali ono što je mene najviše razočaralo, to je kada ste mi rekli da će isti ti neiskusni policajci proći obuku koja se zove – rad policije na unapređenju bezbednosne zaštite učenika i u školi. Ovo su seminari iz programa stručnog usavršavanja. Ja sam ove seminare uspostavljala i radila. Oni su fakultativni. Znači, program stručnog usavršavanja ima obaveznu i fakultativnu nastavu. Ovaj seminar traje osam časova. Da li vi mislite da jedna od tema, način primene policijskih ovlašćenja prema deci i učenicima, može da se savlada za 45 minuta?

Ministre, gledajte me, ponovo vas molim. Znate šta treba da uradite? I zbog ovoga što me ne poštujete treba da podnesete ostavku. Hvala vama, premijerko, što me gledate. Znači, šta ministar treba da uradi? Evo, probajte vi da utičete.

U svakoj policijskoj stanici postoje policajci. Treba da se napravi kriterijum – pet ili deset godina radnog iskustva u policiji i da ljudi koji već imaju iskustva u policiji da se oni anketiraju, da kažu dobrovoljno ko želi da bude školski policajac, jer od tog posla beže policajci. Ja sam to radila i znam. Pa onda oni koji se jave dobrovoljno, ako nije popunjen broj, da nakon toga se odrede drugi iskusniji policajci po raznim kriterijumima. A ovi mladi policajci koji su željni intervencije, koji sad maštaju kako će izaći na ulicu i kako će primenjivati ovlašćenja, oni treba prvo da se obuče šest meseci, nemojte ni vi da mašete rukama, jer ne znate ni vaše seminarske radove koje ste napisali, a kamoli o policajcima. Znači, oni mladi treba da se obuče. Drugo, ne možete, mali je jaz u godinama ako ga stavite u srednju školu. To su mladići i devojke koji imaju od 22 do 25 godina, znači nemojte njih da stavljate u škole, nije dobro rešenje. I nije dobro rešenje da budu samo policajci, bez pedagoga, bez psihologa i bez ostalih stručnih službi.

Ovo što hoću još da vam kažem, gospodine Gašiću i gospođo premijerka, mene je policijska plata odgajila. Od mene je policijska plata napravila čoveka. Policijska plata je od moje dece napravila ljude. Policijska plata je moju decu iškolovala. Ja volim policiju. Ja ne dam na policiju. Meni je policija u srcu, a vama je prolazna fotelja do sledeće funkcije.

PREDSEDNIK: Samo polako, ako možemo da nastavimo.

Povreda Poslovnika.

MILENKO JOVANOV: Povreda Poslovnika, članovi 106. i 107.

Član 106, govornik može da govori samo o tački dnevnog reda o kojoj se vodi pretres. Mi ovde nismo čuli ništa o onome što je tačka dnevnog reda o kojoj se vodi pretres. Ja ću pročitati kako glasi obrazloženje koje su oni sami potpisali: „Glasanje o nepoverenju članu Vlade predlažemo zbog urušavanja bezbednosnog sistema, dugogodišnjeg neadekvatnog reagovanja i nepreduzimanja mera, što je dovelo do tragičnih dešavanja u našem društvu“.

Mi smo sada čuli da je novi razlog za smenu Bratislava Gašića to što je malerozan, po njihovom mišljenju. U drugoj rečenici je, doduše, rekla da je taličan. Ona valjda misli da su to sinonimi. Ona ne shvata da to nisu sinonimi, naprotiv, ali nema veze. Dakle, malerozan je i zato ne treba da bude ministar. Eto, to je najnoviji čvrst argument zašto neko treba i ne treba.

I član 107, dakle, govornik je na sednici dužan da poštuje dostojanstvo. Znate, kada se neko tako zaklinje u policiju, on bar u svom najbližem okruženju ne bi smeo da ima ljude koji su napadali policiju. A u njenom najbližem okruženju i najbližem srodstvu se nalazi čovek koji je napao policajce. Pa kad tako štitite policiju, zaštitite ih najpre od svog okruženja. Dakle, te dve stvari.

I na kraju, gospodine Gašiću, pa pogledajte.

Još je rečeno da ima tu neku karmu i da treba da podnese ostavku zato što ne gleda u narodnu poslanicu.

Nisam na to reagovao, u pravu ste. Možda je trebalo.

Treba li da glasamo za to?

Da ne bude kao kod Ćute Jovanovića – Pogledajte me, a kad neko pogleda – Šta me gledate.

Reč ima, predsednica Vlade.

ANA BRNABIĆ: Hvala vam, ja ću zaista jako kratko.

Vi ste rekli, poštovana narodna poslanice, kako ministar unutrašnjih poslova ne može da snosi odgovornost za ono što se desilo zato što on to nije mogao da spreči. Dakle, mi smo to sada čuli. Ministar unutrašnjih poslova ne može da snosi odgovornost jer on to nije mogao da spreči. I to nije razlog za ostavku odnosno smenu Bratislava Gašića. „Gašić mora da ode zbog toga što je taličan čovek, malerozan čovek i ima karmu koja nije dobra za sistem bezbednosti“. Upisala sam, citiram vam. Ministar mora da ode zato što ima karmu koja nije dobra za taj resor.

Mi smo ovim, evo u devetom danu rasprave, zakoračili u sistem paranormalnog. Ja kao predsednica Vlade treba sada da gledam i na ministre da li imaju dobru karmu za resor koji vode ili nemaju dobru karmu? Ja ne znam kako se to radi, zaista. Prvo, u karmu ne verujem, ali ne znam ni kako bih ispitala njihovu karmu. Ali, Bratislav Gašić može biti ili taličan ili malerozan. Taličan, ako je taličan, onda je dobar za taj resor, zato što ga prati sreća. Ali ako je malerozan, onda vi kažete – nije dobar za taj resor zato što donosi maler gde god ide. Ja nemam to iskustvo sa Bratislavom Gašićem, zaista, ja kad god ga vidim…

PREDSEDNIK: Jovanoviću, ponovo.

ANA BRNABIĆ: Ali vas ja molim da zaista, devet dana sam ovde, ovo je deveti dan, trudim se iz petnih žila maksimalnim snagama da radim i svoj posao kao predsednica Vlade paralelno sa ovim, molim vas nemojte da ulazimo u svet paranormalnog, molim vas nemojte da pričamo o tome da treba Bratislav Gašić da ode zato što ima karmu koja nije dobra za sistem bezbednosti, ili zato što je malerozan.

Na kraju krajeva, kažete, on je malerozan i ima karmu koja nije dobra za sistem bezbednosti, stavite ga da bude ministar građevine. Pa šta sad, da se nešto sruši tamo? Ali, dobro.

Još jednu stvar koju sam želela da vam kažem, koja je važna i ozbiljna. Vi kažete – školski policajci, nemojte da stavljate školske policajce bez pedagoga, bez psihologa u školama. Ja se slažem sa vama i mislim da su pedagozi i psiholozi u školama prevashodno važni, ali vam još jednom naglašavam – samo 37 škola u Srbiji nema pedagoga ili psihologa. I te ljude ćemo zaposliti, i pedagoge i psihologe u tim školama. Ali nemojte, molim vas, da širite poluinformacije, zato što verujem da nemate tu informaciju, a niste me slušali kada sam pričala. Pričam o ovome deseti put, pričala sam i po prvoj tački dnevnog reda. Dakle, samo 37 škola nema pedagoga ili psihologa. Naravno da će oni biti tamo i raditi u jednom širem timu, o čemu je pričao i ministar Bratislav Gašić kada je pričao o proceni rizika koja se radi svakog 1. septembra. Hvala, samo toliko, da ne ulazimo u svet paranormalnog.

PREDSEDNIK: Dva minuta, izvolite.

SLAVICA RADOVANOVIĆ: Da sam rekla da zaista neku nesreću donosi ministar Gašić, sa svojim pogrešnim odlukama i sa procenama, on zaista donosi neku nesreću i to je prosto neizbežno. Jer, pođimo od vojske, pođimo sada od policije, kako ministar dođe, tako se dešavaju loše stvari. Ja bih se zaista zapitala šta se to događa. To nije uopšte za smeh i to nije ništa paranormalno.

Jednostavno, ministar Gašić, ono što prvo nije uradio, on nije postavio direktora policije. Da je postavio direktora policije, ministar ne bi bio u situaciji da donosi pogrešne odluke i da ima ovako loše odluke. A nije ga postavio zato što hoće nekog svog čoveka i zato što taj ne ispunjava uslove. Da ima direktora policije, ministar ne bi ni mahao ovde nekom enciklopedijom strogo poverljivom da Nemačka krije ubicu Olivera Ivanovića. E, to su greške ministra Gašića.

A to što nije gledao u mene, to mu je takođe greška, jer od mene može da nauči. On bi mene trebao da pozove i ja sam mu to rekla, jer se okružio sa ljudima koji mu samo klimaju glavom, bez obzira što su to ljudi iz policijske struke. To nisu ljudi koji su ministru Gašiću rekli da nije u pravu.

Zato ministre vi morate da imate jednog profesionalca direktora policije i zato ne može da prođe vaš nacrt zakona o policiji gde ćete vi imati svu vlast. Ne možete pričati tako da ja nisam ja u pravu ili da ja pričam o ministru loše, jednostavno ministar Gašić nije čovek za sistem bezbednosti. Nema direktora policije, samoživo donosi odluke, samo odlučuje o svemu i sluša Aleksandra Vučića. On ne može da sluša Aleksandra Vučića, nego mora da sluša narod.

PREDSEDNIK: Vi se zapravo kandidujete za direktora policije. Sve u svemu dobro je što nismo išli dalje u analizu horoskopa.

Izvolite, dva minuta.

MILENKO JOVANOV: Dobro, ovo je sada bilo prvo, gledaj me, pogledaj me, a sad je bilo angažuj me, ali dobro, napredujemo.

U svakom slučaju, samo molim da se vratimo na tačku dnevnog reda. Dobili smo potvrdu zaista da je gospodin Gaši po mišljenju koleginice malerozan i da on donosi sa sobom, valjda nosi neku nesreću ili ne znam ni ja šta i ja zato gospodine predsedniče Skupštine, ako dozvolite, u skladu sa Poslovnikom predlažem da razmislite barem o tome da odredite jednu pauzu, da pozovete nekog adekvatnog stručnjaka, nekog astrologa ili nekoga, ne znam ko je ili da dozovete sveštenika pravoslavne, katoličke, protestantske crkve, naravno i muftiju odgovarajućeg, da dođu da prođu ovaj prostor, da se to očisti, a onda nekoga ko može da očisti te čakre, kako se to već zove i da mi onda možemo da nastavimo, jer sam Bog zna šta sve može da se desi dok sede malerozni ljudi u ovoj sali.

Znači, da mi ipak zastanemo, da predahnemo, da se mi sklonimo na sigurno, da se raziđemo, a onda kada se utvrdi da je su ti duhovi rasterani, da se mi onda vratimo i da nastavimo, jer to je jedino sigurno za sve nas, budući da poslanici moraju biti sigurni u radu koji obavljaju, molim vas da razmislite o ovom predlogu pre nego što se vratimo u jednom trenutku na tačku dnevnog reda, pa da tako nastavimo.

Sada da li ćete gledati i angažovati gospodine ministre, to je sada već na vama. Hvala vam.

PREDSEDNIK: Računam da ćemo moći da nastavimo. Apelujem na ozbiljnost svih prisutnih i apelujem na vašu karmu.

Reč ima, Dušan Radosavljević.

DUŠAN RADOSAVLjEVIĆ: Dame i gospodo, uvaženi gospodine predsedniče, poštovana javnosti, obzirom da govorim kao ovlašćeni u ime koalicija NADA, to je pri kraju i iza nas je samo još jedna opoziciona stranka. Dva meseca ove mučne rasprave o nečemu što Srbija ne pamti. Nažalost, i mnogi su obrukali ovde ne shvatajući o čemu je trebalo govoriti. No, ja neću ponavljati što je već rečeno, nego ću pokušati da kao čovek sublimiram nešto i da nešto ostane za neke buduće generacije.

Pre dva meseca desilo se od strane jednog školskog druga da je streljao svoje školske drugove. To Srbija ne pamti. Svi smo pali na ispitu. Ali, desio se nakon toga i zločin koji je isto prenerazio Srbiju i gde je čovek javno pre toga pucao i ubijao kučiće.

Dame i gospodo, pričamo o nasilju. Ja ne mogu da pričam, a da ne kažem da je ovaj sistem, toliko puta pominjani, nastao na najvećem nasilju 1945. godine, gde je pobijeno sve misleće.

Gospođo premijerko, vi se nalazite u kući, neko vas je poslao u otetu kuću gospodina Čede Petrovića, srpskog trgovca engleskim štofom, a on se nije obradovao hordama zla i monstrumima, ubijen je među oko 200.000 čestitih ljudi. To vam govori neko ko je potomak tih ljudi koji su stradali isto sa njim kao srpski industrijalci. Ako niste to znali, da znate, pa izađite. U Srbiji se kaže oteto-prokleto. Čeda Petrović, tu su bile vile Anastasa Pavlovića, Savčića i sličnih.

Dragi prijatelji i kolege, nasilje kad se desi nad istinom, moralom, strukom i autoritetom, imamo to što imamo.

Ja vas molim da shvatite da ovako više ne može, ne može iz prostog razloga, jer nisu se desili protesti, dešava se proces, proces gde je neko jednostavno rekao - ovako više ne može, ne može, jer ovaj sistem mora da se menja.

Kada govorim o bezbednosti, to je tema, tri čoveka nemam ništa lično protiv njih, gospodin Gašić, Vulin i kako se zvao ovaj pre njih, ne mogu da se setim, Stefanović, njih trojica su odlučivali o bezbednosti u zadnjih 10 godina. Ja se pitam kakve oni veze i referentnost i obrazovanje imaju sa bilo čijim što ima veze sa bezbednošću? Nemaju nikakve. Da bude ironija veća, čak nisu ni krivi, kriv je onaj koji je umislio da je sveznajući, prvorođeni, koji ih tako postavlja. Otprilike, to bi bilo kao kad bi mene i kolegu Marsenića neko postavio da vodimo u filharmoniju, a mi još i prihvatili. Onda zaista na šta bi to ličilo.

No, mora da se zna da ovo je jednostavno što se desilo jeziva tragedija za porodice, neizbirsiva i samo molitvom im treba prići i moliti gospoda da im da snagu da prevaziđu, ali ovo je jedna strašna opomena za Srbiju gde je ona došla. Evo, gde je došla, u bezizlaz je došla i mora kada se tako nešto desi, kad svi zaneme, da se zatvori jedna knjiga i krene da se otvara druga.

Zato ova dva meseca kamo puste sreće da je kao Ružić cela Vlada izašla, podnela ostavku, izabrana nova koja će pripremiti izbore na kojima ćemo normalno demokratski birati nešto i da se ovo nikada više ne ponovi.

Kada pričamo o nasilju, u jednoj rečenici bih mogao, svi da mi iz opozicije ništa više ne pričamo. Kada se priča o onoj nesreći na naplatnoj rampi, šef države izlazi i kaže - nije strašno, ja sam video. Čekaj, bre, čoveče, ko si ti da se mešaš u sudski predmeti i ti i bilo ko? Ko si da ti pričaš o sudskom predmetu? To je sveto Jevanđelje. Tužilaštvo, sud, odbrana. I nažalost, i komore advokatske i svi ćute i kažu - čekajte ljudi, čemu ovo? To je problem. Zaboravilo se da je pre 700-800 godina car Dušan napisao - sudite prema savesti, bez straha od cara.

Eto šta smo dočekali kad jedan pojedinac umisli da je država, umisli da sve zna, umisli da sve može i na kraju kad dođe do nesreće, on mora po onom principu – ne kune majka sina što se kockao, nego što se vadio, mora čak da postane i trgovac nacionalnom nesrećom.

Gospodo, zato smo ovde gde jesmo. Deset godina nam nestaje deo centralne teritorije. Pričaćemo kad bude sednica o Kosovu. Sever Kosova, tamo su bili srpski barjaci od cara Lazara do danas. Gde nestade država koja je bila sve vreme tamo? Nema je. Korak po korak, skuvana žaba. I šta danas imamo? Neću da pominjem ovo što su kolege pominjale, ali jedna reč je strašna. Patili smo u ratovima, stradali smo, nosili se sa krvolocima, nestajali smo, ali nikada ovako nismo bili poniženi. Suza, bre, iz kamena da pođe.

Nabrojao je kolega desetak, 15 momaka, oficir za vezu, već kako se zove, kaže da nije video onako ubijene ljude, onako prebijene ljude, a mi ovde sedimo i pričamo priče da li je trebalo ovako, da li je trebalo onako. E, sad se bojim da ćemo morati sasvim drugačije da pričamo. Ovako se više pričati neće, iz prostog razloga jer posle ovoga može samo da preti nestajanje.

Pomenuto je ovde u svih ova dva meseca mnogo momenata koji su obeležili ovih 10 godina. Nesretni rijaliti, pomenute su televizije. Nije strašno što mi tražimo da se zabrane ti izvori zla, samo je strašnije od toga što vi to ne date, na neki način, glorifikujete ih. Za ime Boga.

Ako pričamo o tim rijalitijima, pa nisu ni oni najstrašniji. Reći ću još jednu strašniju rečenicu. Sve je u Srbiji pretvoreno u rijaliti, draga gospodo i poštovana javnosti. Srbija je pretvorena u jednu rijaliti šatru, ispod koje se krekeće, krebezabliše, majmuniše, u kojoj voditeljka koja je pre par godina pravila analizu u jednom rijalitiju ljubavnih odnosa Mace diskrecije i Zmaja od Šipova, dođe na drugu televiziju, radi kolut napred, prevrće se kao smašena, a pred njom cela Vlada daje intervju i šef države. Pa, za ime Boga, imate li g od gospodstva?

Prijateljski vam to kažem. Kad sam rekao da je streljan autoritet, da je sve uništeno, uništili ste, bre, gospodstvo. Ja to dobro znam. Ja sam iz svešteničke porodice, merim reči. Znam dobro koliko mi je puta otac došao sa teških događaja kad stradaju deca i kad mi je govorio – kada dete strada, na Boga se pucalo, nestaje jedan deo zemlje.

Da li smo mi dostojni žrtve tih anđela Božijih? A bićemo dostojna Srbija, njima će se odužiti da se jednom promeni ovo zlo, da ostaju u najdivnijoj uspomeni, da ih se svako seća, a ne dva meseca ovde da sedimo i da uglavnom pričamo neke stvari koje nemaju bogzna koliko dodirnih tačaka sa njima.

Na pitanje kada sam govorio šta su tri ministra za bezbednost…

Molim vas, budite tihi, ja nikom reč nisam rekao.

Logično, nije tu, mogao bi da mi postavi pitanje – a šta si ti uradio? E, pa, gospodo, kao neko ko ima malo veze više sa nasiljem, bavio sam se malo time, da ne pričam, želeo sam da dam svoj doprinos, slušajte, slušajte, želeo sam da dam svoj doprinos borbi protiv nasilja kao običan čovek sa 10 prstiju, pre nekih osam, devet godina, smislio sam akciju – Stop nasilju, drogi, alkoholizmu, šampione za idole. Želeo sam da uključim sportiste, da sportisti uđu u škole, da promovišemo to. Želeo sam da čuje to država, pre nekih osam, devet godina. Ne, nije čula, kao nizašta nije čula. Ali je čuo jedan svetski centar, jedini koji imamo i sada već pokojni Ljuba Vračarević, najveći ekspert, soke majstor 10. dan realnog aikidoa, za bezbednost. Čuo i rekao – momak, dođi kod mene, ja ću to da podržim. Kako si mislio?

Rekoh, mislio sam tako da dovedete vrhunske sportiste, da uđemo u neku školu i da pred tom decom u školi pokažu sportisti što mogu, a da onda deca koja su najmanja polete njima u zagrljaj, da ih oni uzmu i da kažu – šampione za idole. Veličanstveno, doći ću, odaberi školu sa 40 svetskih majstora, svetskih šampiona. Odabrao sam moju školu u Prnjavoru, bilo je 1.500 do 2.000 ljudi. Sve kamere su bile uključene, a novinarka RTS-a poslala je snimak u svet i rekla – evo simbolike, evo centra borbe protiv nasilja, ovo je veličanstveno, scena veličanstvena, 40 svetskih šampiona, drži malu decu, one prvake, a svi tapšemo, šampione za idole. Zašto? Kaže – energija je negativna u nama, ona se mora kanalisati ili kroz sport, masom ili ovako.

Kao nagrada tome, u Sava Centru pred 4.000 majstora iz celog sveta, najuglednijih eksperata, ako vam kažem da je Ljuba Vračarević jedini Evropljanin, koga je zvao za bezbednost japanski car, ova ga država nikada nije zvala, nizašta, maltene, promovisana je ta moja akcija. Samo sam želeo da ona zaživi i molio sam državu – evo, ovo je lepo, simbolično jeste. Nikoga to nije interesovalo, a baška što je jedan od Ljubinih majstora u Americi 20 i nešto godina i drži predavanja na temu bezbednosti i jedan od eksperata na američkim televizijama i to najosetljivijih grupa, kao što su žene i deca, gospodin Đorđević, ni njega se niko nije setio.

Zašto sam ovo naveo? Dao sam svoj skromni smerni doprinos, ali sam se tu i osvestio. Ko god je nešto pametno u ovoj zemlji smislio, a da nije pod kapom režima, on je bio amputiran. Ko god je dao neki predlog u ekonomiji, u politici, bilo gde, tretiran je maltene kao narodni neprijatelj. Gospodo, tako nam sada jeste. Kada neko umisli da sve zna, kada neko umisli da sve može, onda se desi i ovo što se desi.

No, promena sistema mora da dođe. Prema tome, da li je zakazao sistem, da li nije, njega nije ni bilo, jer i ministra, da je ovde, bih pitao – kako se ne našali da u BIA za ovih 10 godina, dok ste bili ministrovali, ne otvoriste dosije, ne otvoriste da vidimo za sve zločine šta je ko uradio, ne otvoriste, gospodo. Zašto?

Znate zašto, gospodo? Zato što su vaši politički đedovi 1946. godine likvidirali, a vi u kuće tih što su oteti se useljavate. To je taj strašni krug koji je zatvoren i taj krug mora jednom da se pokida. Srbija mora da skloni sa sebe sindžire primitivizma, neznanja, laži, nestručnosti i moraju doći najpametniji, najumniji, moraju doći oni koji su spremni da se žrtvuju za otadžbinu. Takvi moraju doći.

Ostaviću nešto i svojim kolegama. Drugog izlaza, izbora nema. Novi izbori što pre. Ova Vlada i sve da se podnese ostavka, ali ne izbori, ne izbori po onim uslovima kojima vi raspisujete, nego po uslovima za koje zna civilizovan svet, a to je da se čuje svaka reč i da svako može da kaže svoj program.

Samo vi, gospodo, galamite. Nema nikakvih problema. Ja polako privodim kraju i kažem vam – ona Srbija što je izašla, ona lepa Srbija, to je Srbija koja dolazi. Prošli put sam rekao, ta Srbija će doći i dao Bog da nikada nikad niko više ovakve greške ne napravi.

Živela neka buduća Srbija, koja će biti, stalno se govori o nečem da nas nešto okupi, da, da, imaće svoj simbol oko koga ćemo se okupiti, a taj simbol je srpska kruna. Onog sekunda kada je sklonjena srpska kruna pala je srpska krv i srpska nesreća. Prema tome, za buduću Srbiju, krunisanu Srbiju. Živeli.

PREDSEDNIK: Stvarno ste bez potrebe izvređali druge poslanike.

Reč ima Milenko Jovanov.

MILENKO JOVANOV: Ovo je toliko odvratno da ja reči nemam. Dakle, vi ćete meni da držite lekcije o tome gde su moji đedovi bili, pa moj đed je služio u toj Kraljevoj gardi i u te krune u koju se zaklinjete i zbog toga mu konfiskovali celu imovinu 1947. godine. Šta sad? Da te nije sramota, bre? Da se otvore dosijei? Ne bi imao oko koga da sediš, sve go doušnik i cinkaroš.

Kaže – treba da se obratimo molitvom, pa nisu oni organizovali litije, nego proteste na kojima hoće da menjaju vlast, pa sad stiže i od ruskih zvaničnika, više nije bilo dovoljno da kaže Harčenko, pa da kaže Zaharova, evo, sad kažu i još viši državni zvaničnici Rusije, Valentina Matvijenko, da je na delu pokušaj obojene revolucije u Srbiji. U tome učestvujete, u tome saučestvujete svi kompletno, svi vi velike patriote koji se busate u svoje patriotske grudi. U tome ste uzeli učešće, čestitam vam, neka i tamo vam je mesto.

Kaže – ko je on da komentariše pravosuđe, a oni danas započnu sednicu komentarisanjem pravosudnih odluka. Tako su započeli današnju sednicu. Prvo obraćanje komentarisanje odluka suda u Kraljevu, jer oni što oni mogu to niko drugi ne može, ono što je njima dozvoljeno nikom drugom nije.

Prema tome, hajde više utvrdite pravila, pa se ponašajte u skladu sa njima. Ako se ne komentarišu presude, onda ne komentariše niko. Ako ćete litije, organizujte litije, a ne proteste da menjate vlast na ulici, a to vam se neće desiti. Prelazne Vlade nema! Shvatite to jednom. Nema. Završite i stavite tačku na to.

Ovo ostalo ne bih komentarisao, nisam stručan. Hvala.

PREDSEDNIK: Vi ste hteli po Poslovniku.

GORICA GAJIĆ: Hvala, predsedniče.

Član 106. Za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način.

Gospodine predsedniče, vi ste mlad i obrazovan čovek, mene su kao mladu, kada sam bila u vašim godinama, učili da kada nešto radim okrenem se iza sebe da vidim da li je to što radim dobro. Da li ste vi ikada pogledali snimak neke sednice kada, dok govore poslanici opozicije, sve vreme kolege iz SNS dobacuju, ustaju, šetaju se, neprimerene reči dolaze otuda, a vi to ne vidite, obično gledate u cipele ili u sat da vidite koliko je sati ili gledate u telefon i kao ne vidite i ne čujete šta dolazi sa one strane? Zato odavde čujete svaku reč koja dođe.

Molim vas, ovo je za vas „Sveto pismo“. Poštujte ovaj Poslovnik. Prema svim poslanicima budite isti i ja vas podržavam u tome da ko god dobaci bilo šta suprotnoj strani opomenete i poštujete ovaj Poslovnik.

Kolega Dušan je govorio sve vreme o tome. Da li se to kolegama preko puta svidelo ili nije, to je već njihov problem i nije na njima da dobacuju, a na vama je da ih opomenete i ućutkate. Hvala.

PREDSEDNIK: Dobro.

Znači, vi niste zadovoljni atmosferom u sali.

(Gorica Gajić: Vašim ponašanjem.)

Mojim ponašanjem, jer ste zaključili da sam gledao u cipele. Nisam. Nije to važno.

Da pogledam snimak sednice na kojoj se dešava ovo što ste vi sada opisali, ne vredi. Mogu da gledam koliko god hoću, a znate zašto? Zato što takvih sednica nema, takve kakve ste vi opisali.

Ne znam na šta se tačno žalite, jer sedite iza čoveka koji je poprilično grupo izvređao poslanike koji sede preko puta, a potpuno neprimerenim opaskama na temu šta su radili njihovi dedovi, kako su oni živeli i gde se navodno useljavaju njihovi potomci, odnosno sadašnji narodni poslanici. To pas sa maslom pojeo ne bi. Niste reagovali na to i to vam je prihvatljivo kada se ne taj način ljudi vređaju. To vam je prihvatljivo kada se na taj način ljudi vređaju, a čudite se kada ljudi na to reaguju na način da pokazuju da im očigledno nije prijatno da slušaju te uvrede.

(Gorica Gajić: Lično nikome nije upućeno.)

Nemojte da vičete sada iz klupe. Sada ja vas poslušam, ono što ste me malopre zamolili da radim, sada bi trebalo vama da izričem mere. Neću to. Uostalom videli ste i sami. Pokušavam da pokažem razumevanje za svakoga.

Aleksandra Jovanovića po šest puta zamolim da ne viče, dok se eventualno ne dogodi prva opomena. Svaki put isto. Evo i na današnjoj sednici. Znači, niko se sa ove strane još nije ponašao na taj način da ja moram po šest puta da tražim da se sa nečim prekine, pa da onda pređemo na meru. Niko. Samo pogledajte malo šta radite vi i kada dobijete reč i govorite, a i kada ne dobijete reč, što je uglavnom i veći problem.

Da li treba da se glasa za ovo što ste rekli sada?

(Gorica Gajić: Ne.)

Ne treba.

Samo da vidim, ima nekoliko prijava.

Predsednika Vlade. Izvolite.

ANA BRNABIĆ: Hvala vam.

U najboljoj veri, sa najboljom namerom želim još jednom da apelujem da se vratimo u ovaj normalan svet takav kakav jeste, jer nastavljamo sa mistikom i paranormalnim. Završili smo ono prethodno obraćanje sa tim da ministar donosi nesreću i kako ministar dođe dešavaju se loše stvari, a nastavili sa ovim obraćanjem gde ste rekli - energija je negativna u nama, mora se kanalisati. Ja u taj paranormalni svet ne verujem i molim vas da razgovaramo o stvarima na koje možemo da u tičemo i gde ja mogu nešto da uradim kao predstavnik izvršne vlasti.

Opet, u svemu ovome mi nije jasno, tek sada iz ovog izlaganja, kako je ministar Bratislav Gašić kriv? Vi kažete, uzrok svog nasilja danas je nasilje 1945. godine, kada je pobijeno svemisleće. Ne znam kakve veze to ima sa Bratislavom Gašićem, i kako je on tek 1945. godine mogao na te stvari da utiče?

(Dušan Radosavljević: Otvorite dosijee.)

PREDSEDNIK: Nemojte da vičete iz klupe. Prijavite se za reč, ako želite.

ANA BRNABIĆ: Za nekoga ko promoviše, koliko sam razumela gospodstvo u Srbiji, začudila sam se koliko znate o Maci diskreciji i Zmaju od Šipova, pošto ja ne znam šta je ko o njima pričao, analizirao, šta, gde, a ko taj sada vodi nešto gde ide cela Vlada. Ne znam ni ko je Maca diskrecija, a ni ko je Zmaj od Šipova. U svakom slučaju, imate tu malo kontradiktorne izjave, za nekoga ko promoviše gospodstvo u Srbiji, a sa čim se ja lično ne slažem. Svakako, ne znam šta je ona lepa Srbija, a s druge strane šta ona ružna Srbija. Za mene samo postoji lepa Srbija.

Da vam kažem, niste me ubedili tom pričom oko te borbe protiv nasilja i tog programa koji ste predložili. Kažete, pre osam, devet godina tada Vladi Republike Srbije, zato što kažete da je tada pozvao vas poštovani Ljuba Vračarević i rekao – momak dođi kod mene. Uz svo uvažavanje, ne verujem da ste bili momak pre devet godina.

(Dušan Radosavljević: U žargonu.)

U žargonu? Gospodskom. Dobro.

Iako je bilo 2013. i 2014. godine, tada država jeste morala da se bori protiv izuzetno ozbiljnih stvari, problema sa kojima smo se suočavali, a što je bio neumitni bankrot. Takođe, ako je bilo 2014. godine, onda i poplave, tako da verujem da je bilo nečeg prečeg, ali svakako ako imate još uvek taj program, dajte pa ćemo ga pogledati.

Konačno, opet ne tiče se teme, ali vidim da ste izuzetno srčano pričali o tome gde nestade država koja je bila sve vreme na Kosovu i Metohiji? Ovi što su preteča vaše stranke su učinili sve da nestane država Srbija na Kosovu i Metohiji i šef vaše poslaničke grupe. Sve što su mogli, sve su učinili. Danas kada kažu da Aleksandar Vučić brani taj ćošak koji imamo, ni taj ćošak nismo imali, nego ga je on izborio.

Te vaše kolege, vaše kolege iz vaše poslaničke grupe i vaš šef vaše poslaničke grupe, prstom nisu mrdnuli da spreče pogrom 2004. godine, prstom. Ne da neko pretuče nekoga u zatvoru, zbog čega smo mi podigli, odnosno Aleksandar Vučić, čitavu međunarodnu zajednicu i prvi put čujemo neke kritike na račun Aljbina Kurtija i Prištine, nego su iz Beograda, iz svojih kabineta i fotelja gledali kako se pale crkve i manastiri, kako se pali naša zadužbina, kako odlazi u bespovrat, u nepovrat.

Četiri hiljade ljudi je proterano, etnički očišćena sela na Kosovu i Metohiji, a bogami i gradovi od Srba na Kosovu i Metohiji, ni prstom nisu mrdnuli. Niste im oprostili to, pretpostavljam, pošto danas sedite ponosno u poslaničkim klupama sa njima. Gde nestade države?

Nestalo je 2008. godine, kada su vaši vodili Vladu Republike Srbije, ti sa kojima danas delite poslaničke klupe, sa kojima danas delite stranke i pokrete, koji su kada je Priština proglasila nezavisnost, izdali jedno saopštenje za štampu. Nama nešto spočitavate? Vi, čije kolege traže da se ukine pravo Srbima na Kosovu i Metohiji da ih Srpska lista predstavlja.

Neću dalje, pošto nije po dnevnom redu, ali nekako uvek kada vi pričate van dnevnog red, to se toleriše. Valjda ja treba da ćutim, pa ne treba da branim stavove Vlade po tim pitanjima koja tako zdušno pominjete i nasilje 1945. godine, i koncert Baje Malog Knindže i Macu diskreciju i Zmaja od Šipova. To je sve dozvoljeno, jel?

Na temu kada pričamo o tragedijama i kada deveti dan sedimo ovde i pričamo o tome šta je moglo ili nije moglo da se uradi i slušam tačno šta je drugačije moglo da radi MUP. Hvala.

PREDSEDNIK:

Replika, dva minuta, Dušan Radosavljević.

DUŠAN RADOSAVLjEVIĆ: Kao prvo, kada ste pomenuli tu akciju „Stop nasilju“, ja bih vam preporučio da pogledate na internetu tu veličanstvenost, a pošto očigledno ne znate o kome se radi, kada budete videli te autoritete, i te kako ćete shvatiti koliko je to ozbiljno bilo i koliko vi možda nešto i promenite, ali to je navama i na nekoj budućoj vlasti.

To kako me je neko pozvao, meni je bila čast da dođem jer to je autoritet najveći na svetu, jedini svetski centar koji imamo, on ga je lično osnovao. Toliko o tome.

Kada sam govorio o ideologijama, ja nisam mešao ljude. Ideologije su zlo i na ideologijama je neko nešto drugi radio, tu sam bio decidan.

Kada pominjete te „skaze“, neću ni ime da im pominjem, nisam ih ja locirao, niti oni mene zanimaju i nemojte to da stavljate u kontekst gospodstva, nego te voditeljke koje to vode, njih možete naći i videti, oni to rade, oni se time bave. Iz prostog razloga kada vidite ko je na tim kanalima, samo sam rekao, neka radi svako svoj posao, nema problema, pitam se, pita se verovatno svako ko ima trunku mozga, hajde neka radi, neka se okreće, neka bude sa budalama, ali šta će tu cela Vlada, premijer i šef države? To je sva mudrost.

Budala je bilo i biće, to ne može niko da spreči, ali ja, ne znam da li bi iko od ovih ljudi pristao da sedne kod takvih na intervju. Na tu temu sam govorio. Ne bih ja sada dalje o tome da pričam.

Kada pominjete 2004. godinu, gada pominjete egzodus, sa tim ću završiti, četiri hiljade ljudi, strašno, ne kažem i sve što se dešavalo, samo to su posledice, vas bih pitao – gde su sedeli i šta su radili ministri 1999. godine kada je odatle otišlo 200 hiljada ljudi? Samo toliko. Hvala.

(Marijan Rističević: Poslovnik.)

PREDSEDNIK: Znači, to je bila primedba na emisiju u kojoj su sedili i šef i zamenik šefa vaše poslaničke grupe.

Povreda Poslovnika, Marijan Rističević. Izvolite.

MARIJAN RISTIČEVIĆ: Dame i gospodo narodni poslanici, poštovani predsedavajući, prethodni govornik uporno vređa.

Dakle, ja poštujem da je on antikomunista, da je za kraljevinu, ali ga pitam šta je radio u stranci Vuka Draškovića? Pitam se, da li je Vuk Drašković bio komunista? Da li je bio kod Mike Špiljka u onom njegovom kabinetu, sekretar?

Onda bih voleo, pošto je moj deda osuđen na petnaest godina zatvora zato što je bio ravnogorac, bio je i jedan drugi, ne znam ko je njemu bio ravnogorac, ja znam da je njemu Vrhovni komandant bio Dušan Petrović, ali bih voleo da znam da li ima bilo kakve veze sa Ravnogorskim pokretom?

To sa kraljevinom ja poštujem, ali ja moram reći da je kralj izdao mog dedu. Znači, septembra 1944. godine taj kralj, za koga su ratovali moj deda i jedan i drugi, je izdao vojnike koji su ratovali za kralja i otadžbinu i on danas uporno pokušava nas da vređa - eto, sad su oni za Kraljevinu, to je bilo ovako. Samo što je taj kralj a izdajući dedu, na kraju je uzviknuo - živela Federativna Jugoslavija. Zamislite kralja koji kaže za svoju državu - živela Federativna Jugoslavija i svako ko ne stane pod komandu druga Tita taj će nositi žig srama i izdaje.

Nas pokušava da sve to zaboravimo. Dakle, sam njegov kralj je bio za komunizam, on je bio kod Vuka Draškovića, on je bio kod Dušana Petrovića, a ovde salva nekih uvreda i sad treba da bude kao ono kraljevina bila čista i tako dalje. Ne nije tačno Živela Federativna Jugoslavija - je bilo priznanje jajca a to jajce je ispililo svih šest republika i dve pokrajine odakle sad proteruju Srbe, tek toliko da znamo, uključujući i našu Pokrajinu KIM, odakle takođe preti svakog trenutka da se ponovi 2004. godina, što ova vlast neće dozvoliti.

Molim vas da ubuduće vodite računa kad vređa. Ima nas iskrenih antikomunista koji nismo bili komuniste Vuka Draškovića u stranci. Hvala vam.

PREDSEDNIK: Član 103. beše, jel tako? Dobro.

Predstavnik predlagača.

MIROSLAV ALEKSIĆ: Zahvaljujem, predsedniče.

Prvo moram da vam kažem da sam onako iznenađen, a i nisam iznenađen onim smehom malopre kad je govorila gospođa Slavica Radovanović od kolega poslanika. Zaista ništa više ne može da me iznenadi, pa i kad neko govori ozbiljno i kad govori iz svoje struke ono što zna dobija podsmeh, smejanje i to samo potvrđuje način na koji se vlada ovom državom, jer ste se i vi, premijerko, smejali na proteste i fotošopirali zajedno sa Sinišom Malim i predsednikom Vučićem.

Gospođa Radovanović je postavila ozbiljna pitanja i ozbiljne teme na koje niste odgovorili. Uhvatili ste se onoga što vam je slamka spasa bila u njenoj diskusiji - da li neko ima karmu ili ne. Bila karma ili ne bila ta nestručnost ljudi koji vode službe bezbednosti dovodi do mrtvih ljudi i to je ozbiljan problem i to ne samo sada nego i u svim resorima ranije u kojima je bio gospodin Gašić, a i drugi ovi ministri pošto celu osovinu bezbednosti službi u Republici Srbiji vode Gašić, Vulin, Stefanović, Veselin Milić i tako dalje.

Znate, niste odgovorili, nema odgovora na to što nema direktora policije. Možda to što je ministar političar, u redu i treba da bude političar, ali direktor policije je neko ko je stručan i neko ko treba da vodi Direkciju policije i ko treba da radi ono što ministar možda ne zna i ne mora da zna. Mi nemamo direktora policije. Od Rebića nemamo direktora policije. Niste odgovorili na to. Pravite se ludi.

Žena je lepo rekla šta je direktni propust MUP-a vezano za slučaj Mladenovac, vezano za slučaj moguće kontrole o oduzimanju oružja s obzirom da je taj čovek bio poznat državnim organima ranije. Niste odgovorili na to. Niko nije odgovorio na to. Bavili ste se karmom, jer to lakše, lakše da se napravili ovde rijaliti u Skupštini i da pričamo o karmi i da pričamo o kađenju ove prostorije, naše sale itd.

Ne, nemojte time da se bavite. Ona je to rekla simbolički. Bavite se onim konkretnim stvarima i propustima, pošto stalno tražite i pitate – šta su propusti, pa evo recimo da ministar se ne pridržava Zakona o policiji, da se ne pridržava drugih zakona, da ne koristi svoju mogućnost utemeljenu u zakonu da obavlja svoju funkciju i zaštiti građane Srbije, a ne predsednika Vučića.

Čini mi se da je suština ono što je rekla, a to je da ministar policije nije svestan toga da njegov posao je da štiti građane Srbije, a ne samo bivšeg predsednika svoje partije, što je izgovorio.

Naravno, nije se udostojio nijednu rečenicu da odgovori gospođi Slavici Radovanović koja je govorila emotivno i koja je govorila stručno. Nijednu jedinu reč njoj koja je govorila u ime policajaca koje on treba da zastupa i da predstavlja. Nijednu. Uzeo je torbu, okrenuo se i otišao. Toliko o tome koliko poštuje policajce i on i vi kao Vlada, a samim tim i građane Srbije.

No, okej, sami ste rekli – građani Srbije mogu da vide ponašanje svih nas, samo što ste vi izvršna vlast. Ja ne moram nikad da dođem na vlast. Možda neću nikada ni doći, ali vi jeste i vi dugujete građanima Srbije, dugujete, sve ono što ste obećavali kada ste dolazili na vlast, sve one priče i bajke da ćete brinuti za našu decu itd. To se dešava samo u kampanjama. Mir, stabilnost – Vučić, Aleksandar Vučić – Za našu decu itd.

Znate, slagali ste jednom, drugi, treći, peti put. Doći će momenat kada nećete moći više da obmanjujete građane Srbije, a evo šaljete poruku šta mislite o njima i šta mislite o pukovniku policije.

Znate, sada ovde odgovarate kolegi i pričate o tome šta je prethodna vlast radila kada su šiptari, odnosno Albanci proterivali Srbe. Znate, ja znam da je vama teško da se vi vratite pre 2012. godine, ali kada se već vraćate unazad, ti isti ljudi sa kojima vi danas vladate dok su Srbi ginuli i ratovali za Kosovo u rovovima 1999. godine vaš predsednik države i bivši partije se useljavao u stan u Beogradu, državni stan. Menjao ga je verovatno za Pećku Patrijaršiju i nije on jedini koji je to uradio. Dok su ljudi ginuli on se useljavao u stan.

Tada najveći pogrom i egzodus je bio 09. juna 1999. godine. Tada je otišlo na stotine hiljada Srba, dok su isti ti sa kojima danas vi delite vlast u Srbiji bili vlast. Znate, isti je to period tada. Tada su ti isti ljudi tadašnjeg patrijarha proglasili za baptistu zato što je tražio odgovornost vlasti, a vi sada govorite ko je kriv, je li, od 2012. godine. Da, neka svako snosi svoju odgovornost, ali vaša se ne može meriti ni sa jednom. To je jedino što je sigurno.

Dalje, kažete da nema zahteva, predloga koji se tiču ovih tragedija. Ja moram da vas pitam – jeste li ispunili zahteve roditelja ubijene dece? Desetog maja ste imali sastanak sa Savetom roditelja Sedmog dva. Sedam zahteva su ljudi stavili pred vas. Obećali ste javno da ćete ih ispuniti. Da li ste barem jedan ispunili – ovaj koji se tiče odgovornosti za prikazivanje spiska sa imenima dece i zašto niste jer taj koji je to uradio i dalje funkcioniše i obavlja svoju funkciju? Niko ga nije dirao. Dlaka sa glave mu nije falila. Roditeljima ste to obećali. Ne opoziciji. Roditeljima.

Kažete ovde – vi nemate nadležnost nad REM-om. Evo ja ću da vam pomognem. Usvojimo novi zakon o elektronskim medijima i rešimo problem.

Znate o čemu se radi? Vi koji kažete da nemate nadležnost nad REM-om, imate vašu radnu grupu koju čine vladini članovi za izradu tog zakona i koji sada traže da se i posle usvajanja tog zakona i njegovog donošenja ostavi mogućnost da isti članovi REM-a ostanu i rade to što rade. To je vaša nadležnost. Jel vaša radna grupa? Pitajte

ih. Evo jednostavnog rešenja. Nemojte da za to lobirate. Usvajamo novi zakon o elektronskim medijima koji podrazumeva izbor novih članova Saveta REM-a i rešen problem. Skupština će to da usvoji. Nema nikakvog problema, ali probajte nekako da Oliveru Zekić izbegnete kao predlog ako smete. Ne znam da li smete.

Dalje, ništa mi niste odgovorili, treći put vas pitam od jutros za ponovo otvaranje teme vezano za novo veštačenje oko smrti na Pešteru, koji je mrtav već dve godine. Ništa mi niste odgovorili za „Zadrugu 7“ koju Željko Mitrović najavljuje. Ništa mi niste odgovorili za vašeg državnog sekretara koji se hvali slikom sa Predragom Koluvijom. Naravno, ništa mi još uvek niste odgovorili da li su stradala deca u „Ribnikaru“ imala čast barem, kao kraljica Elizabeta, da se upišete u knjigu žalosti u školi „Vladislav Ribnikar“.

Hvala.

PREDSEDNIK: Povreda Poslovnika, Đorđe Komlenski.

ĐORĐE KOMLENSKI: Zahvaljujem, predsedniče.

Mislim da već za danas sa ovim je kulminirala kontinuirana povreda Poslovnika, člana 27, člana 106. i člana 107.

Naime, ako smo već morali da slušamo o čakrama, karmama, kađenju, molitvama, litijama i koječemu drugom, zaista mislim da je nedopustivo da i dalje dozvoljavate da se Republička skupština unižava i svodi na prostor za unutarpartijski sukob unutar nazovi Narodne stranke.

Znate, mene stvarno ne zanima, kao i građane Republike Srbije da li će dokazani lažov ponovo prevariti prevaranta od kojeg je uzeo pare kada mu je prodao partiju. To je njihova stvar. Ko će od njih ovde u ovom takmičenju da preuzme štafetnu palicu i da pokuša da to i sto ponovo preproda to zaista za nas nije interesantno i uopšte mene zanima, ali je nedopustivo da neko ko je kao predsednik opštine Trstenik sa svojim tastom muvao, mućka, radio šta je radio, potvrđeno sudskim odlukama, ono što je radi kao direktor JKP „Počekovine“, ono što je radio kao neko ko glumi nacionalistu ovde nas dovodi u zabludu kako je Narodna stranka nacionalna stranka, stranka kojoj je vlasnik, ne predsednik nego vlasnik, jer ju je kupio, neko ko je do svojih pozicija u svetu dospeo ne kao Srbin, nego zato što po drugoj liniji svog porekla je Pozderac koji je dospeo na tu poziciju zato što je gurao politiku njegovog dede Hamdije i drugih deda, Hakije i Nurije.

Prema tome, ja vas molim da o tome povedemo računa i da ne dozvolimo da to dalje.

PREDSEDNIK: Mogu li da vas zamolim da ne idemo u poreklo bilo čije, nema smisla.

ĐORĐE KOMLENSKI: Ima smisla. Član 103.

Hvala.

PREDSEDNIK: Pravo na repliku, Milenko Jovanov.

Izvolite.

MILENKO JOVANOV: Evo, još jednom ste imali prilike da vidite kako ta laž kada krene da se kotrlja postaje sve brutalnija i brutalnija.

Dakle, oni krenu od toga i pričaju stalno kako je tokom bombardovanja Aleksandar Vučić se useljavao u stan. To je mantra koja traje.

Evo, vidite, evo viču – tako je.

Sad gledajte – to nije tačno. Ne da nije bilo 1999. godine, ne da nije bilo tokom bombardovanja, nego stan nije dobio ni 1999. godine, nego 1998. godine. Krajem 1998. godine.

Šta bravo? A, šta bravo? Jeste li rekli da…

I treba da se izvinjavaš, jer si opet slagao.

Godine 1998, a ne tokom bombardovanja, kao što ste govorili.

I treba da se izvinite, jer je valjda…

Onda ni to nije dovoljno, jer je sam Vojislav Šešelj kako je tome tekao postupak i da je stan Aleksandru Vučiću dodeljen na njegovo insistiranje, da ga ovaj nije tražio, itd. Ali, to vas ne interesuje, nego ajde da milion puta ponovimo jednu laž, kao sada ova nova izvrnuta priča.

Znači, nismo mi krivi što nam je smešno kada narodni poslanik priča o karmama, talijama i malerima, nego smo valjda mi nekakvi, potpuno nepodesno smo se ponašali u momentu kada je ona govorila takve mudrosti da je trebalo da ćutimo i zapisujemo.

Ajde vi povedite računa o svojoj poslaničkoj grupi, ako još uvek možete da kontrolišete više od jednog i po člana poslaničke grupe, pa povedite računa o tome šta vam poslanici govore, a ne kad lupetaju ovde gluposti da se cela nacija smeje vi posle nas krivite što nam je smešno. Pa, proverite šta će da pričaju, pa im recite da ne pričaju o malerima i karmama, jer to nigde ne piše u vašem predlogu da je bio razlog za razrešenje.

Najzad, ko ste vi više da sami se ovlašćujete da govorite u nečije ime? Ko je oglasio vašeg poslanika da govori u ime policije? Vi govorite u ime ovih, oni govore u ime onih, ko vas je ovlastio? Dajte više pokažite nam ko vas je ovlastio i čime.

Hvala.

PREDSEDNIK: Reč ima predsednica Vlade.

Izvolite.

ANA BRNABIĆ: Hvala.

Dakle, ponovo ću jako kratko, zato što se trudim da nekako iskoristimo vreme na najbolji mogući način i u nadi da ova sednica ipak ima neki kraj, jer zaista je postalo političko prazno prepucavanje. Verujem da više ni politički ne znači ništa, verujem da nas zaista niko i ne gleda, jer ovo sve što možemo da čujemo ovih poslednjih dana to zaista niko ne bi ni želeo da sluša. Iskreno sam u to ubeđenja.

Na kraju krajeva i sa ovim prelaskom u paranormalni svet. Dakle, niko se ovde nije smejao zato što se smeju vašoj narodni poslanici, zato što verujem da je svako ovde bio iskreno zatečen time što je čuo da ministar treba da se smeni zato što mu je karma loša. Znate šta sam čula kao predsednica Vlade, ipak to je vaš poslanički klub, tako da ne bude kao iz nekih drugih poslaničkih klubova gde imamo suprotne predloge od toga da mere treba da budu takve da treba da ima više policajaca, do toga da ne treba da bude policajaca u školama. Do vašeg poslaničkog kluba gde ste vi predlagač za smenu Bratislava Gašića, a narodna poslanica još jednom citiram, kaže, molim vas uzmite transkript – ministar unutrašnjih poslova nije odgovoran i ne može biti odgovoran za ove tragedije. Samim tim ne može zbog toga da mu se traži ni ostavka, ni da se traži smena. Treba da se traži smena, odnosno treba da on da ostavku zato što je malerozan čovek, ali za tragedije nije odgovoran. Gospođa je to rekla, narodna poslanica je to rekla, ne može biti odgovoran za takve tragedije.

Jel vi zaista želite od mene da smenim ministra Gašića, sada hoćete da promenite predlog, da ga smenim zato što je malerozan čovek? Ne razumem, kako onda idemo dalje. Onda ćete sutra opet da mi tražite smenu nekog drugog ministra zato što i on ima lošu karmu, ali zato što je on malerozan. Hajde da budemo ozbiljni. Dakle, vaša narodna poslanica je rekla – ministar policije nije odgovoran i ne može biti odgovoran za tragedije, nije mogao to da spreči. Dala je predlog za Mladenovac, predlog glasi da su pripadnici MUP uleteli bez ikakvog odobrenja od tužioca, bez ikakvog upliva sudstva u tu kuću, mogli su da spreče tragediju. Tačno je, to verujem da je tačno, ali još jednom vas pitam – da li želite da imamo sistem u kome pripadnici MUP bez tužioca, bez naloga, bez suda mogu da uđu u bilo koju kuću.

Imaju ovlašćenje, vi ste u pravu, znači, već danas možemo da krenemo da ulazimo po kućama, da trkeljišemo stvari i porodice, da otvaramo njihovu privatnu imovinu i da tražimo da imaju oružja, ako imaju oružje, da li su imali nameru nekog da ubiju, kakva je to država? U kakvoj državi želite da živimo? Čekajte, izvinite, mi smo povukli taj zakon o policiji na zahtev predsednika Republike Srbije Aleksandar Vučića zato što su organizacije civilnog društva tražile da tu odredbu izbacimo iz zakona, da tu odredbu koja je i ranije postojala u zakonu i vi ste tu u pravu, koja je ranije postojala u zakonu, izbacimo iz zakona tako da eksplicitno pripadnici MUP ni po koju cenu bez naloga tužilaštva ne smeju da ulaze u nečiji stan. Oko toga se vodi rasprava u medijima, oko toga se vodi trenutno debata, treći mesec se u okviru nacionalnog konventa o EU. Ljudi ili želite ovo, mi ne možemo da uradimo i jedno i drugo. Nama organiazacije civilnog društva kažu želimo to da izbacimo. Mi kažemo dobro.

Hajde da uvažimo, pošto ste i vi takođe kao poslanici opozicije tražili da dodatno radimo na tom zakonu, uvažimo to, idemo tri meseca da razgovaramo sa nevladinim organizacijama oko tog zakona. Nevladine organizacije žele taj deo da izbace. Pripadnici Ministarstva unutrašnjih poslova na tim ogromnim stolovima se bore da se taj deo ne izbaci iz Zakona o policiji. Vi sada kažete – ne, nego treba da proširimo ovlašćenja, pa da u svakom trenutku, bez ikakvog naloga tužilaštva… Oni kažu – pa imam sumnju. Šta? Neko ima oružje nelegalno ili ima legalno oružje, ali mi imamo sumnju da će da počini krivično delo. Kako? U kojoj državi to postoji? Gde to može da se uradi? Postoji onaj film naučno-fantastični u kome možete da predvidite šta će se desiti, pa onda policija ulazi, pa sprečava to što će možda da se desi. Ali, to ne postoji u stvarnom svetu.

I da vam kažem, što se tiče stručnih lica u Ministarstvu unutrašnjih poslova, vi govorite kao da u tom ministarstvu ne postoje uopšte stručna lica. Da, direktor policije još nije imenovan. Da, ja mislim da treba da bude imenovan direktor policije. Da, mislim da treba. Mislim da je to trebalo već da se uradi. U redu, oko toga se slažemo, to prihvatam kao kritiku, nikakav problem. Da li bi direktor policije kao takav mogao da spreči ovu tragediju? Ne. Opet vi, pitam, Bratislav Gašić kako je kriv za tragediju, zato što nije imenovao direktora policije? Ali, znate kako? Kada je u Norveškoj Brejvik ubio 77 ljudi, jedino je direktor policije podneo ostavku. Ne ministar unutrašnjih poslova, nije. Ministar pravde je podneo ne zbog tragedije, nego zbog svojih političkih komentara o drugoj opozicionoj stranci. Tako da opet ovde menjamo lončiće, pa gde je loptica. To je isto kao što ste nas optužili da je 2013. godine u Pokrajini bio protest, da smo mi politizovali tragediju, protest nikakve veze nije imao sa Velikom Ivančom i zločinom.

Dakle, i stalno ukrug, stalno ukrug pokušavamo. Jel pokušavamo nešto da uradimo dobro za ovu zemlju? Jel pokušavamo nešto konstruktivno da uradimo za ove građane ili stalno pokušavamo da se nadmudrujemo, da u stvari predstavimo nešto što je neistina kao istina? Šta mi pokušavamo, da ovde nešto podvalimo narodu?

Dakle, što se tiče stručnih lica, ja sam zaista ponosna i želim da dam priznanje ministru Bratislavu Gašiću kakve ljude je on postavio za državne sekretare u Ministarstvu unutrašnjih poslova. Ja mislim da su to najbolji od najboljih ljudi unutar sistema. Državni sekretar Željko Brkić, državni sekretar Danilo Stevandić su na ponos našoj zemlji i na ponos sistemu. To su policajci koji su krenuli od škole u Kamenici i završili doktorat na Pravnom fakultetu, neverovatni ljudi, par ekselans stručnjaci. Dakle, ne dam da kažete da u Ministarstvu unutrašnjih poslova ne postoje stručni ljudi. Pa dobro, u redu, ako niste to rekli, hvala vam na tome. Eto, onda smo do sada dogovorili makar da u Ministarstvu unutrašnjih poslova na odgovornim funkcija, a to je državni sekretar, što je pritom politička funkcija, da je ministar Bratislav Gašić postavio najbolje stručnjake, najodgovornije ljude, koji pritom nikakve veze sa strankom i politikom nemaju na političkim funkcijama. Ja mislim da su to stvari koje govore u prilog njegovom ministrovanju.

Što se tiče drugih pitanja, opet, pošto nemaju veze sa temom, kao što je Zakon o elektronskim medijima, a rado bih odgovorila i verujem da će biti prilike na nekoj drugoj sednici, u nekom drugom zasedanju, Olivere Zekić, vojnika na Pešteru, „Zadruge 7“, državnom sekretaru i Predragu Koluviji, nikakve veze nemaju sa temom, mi možemo, ako vi želite, kao što znate, mi zaista ovde možemo da sedimo još mesecima, ali nemaju veze sa temom. Ja ću se truditi da bih još jednom iskoristila zaista sa najvećim poštovanjem ovaj dom, a i iz razloga zato što izuzetno, izuzetno važni zakoni čekaju dok mi besomučno pričamo o istim stvarima, izuzetno važni zakoni čekaju na razmatranje od strane Narodne skupštine, ja neću dalje izlaziti van teme. Hvala.

PREDSEDNIK: Zahvaljujem predsednici Vlade.

Sada ćemo da pređemo na redovnu pauzu. Ali stvarno, kada je reč o temi, hajde razmislite svi ima li smisla da i kada se vratimo sa pauze nastavimo da pričamo o odgovornosti ministra Gašića za odnos između kralja i Tita ili za nešto što diktira zodijak. Samo razmislite o svemu tome.

Nastavljamo za 60 minuta.

(Posle pauze)

PREDSEDNIK: Nastavljamo sa radom.

Reč ima Pavle Grbović.

PAVLE GRBOVIĆ: Zahvaljujem, predsedavajući.

Poštovane kolege i koleginice narodni poslanici, poštovana predsednice Vlade, nažalost, ministar o čijoj smeni se danas raspravlja trenutno nije tu, nadam se da će se pojaviti u nekom trenutku, bilo bi dobro da pruži odgovore na neka od pitanja.

Tema današnje diskusije treba da budu dve ključne stvari za politički sistem svake zemlje, a to su pitanje odgovornosti i integriteta.

Počeću sa podsećanjem na dve tvrdnje koje je ministar Gašić izrekao na prvoj sednici, pre nekoliko nedelja, od kojih je jedna netačna a jedna je, nažalost, tačna. Počeću od one koja je netačna. On je rekao da je on jedini Srbin u istoriji koji je bio i ministar vojske i ministar policije i šef BIA. Ta tvrdnja prosto ne odgovara istini, zato što ono što jeste tačno jeste da je to za rukom pošlo i Aleksandru Vulinu i to jeste neka kolektivna tragedija koju svi mi danas živimo.

Međutim, gore od te neistine jeste druga istina koju je izrekao, a to je da se on, Bratislav Gašić, na tim funkcijama, dakle na čelnim funkcijama bezbednosnog sektora u Srbiji našao zato što on ima svog šefa, svog predsednika i svoju stranku koji su mu tu omogućili. Isto to ima, naravno, i gospodin Aleksandar Vulin.

Ja verujem da bi građani Srbije bili mnogo srećniji i da bi se osećali mnogo sigurnije kada bi se na tim funkcijama nalazili ljudi zbog svog znanja, obrazovanja, iskustva, posvećenosti i rezultata, a ne zbog šefa, predsednika i stranke.

Upravo ta činjenica da se njih dvojica poslednjih deset godina rotiraju na čelnim funkcijama bezbednosnog sektora je uticala na to da zahtevi protesta građana koji protestvuju protiv nasilja ide upravo u pravcu smene njih dvojice. Dakle, nisu oni slučajno odabrani i nisu oni odabrani zato što njih neko lično ne voli, već zato što oni objektivno snose odgovornost za sve to što se desilo ili što se nije desilo u bezbednosnom sektoru naše zemlje.

Pošto gospodin Vulin nije prisutan, niti je bio, niti će biti prisutan i pošto Narodna skupština i ne može da razreši gospodina Vulina, to može samo Vlada, ja ću se danas osvrnuti na dosadašnji rad ministra Bratislava Gašića i obrazložiti zbog čega on više ne može da bude na funkciji koju je obavljao ovih poslednjih osam meseci, niti na jednoj funkciji koju je obavljao u poslednjih deset godina.

Dakle, u tom svom neverovatnom poduhvatu gde je objedinio sve te čelne funkcije, dok je bio ministar odbrane, desila se helikopterska nesreća u kojoj su stradali svi članovi posade, stradali su svi medicinski radnici koji su bili u helikopteru i stradala je jedna beba. Dakle, u jednoj helikopterskoj nesreći sedam žrtava, od toga jedna beba.

Posledice te nesreće su bile da niko nije bio odgovoran, da niko nije podneo ostavku i jedino zvanično što smo mogli da čujemo jeste da je posada helikoptera, odnosno preminuli ljudi, da su bili u alkoholisanom stanju. To je ozbiljna sramota. To nije samo politička sramota, to je ljudska sramota što je neko dopustio da se takve bezočne laži iznose u javnost i da ljudi koji su izgubili svoj život dok su obavljali posao, časno obavljali posao, budu na taj način diskreditovani.

Dok je bio šef BIA na ovim prostorima je ordinirao najsuroviji i najmonstruozniji klan u poslednjih 30 godina. Naravno, govorim i klanu Veljka Belivuka. I dok su pripadnici BIA pratili pripadnike klana Veljka Belivuka, na njihove oči, u klanici u Ritopeku su dovođeni živi ljudi koji iz te kuće nikada nisu izašli. Ni jedno od tih ubistava koje se dešavalo pred očima pripadnika BIA nije sprečeno.

Dok je Bratislav Gašić bio na mestu šefa BIA, praćen je i prisluškivan advokat Dragoslav Miša Ognjanović, koji je potom izrešetan ispred svoje kuće. Ni taj zločin nije sprečen, taj zločin nije rasvetljen, ubica nije pronađen, nije procesuiran i nije za to bio sankcionisan.

I sada kada je postao ministar unutrašnjih poslova, u dva masakra imamo 19 žrtava. Jedini odgovor na sve to je – sistem nije zakazao.

Pošto gospodina Gašića interesuje šta je tačno konkretna njegova odgovornost za neke od tih slučajeva, ja ću sada veoma plastično da mu nacrtam šta je tačno odgovornost bezbednosnog sektora za masakr koji se desio u Mladenovcu.

Uroš Blažić, 21-godišnji monstrum koji je izvršio taj masakr, nije pao sa neba. Gospodin Gašić je sedeo ovde i čitao čitav spisak krivičnih dela i prekršaja koje je taj mladić činio u poslednjih nekoliko godina. Svi su znali da je problematičan. Svi su znali gde mu je otac zaposlen. Svi su znali i za prekršaj i za krivična dela i njegovih roditelja i niko na to nije reagovao. Nije oružje kojim je izvršio masakr bilo zakopano negde u zemlji, jer to nije krompir da se iskopava iz zemlje, već je nađeno u njegovoj kući, i automatsko oružje i pištolji i municija i bombe.

Naravno da ni na to niko nije reagovao i da se taj masakr desio upravo zbog toga što sistem u toj slučaju jeste zakazao. Jer da nije tako, ti ljudi bi i dan-danas verovatno bili živi, a taj momak bi bio na odsluženju zatvorske kazne koju je zaslužio svojim prethodnim ponašanjem.

Idite u bilo koje mesto u Srbiji, bilo koju opštinu, bilo koje selo, pitajte ljude koji piju pivo ispred prodavnice, pitajte one bake koje prodaju kupus i krompir na pijaci – ko je u vašem mestu opasan, ko je maltretirao životinje, ko je zlostavljao komšije, ko je naoružan, koga se vi plašite, u glavu će vam pogoditi ko su te osobe. Reći će – taj, taj i taj i ni jednog neće preskočiti, jer jako dobro znaju.

Mene sad interesuje da li su naše bezbednosne službe slabije informisane od ljudi koji piju pivo ispred prodavnice ili od baka koje prodaju povrće na pijacama? I ne zna se šta je gore od toga, gospodo. Da li je gore da su zaista slabije informisane ili je gore to da nisu bile slabije informisane ali pošto je otac ovog monstruma radio u bezbednosnom sektoru, da se njemu godinama gledalo kroz prste?

Zato se vraćamo na pitanje integriteta i odgovornosti. Jer, kada se nalazite na tako važnim pozicijama na kojima se nalazio gospodin Bratislav Gašić, onda nisu više važne vaše namere, važni su rezultati i posledice.

Sa ovakvim posledicama, sa ovolikim brojem poginulih, ubijenih i preminulih ljudi za vreme dok je on bio na tim funkcijama, ta osoba ukoliko ima imalo integriteta i odgovornosti sama bi podnela ostavku. Ukoliko vi, gospođo Brnabić imate integriteta i odgovornosti, smenićete ga sa tog mesta ukoliko on to sam ne učini.

Dobro je što ste vi danas tu, jer ću vas podsetiti na jednu vašu izjavu koju ste dali na prvoj sednici pre nekoliko nedelja, rekli ste da ovo što se dešava je direktno maslo stranih službi i direktna destabilizacija Republike Srbije. Aludirali ste naravno na proteste građana „Srbija protiv nasilja“ i time ste jasno optužili te građane da iza njih i iza njihove želje, iza tih protesta stoje strane službe.

Dakle, iza ljudi koji izlaze sa bebama na proteste, iza penzionera koji izlaze sa svojim unucima na protest, iza ljudi koji izlaze sa svojim kućnim ljubimcima na protest, stoji neka sila. Samo što ja ne bih rekao da ste vi tu do kraja promašili, jer neka sila zaista i stoji, ali ta sila ne dolazi s polja, ta sila dolazi iznutra, ta sila dolazi iz suštine svakog živog bića, ta sila jeste odlučnost da ljudi više ne žele da žive u brlogu kakvim ste napravili ovo društvo i vi, i vaši medijski sponzori čije se ukidanje takođe traži na tim protestima.

Ta sila koja pokreće te ljude jeste odlučnost da žele da žive u jednom pravednijem društvenom poretku, da žele da se suštinski menjaju odnosi u ovoj našoj zajednici, da se konačno uspostavi taj poredak u kome će važiti zakon pravde, a ne zakon jačeg, jer to nije država, nego džungla. I, da se konačno uspostavi poredak u kome će jedino merilo, jedini kriterijum za napredovanje biti znanje, obrazovanje, posvećenost i rezultati, a ne šef, predsednik i stranka i zbog toga su ti ljudi izašli na ulice. Besprizorno je kada vi njih ili nas optužujete za destabilizaciju ove zemlje i za ugrožavanje bezbednosnog sektora.

Ja ću vas podsetiti, gospodo iz vladajuće koalicije, nismo mi, vi ste jedni druge optuživali ko je više povezan sa kriminalnim klanovima. Vi ste licitirali ko je bliže Belivuku, ko hoće da ugrozi predsednika države, ko hoće da ugrozi stabilnost Republike Srbije, i te ljude o kojima ste vi licitirali nije postavila nijedna strana služba. Iza njihovog imenovanja ne stoji ni njihov, ni moj, ni bilo čiji potpis ovde ili od ljudi koji se nalaze na protestima. Stoji vaš potpis, gospođo Brnabić, Nebojša Stefanović je vaš kadar. Dijana Hrkalović je takođe vaš kadar.

Onda kada ste shvatili da su oni toliko opasni, da ugrožavaju predsednika i da ugrožavaju državu i da je taj ministar nešto najgore što se desilo ovde, vi ste ga smenili, ali ste smenili u stranci i vi došli na njegovo mesto, a u državi niste, u državi je ostao i ministar i bio na čelu Saveta za nacionalnu bezbednost. Osoba o kojoj se na vašim stranačkim organima govorilo najgore da ugrožava ovu zemlju, da ugrožava bezbednost ove zemlje.

Znate, taj princip da nešto može da ugrožava državu, a da ne sme da ugrožava stranku, je takođe zbog čega ljudi izlaze na ulice, jer to nije državnički pristup. Tako se ne upravlja državom. Tako se upravlja na jednim organizacijama nekim drugim koji se nalaze sa druge strane zakona, da ne kažemo da je to mafijaški princip i mafijaški pristup i da zbog toga se ljudi danas osećaju nesigurno.

Ne možemo da prihvatimo vašu ponudu da svi delimo odgovornost za sve ovo što se desilo ili da prihvatimo vaše ponude da svi ljudi unutar Vlade dele odgovornost za ono što se desilo, jer nije pošteno da istu odgovornost imate vi i gospodin Gašić i, recimo, Tanje Miščević ili prof. Begović. Nije ljudski. To nisu bile njihove odluke, to su bile vaše odluke, iako jeste dirljivo kako je geslo vladajuće većine vremenom kroz decenije evoluiralo od 100 za jednog u svi za jednog, ali ne bi bilo pošteno da se sada kola slome na nekim ljudima koji za to apsolutno nisu krivi.

A, vi, gospođo Brnabić, ukoliko vi imate integritet i ukoliko vi imate odgovornost, onda podneste političku cenu, onda preuzmite konkretne političke korake, smenite ljude koji su zaslužni za to što je bezbednosni sektor u Srbiji danas glavni generator nesigurnosti za sve građane Republike Srbije.

Smenite Bratislava Gašića, smenite Aleksandra Vulina, ispunite zahteve onih stotina hiljada dobronamernih građana koji žele da stvaraju jednu bolju i pravedniju društvenu zajednicu, a onda podnesite ostavku, pa onda možemo da idemo na neke slobodnije i poštenije izbore, da vidimo šta bi to građani zaista u nekim normalnim okolnostima izabrali. Hvala.

PREDSEDNIK: Pravo na repliku.

MILENKO JOVANOV: Zanimljivo mi je od kolege ova ideja o ljudima koji piju pivo ispred prodavnice, to mi je jedan jako interesantan momenat ovako, stručno mi je zanimljivo, jer šta bi trebalo da se radi kada odete ispred prodavnice u nekom manjem mestu gde se svi znaju i oni vam kažu da je Pavle Grbović ili Milenko Jovanov opasan u tom mestu? Šta dalje radite sa tim? Tužilaštvo, policija, ko reaguje? Ko je taj koji reaguje na osnovu priča ljudi ispred prodavnica?

Dakle, sa jedne strane tražite instituciju piva ispred prodavnice, a sa druge strane pozivate na postojanje institucija. Institucija ove zemlje, dakle, tužilaštvo u ovom slučaju je reagovalo kako je reagovalo i to je to.

Drugo pitanje koje želim da postavim, koje mi nije jasno, ali to imamo već, tu kviskoteku igramo odavno, ko je vas ovlastio da govorite u ime ljudi koji protestuju? Ko je vas ovlastio za to? Jel imate vi neku odluku? Jel se to glasalo? I onda još kaže - to su oni definisali, kaže, zahteve. A gde su to oni definisali zahteve? Imate neki referendum, neku inicijativu, pa su oni tu aklamacijom, kad, ko, gde?

Vi ste te zahteve definisali, obmanuli te ljude, zloupotrebili njihov bol, zloupotrebili šok u kome su, ne samo oni, nego cela država bili posle onoga što se desilo, ne bi li ste se dočepali vlasti. Tu ljagu nikada nećete moći da sperete sa sebe.

Šteta je što vi u tim godinama već ćete taj teret morati da nosite. Vaša politička karijera verujem da će biti dugotrajna, ali će ovo sa početka vaše karijere, ovo što ste uradili, ova bruka koju ste napravili, je nešto što će vas pratiti do kraja te karijere i ne postoji način da to operete. Hvala.

PREDSEDNIK: Predsednica Vlade ima reč.

ANA BRNABIĆ: Par važnih stvari.

Dakle, kažete ovo su teme odgovornosti i integriteta, čime u stvari hoćete da kažete da, na primer, u jednoj Norveškoj ministri i tadašnja Vlada nije imala ni odgovornost, ni integritet, jer niko nije podneo ostavku, a takođe ni njihova opozicija u jednoj Norveškoj nije imala ni odgovornost, ni integritet, pošto nisu ni tražili smenu, niti je bilo ko od njih rekao - e baš vas briga za ubijenu decu.

Ili, recimo, u SAD ili na primer u Belgiji, nakon terorističkih napada, niko nije podneo ostavku i niko nije tražio tu ostavku. Ti ljudi, pretpostavljam, hoćete da kažete su primer neodgovornosti i nedostatka integriteta. Ili, u Nemačkoj, nakon masakra u Erfurtu, kada je u gimnaziji ubijeno 16 ljudi. Ni tamo, Nemačka je poznata kao zemlja u kojoj nema odgovornosti i nema integriteta, pa eto ni tamo nije niko ni smenjen, niko nije dao ostavku. A opozicija, u sred kampanje, ako se ne varam, u to vreme, nije od toga pravila temu, zato što su rekli – to se, jednostavno, ne radi, to nije ljudski, to pristojni ljudi ne rade.

Godine 2002. vaše kolege koje sede pored vas, tada vodile državu, masovno ubistvo, masakr u Leskovcu, sedmoro mrtvih, uglavnom svi izuzetno mladi, pošto je taj monstrum ubio svoju bivšu suprugu, koja je imala 28 godina samo i šest članova njene porodice, dakle, 2002. godina, niko nije podneo ostavku, a niko nije ni smenjen. Pretpostavljam da ćete se sada okrenuti oko sebe, iza sebe i reći vašim kolegama – a zašto vi tada niste imali odgovornost, a ni pokazali integritet?

Ili, 2007. godine, kada je bio masakr u Jabukovcu, kada je devet ljudi pobijeno. Ne sećam se da su tada vaše kolege koji sada sede svuda oko vas, podnosile ostavke, smenjivali svoje ministre ili da je tada opozicija preterano nešto tražila, zato što nije pristojno i nije ljudski. A ja ne kažem da oni nisu imali tada, vaše kolege koji su sada pored vas u poslaničkim klupama, odgovornost i integritet.

Mislim da se to ne gleda u tome, jer na kraju krajeva, videli bi od nekih drugih zemalja, razvijenijih i iskusnijih demokratija, kako to izgleda odgovornost i integritet, nego nigde nismo videli. Jedino što smo videli je da u Srbiji opozicija u nedostatku političkog programa, u nedostatku bilo kakvog plana, u nedostatku toga da ima bilo šta konkretno da ponudi građanima, izađe i kaže – ju, tragedija, možda bi mi nekako mogli ovde da pokušamo da se politički profilišemo, pa da kažemo mi se borimo protiv nasilja, pošto se valjda mi svi ostali borimo kako bi bilo više nasilja u Srbiji. To je kao kada kaže – borim se za zdraviju životnu sredinu. A šta, mi se borimo za prljav vazduh? Ne razumem. To su te političke parole.

Pariz, Francuska, čitala sam, ne znam da li ste bili, tu na prošloj sednici prošle nedelje, Pariz, Francuska, teroristički napadi, nije bilo izgleda, po vama, ja se sa tim ne bih složila, ni u Francuskoj, ni odgovornosti, ni integriteta, pošto niko nije podneo ostavku, ali nije bilo ni odgovornosti, očigledno, i integriteta opozicije pošto oni je nisu tražili, jer su rekli suviše su teška i kompleksna vremena da bi se sada politički delili, ili će to reći da su u stvari oni imali odgovornost i integritet, ali da ga ovde nema u slučaju opozicije.

Tako da samo mi pokažete gde se to u svetu desilo da nakon tragedije ministri podnose ostavke ili se smenjuju, pa ćemo pričati o odgovornosti i integritetu.

Ono gde je ipak država, je li, to jesmo svi mi, pa i jednu odgovornost i integritet društva čini i opozicija. U tim zemljama ponovo opozicija je tada rekla – društvo je pogođeno, teška su vremena, teški su trenuci, ljudi su uplašeni ili tužni, ili nesigurni, hajde da se okupimo oko te ideje, pa ćemo politiku, oko politike i političkih tema, ekonomije, energetike, socijalne zaštite, kulture, obrazovanja, prosvete itd, onda ostaviti samo da se prvo kao društvo iz ovoga spasemo ili da izađemo ujedinjeniji. To su onda političke teme za političku borbu i politički obračun, i to možemo da učimo iz drugih država.

(Aleksandar Jovanović: Zašto je Branko Ružić dao ostavku?)

PREDSEDNIK: Bez vikanja, Jovanoviću.

ANA BRNABIĆ: Kao što sam rekla, ponovo kažem, ovo je već deveti dan da sam u Skupštini samo na ovu temu, tako da nema naročito novog šta mogu ja da kažem ili šta možete vi da kažete, možemo samo da idemo u krug i da ponavljamo stvari koje smo već ispričali. Ako to želite, opet iz poštovanja prema Narodnoj skupštini, ja ću biti tu pa ću dalje pričati. Vi pričate isto, pa ja onda odgovaram isto, ne znam, dok se ne umorimo ili shvatimo da, takođe, i naša politička odgovornost dolazi dotle da ova Narodna skupština mora i da usvaja neke druge zakone, neke zakone koji su važni za kvalitet života građana Srbije, kao što je npr. predlog zakona koji je trenutno na čekanju, a od koga zavisi uplata finansijske podrške od 10.000 dinara deci. Dobro, valjda će to sačekati dok mi, ne znam, 100 puta ili 1.000 puta ili 10.000 puta ne ponovimo ove iste stvari o kojima smo već razgovarali i pre dva, i pre tri, i pre četiri dana.

Dakle, predsednik Vlade Republike Srbije ubijen je 2003. godine u dvorištu Vlade Republike Srbije, na svom radnom mestu, streljan. Ko je podneo ostavku? Ko? To su vaše, danas, partijske kolege, ljudi koji sede i desno od vas, i iza vas. Ko je tada od nadležnih podneo ostavku?

Kada pričate o klanu Belivuk – Miljković, da, taj klan je priveden u vreme dok je Bratislav Gašić bio direktor BIA, Aleksandar Vulin ministar unutrašnjih poslova, a predsednik Republike Srbije Aleksandar Vučić je objavio rat mafiji koja je pomislila da može da bude jača od države. I da, pobedili smo u tom ratu i nakon toga je pao i taj tzv, ako se ne varam, vračarski klan, pa smo sada uhapsili pre nekoliko nedelja i ovaj balkanski kartel ili kako se zove za trgovinu drogom. Čini mi se da u tom smislu oni rade dobro svoj posao, ali bih volela da postoji način da neko može da predvidi tragediju i da spreči tu tragediju. Zaista bih volela zbog svih nas i svih nas, dakle čitavog ljudskog roda i svih ljudi na svetu, da tako nešto postoji, ali nažalost ne postoji, što može da se vidi i po ogromnom broju sličnih tragedija ili masakra na svetu.

Pokušavate da mi imputirate, i to pokušavate već prilično dugo i izuzetno je nekorektno i nije fer, mislim da ni to nije baš domen političke borbe, da sam ja rekla da su ljudi koji protestuju na ulicama potaknuti od strane stranih službi i da rade, da je to u stvari maslo stranih službi i direktna destabilizacija Srbije. Ja to jesam rekla da je u ovom trenutku na delu destabilizacija Srbije i da ja verujem da to rade strane službe, ali nisam to rekla za proteste.

Ja sam to rekla, ako vratite, za plasiranje laži, lažnih vesti, dezinformacija, poluinformacija koje su knjiški primer kako se prave obojene revolucije, kako se pravi haos, destabilizacija i kako se izaziva panika u jednoj zemlji, a tako da građani, zahvaljujući društvenim mrežama ili uticaju određenih medija, ne znaju više šta je istina u jednoj zemlji. To sam rekla, sećam se, onaj dan, sedela sam ovde, u Narodnoj skupštini, kada su tajkunski mediji objavili da je potpredsednik Vlade, zamenik predsednika Vlade, dakle ministar spoljnih poslova, Ivica Dačić demonstrativno napustio sednicu Vlade. Dakle, to je direktno plasiranje dezinformacija da bi se destabilizovala jedna zemlja. Nisam pričala o protestima. Nemojte da mi imputirate da bi vi onda sutra to iskoristili da pozovete ljude na protest, lažući ih ponovo da sam nešto rekla što nisam.

Takođe, mi smo danas imali vest u tajkunskim medijima na isti kalup, potpuna laž, da je sada ministar Novica Tončev demonstrativno napustio sednicu Vlade na kojoj sam ja, ne na kojoj je smenjen ministar Basta, jer je to predlog premijera, to se ni ne diskutuje na sednici Vlade, niti Vlada o tome odlučuje, već sam ja donela tu odluku i poslala je Skupštini, a kolege ministre, članove Vlade samo obavestila i niko nije demonstrativno napustio sednicu Vlade. Šta vi mislite ko plasira i u koju svrhu takve lažne vesti i dezinformacije?

Laž, direktna laž plasirana putem plakata društvenih mreža, tajkunskih medija da želimo da prodamo javna preduzeća i nacionalne parkove je direktno usmerena na destabilizaciju Srbije i na to da ljudi potaknuti takvom vešću, a koja je laž, izađu na ulice i nesvesno učestvuju u nekoj obojenoj revoluciji koju neko drugi organizuje. Dakle, to je zaista knjiški primer toga.

Dakle, ako vi želite da zloupotrebite te ljude, a vi slobodno. Vi niste bili tada u sali, ali sam ja rekla upravo suprotno. Rekla sam – verujem u građane Srbije i verujem da oni razumeju, na kraju krajeva, i šta ko radi i ko se za šta bori i ko radi u interesu Srbije, a ko radi samo i isključivo u interesu svoje političke karijere. Ja i dalje stojim pri tome.

Dakle, ne, nisam rekla da su protesti direktno maslo stranih službi i direktna destabilizacija Srbije. To sam rekla za laži koje se tendenciozno i dobro, planirano, sistematski plasiraju putem društvenih mreža i putem tajkunskih medija.

Konačno, kada mi kažete – nije pošteno da istu odgovornost dele svi u Vladi, Vlada je kolektivni organ, kolektivno telo, Vlada je takođe političko telo. Dakle, hoćete smenu jednog ministra za koga ja, kao predsednica Vlade, mislim da radi dobro svoj posao. Mislim da je u skladu sa najboljom demokratskom praksom, da kažem, nikakav problem, može smena cele Vlade, a vi onda kažete – ne, pa nisu vi krivi, ali ovi ministri, ako mene pitate, kažete – Miščević, Begović, oni valjda dobro rade, a Bratislava Gašića ćemo da smenimo, a onaj drugi ima lošu karmu, a ovaj… Kakva je to Vlada?

Vladu valjda ja predlažem kao mandatar, a vi je valjda birate. Ne možete onda vi da mi birate svakog pojedinačnog ministra u Vladi. Ovaj mi se sviđa, a onog smeni, a ovaj neka dođe. Sve uredu. To je kolektivni organ.

Ja mislim da smo da li više nego fer ponudu. Nikakav problem. Ja mislim kao predsednica Vlade da Bratislav Gašić dobro radi svoj posao, da ga radi u najboljem interesu građana Republike Srbije i svih građana Republike Srbije, ali ako vi mislite da smo mi izgubili legitimitet, sve uredu, idemo na izbore. Rekla sam, možete da računate na moju ostavku. Započnite tehničke razgovore oko izbora i idemo na izbore.

Ali ne, onda u stvari nije fer da se sada ide na izbore i niko neće u stvari sada izbore od opozicije, nego ako bi mogao taj ministar, pa ćemo onda da vidimo šta dalje. A mi pre toga, morate, vi ćete da uredite ko će da ima nacionalnu frekvenciju, koji dnevni list će da izlazi, a koji neće da izlazi, koji će i kako biti finansiran, ko će biti u REM-u i ko će imati nacionalnu frekvenciju i tako posmatrate demokratiju. Ja tu ne vidim ni „d“ od demokratije ili ni zrno od demokratije. Verujem da smo mi u tom smislu bili više nego fer i više nego korektni. Toliko o odgovornosti i integritetu, da se vratim na to.

Ta helikopterska nesreća koja zaista baš nikakve veze nema sa ovom tačkom dnevnog reda, ali je do sada tri puta pomenuta. Da vam kažem, znate šta je isto nedostatak odgovornosti i integriteta? To da u to vreme nije podignut taj helikopter da pokuša da spasi tu bebu, ta beba bi svakako, pretpostavljam, preminula zato što je jedini način da se stigne do te bebe i da se uputi u zdravstvenu ustanovu bilo helikopterom, nažalost zbog obilnih padavina i puta koji je bio neprohodan.

Da se to desilo i da u tom trenutku neko nije pokušao da spase tu bebu, svi bi bili krivi i nehumani zato što nisu podigli jedan helikopter, pa su valjda štedeli, valjda život jedne bebe nije dovoljno vredan ili kako god. To je taj nedostatak integriteta i odgovornosti, da šta god da se desi ovo drugo je trebalo da se uradi ili ovo drugo je bilo bolje.

Na kraju, krajeva i tu užasnu tragediju ne bih ponovo zloupotrebljavala, odnosno ne bih zloupotrebljavala kao što se zloupotrebljava ova tragedija. Molim vas da ne radimo to i da ne vodimo politiku na taj način, jer opet kažem, važno je biti čovek i valjda postoje neke stvari koje su nešto važnije od politike. Hvala vam mnogo.

PREDSEDNIK: Pavle Grbović, dva minuta.

PAVLE GRBOVIĆ: Zahvaljujem, predsedavajući.

Kolega Jovanov, interesantan odabir za repliku. Vi ste se raspravljali sa stilskom figurom, umesto sa suštinom onoga što sam rekao. Dakle, ljudi koji su ispred prodavnice samo oslikavaju u kojoj meri je naš bezbednosni sektor u konkretnom slučaju zakazao. Vi to jako dobro znate, to dobro zna i predsednica Vlade, to dobra zna i gospodin Gašić i zato niko od vas nije ni pokušao čak da replicira na suštinu toga, a to je da je taj masakr mogao i trebao da bude sprečen da bi tu ljudi danas bili verovatno živi i zdravi, da su svi u tom sistemu radili svoj posao.

Ako to nije ispitivanje ljudi koji piju pivo ispred prodavnice, onda se to zove bezbednosna provera. Ta bezbednosna provera, u konkretnom slučaju je rađena kada je ne tada maloletni, nego punoletni Uroš Blažić aplicirao za Vojnu akademiju, na koju nije prošao. Pri tom mu otac radi u bezbednosnom sektoru. Ukoliko neko ko radi u bezbednosnom sektoru i čiji sin ne prolazi bezbednosnu proveru i koji ima čitav niz krivičnih dela i prekršaja iza sebe, godinama prikuplja oružje, između ostalog i kalašnjikov za koji u našem pravnom sistemu ne možete nikada da dobijete dozvolu, onda je i te kako jasno da sistem tu jeste zakazao. Molim vas potrudite se malo bolje u replici, ne samo tim lakim doskočicama.

Što se tiče vas predsednice Vlade, pitali ste ko je podneo odgovornost posle nekih nesreća? Evo, recimo slučaj Norveške, ministar pravde je podneo ostavku, direktor policije je podneo ostavku devet meseci nakon masakra, nakon rezultata nezavisne komisije, što je nešto što bi trebalo da bude pandam anketnom odboru koji mi ovde formiramo.

Ove godine u martu je ministar saobraćaja u Grčkoj podneo ostavku zbog teške saobraćajne nesreće, a pre nekih mesec dana i vaš doskorašnji kolega, ministar prosvete Branko Ružić, je podneo ostavku u Srbiji.

Postavljate pitanje da li su moje kolege koji su ranije bili u vlasti podnosili tu vrstu političke odgovornosti, neki jesu, neki nisu. Da, apsolutno se od njih tražila politička odgovornost, tražila se politička odgovornost od gospodina Ivice Dačića koji je bio ministar policije u vreme jednog masakra i to upravo od strane Aleksandra Vučića.

Ono što je suština jeste da prestanete da se ponašate kao da ste opozicija. Deset godina ste na vlasti, prestanite da u nepočinstvima nekih drugih vlasti tražite izgovor i opravdanje za sopstveno činjenje ili ne činjenje. To nije vaša uloga. Naviknite se na ulogu koju ste preuzeli pre više od pet godina i počnite da se ponašate odgovorno u skladu sa odgovornošću koju ta funkcija nosi. Zahvaljujem.

PREDSEDNIK: Pravo na repliku, Milenko Jovanov.

MILENKO JOVANOV: Pomalo je pretenciozno baš da vi držite lekcije i vladajućoj stranci i Vladi i svima, niste još toliko ojačali politički da baš sa takvim autoritetom možete da govorite.

Što se tiče replika i sličnih stvari, ja opet čujem eho sa Gazele, ne znam šta je. Da nisu to te neke tamne sile o kojima smo pričali prepodne, pa se čuje eho sa Gazele, što je groktao kada je Nevena Đurić dobila reč?

Dakle, moguće je da je to bila stilska figura, ali evo ja vas sad pitam, evo pravnik, ste po obrazovanju, šta radite sa tom informacijom? Tužilaštvo je reklo svoje, ono koje je nadležno. Zašto ne tražite da Tužilaštvo odgovara? Da ste tražili da Tužilaštvo odgovara, ja ne bih reagovao na taj način. Vi ne tražite da odgovara Tužilaštvo, vi tražite ili centar za socijalni rad ili ne znam ni ja ko je bio uključen u celom tom sistemu.

Vi ste rekli – Bratislav Gašić. Zašto? Kakve veze on ima sa tim? Sada od vas koji ste sa iste strane dobijam potpuno oprečne informacije. Jedni kažu - on tu nije imao nikakve veze, nije ni mogao da reaguje. Drugi kažu – jeste imao veze, morao je da reaguje. Pa, jel imao ili nije imao? E tu nema odgovora. Nema, nema. Nema odgovora, kao što radite sada.

A pazite sada celu priču što se Vulina tiče. Znači, u situaciji u kojoj imate ludačku politiku Aljbina Kurtija, koji bukvalno uvlači Srbiju u rat i imate reagovanje BIA koja pre nekoliko dana pronađe onaj audi koji je ukraden pre iks godina ovde u Beogradu, sa sve starim tablicama, u kome je stalo otprilike arsenal naoružanja za tri čete vojske. Otprilike, toliko su natrpali da bi prikazali i to sve reši BIA i u takvom trenutku vi tražite smenu šefa BIA. Pa stvarno se postavlja pitanje za čije babe zdravlje to radite i kakve veze on ima sa bilo čim?

Naravno, nismo dobili odgovor ko je definisao zahteve, nismo dobili odgovor na pitanje otkud on da predstavlja građane, na ta pitanja odgovora nema, jer su oni samozvani predstavnici građana sa protesta, kao što su sami definisali te zahteve protesta, onda ih pripisali narodu koji očigledno to niti misli, niti želi. Hvala.

PREDSEDNIK: Reč ima predsednica Vlade.

ANA BRNABIĆ: Hvala.

Dobro, dakle zaključili smo da od vaših političkih kolega i sa leve i desne strane i iza vas, dakle, od svih onih što su bili vlast do 2012. godine, niko nije imao ni političku odgovornost ni politički integritet, da li je tako? Nije baš, ali jeste. Čak ste i vi to sada rekli, ali dobro, to vi raspravite onda sa njima.

Zašto to pominjem? Zato što to pokazuje stepen licemerja koji je ovde na delu. Dakle, to su ljudi čijeg je premijera neko streljao u dvorištu Vlade. Nije bilo ni smene ministra unutrašnjih poslova, ni sektora bezbednosti, ni vojske, ni bilo koga drugog. Nije smenjen ni čuvar u Vladi, šef obezbeđenja u Vladi, ni on nije smenjen, ali su se danas setili da kažu – pa, ako sada nema ostavke, onda vi nemate odgovornost ni integritet.

Opet se služite jednom poluinformacijom, valjda da bi opravdali svoju tezu, što nije korektno, a to je da je u Norveškoj ministarka pravde podnela ostavku. Podnela je ostavku, ali ne zbog tragedije, podnela je kasnije i podnela je zbog svog okršaja sa jednom opozicionom strankom i rečnikom koji je koristila, ali ne zbog tragedije.

Dobro, nema veze, to vam se ne uklapa potpuno u priču, pa onda ni nema veze, to je ista priča kao 2013. godine ste vi politički zloupotrebili masakr u Ivanči tako što ste organizovali protest u Novom Sadu. Jedna i druga stvar nemaju nikakve veze.

(Pavle Grbović: To ja nisam rekao.)

PREDSEDNIK: Nemojte da vičete sa mesta.

ANA BRNABIĆ: To vi niste rekli? Dobro, okej, vaši koalicioni partneri, ali dobro, okej, makar vi onda niste.

Dakle, ne, u Norveškoj je podneo direktor policije. Tako je i niko više. Što se tiče svih ostalih, sad me podsetite u Francuskoj u nekoj od bilo kom terorističkom napadu podneo? U SAD-u, u Belgiji, u Erfurtu, u Nemačkoj, 2002. godine zbog masakra u Leskovcu, 2007. godine u Jabukovcu? Ne, niko nigde nikada.

Ali, nema veze, opet. Vi ste tu danas da nama pričate o integritetu i odgovornosti. Ljudi koji su pokazali da nemaju nikakav integritet i nula odgovornosti su ipak tu pričaju o integritetu i odgovornosti. Vaš ne bih komentarisala. Upitan je za mene zato što služite poluinformacijama. Dakle, zato što ste rekli da sam ja optužila za nešto ljude koji demonstriraju, koji su na protestu, kada je bilo više nego jasno i opet niste imali sada bilo šta da mi zamerite na to kad sam vas podsetila zbog čega sam pričala o destabilizaciji Srbije. Zbog jasnih plasiranja lažnih informacija, opasnih informacija koje mogu da budu izuzetno osetljive, na koje ljudi reaguju emotivno i koje naravno onda mogu da dovedu do velikog nezadovoljstva, a bazirani su na potpunim lažima i plasiraju se preko društvenih mreža. Sistemski se plasiraju, imate plakate, imate urađen dizajn, imate urađene ključne poruke, koje onda drugi kupe, influenseri i ostali sa društvenih mreža, pa onda političari, pa onda mediji, hteli, ne hteli, da li misle da je laž ili ne misle da je laž, kako god, ali tako se prave da obojene revolucije i da to je ono što se svakako pokušava u Republici Srbiji.

Da li su to radili protestanti, nisam to nikada rekla i ne bih ljude za to optužila.

O vašem integritetu i odgovornosti u stvari od svega toga najbolje govori to što ste morali da mi kažete i da sam optužila i bebe koje idu na protest za to. Tako da, rekli ste i bebe i pse koji šetaju. Tako da ste morali da idete do patetike enormnih razmera valjda da bi pokazali vašu poentu. Ali, dobro, eto toliko o tome koliko imate zaista tu suštine, a koliko mora da bude patetike. Hvala.

PREDSEDNIK: Grboviću, možemo još jedan krug, ali samo pod jednim uslovom - da kažete sada da nećete više da dobacujete iz klupe. Četiri puta sam morao da vas molim da prekinete sa tim.

Možete vi još dva minuta ako izazovite reakcije, dobiće priliku na odgovor ostali ali da ne vičete iz klupa više.

(Snežana Paunović: Replika. Mogu ja dva minuta?)

Jel ste vi pomenuti?

(Snežana Paunović: Pomenut mi je predsednik još malopre.)

A, nisam čuo, izvinite.

Znači dva minuta Paunović, pa dva minuta Grbović, ali zapamtio sam šta ste obećali.

Izvolite.

SNEŽANA PAUNOVIĆ: Na moje veliko zadovoljstvo kolega Grbović je pomenuo i predsednika SPS-a opet u onom kontekstu koji slušamo, čini mi se da je to prvi put pomenuo uvaženi predlagač ove tačke dnevnog reda, a to je da smo imali od strane aktuelnog predsednika Republike traženje ostavke ministra policije, u to vreme gospodina Dačića, kada se dogodilo ubistvo gospodina Panića i nekoliko puta smo zaista odgovorili šta se zapravo posle toga desilo, a to je da su počinioci kažnjeni adekvatno, govorim o pripadnicima policije koji su brutalno pretukli gospodina Panića.

Ali, to ne menja situaciju da se ovde svako malo jedan takav primer potegne kao adut i nije ova moja replika bila baš toliko nužna koliko sam htela da ukažem da uredno čekam da kao ovlašćeni govornik govorim već četvrti, peti dan zaredom, pa ko velim, kad smo već utrčali u ovaj maratonski krug replika, da repliciram i na nešto našta je odgovor dalo i vreme i nadležni i zakon i sve ono što je u tom trenutku bilo dragoceno i ako je to najveći adut koji danas imamo u traženju ove ostavke, onda bi bilo bolje da svoj zahtev povučemo. Hvala.

PREDSEDNIK: Dva minuta.

PAVLE GRBOVIĆ: Samo moram za početak da kažem da ja zaista gospodina Dačića nisam pomenuo u negativnom kontekstu, tako da ne vidim razlog ovog repliciranja, ali u redu. To je naravno vaš izbor.

Kada je reč o kolegi Jovanovu meni je žao što tu nije ministar Gašić jer je on relevantnija adresa za tu raspravu, ali postoji nešto što se zove operativno delovanje bezbednosnih službi, što je očigledno zakazalo u slučaju Mladenovca.

Dakle, ukoliko imate sve relevantne informacije da imate problematično lice, da imate bezbednosno interesantne osobe koje se pritom godinama naoružavaju ili je još problematičnije ukoliko nemate informacije, a da se oni zaista naoružavaju, onda je veoma jasno zbog čega se postavlja pitanje političke odgovornosti onih koji su se nalazili na tim funkcijama.

Druga stvar. Veoma je interesantno to što je gospodin Gašić to krivično delo okarakterisao kao terorizam. To sada povlači drugu vrstu političke i operativne odgovornosti Ministarstva unutrašnjih poslova i njegove lične, jer i pripremne radnje za izvršenje krivičnog dela terorizma takođe predstavljaju krivično delo.

Tako da, ukoliko se gospodin Blažić, okrivljeni, godinama pripremao ili mesecima ili u bilo kom periodu prikupljanjem tog oružja, dakle, on je sve vreme vršio jedno krivično delo koje niko u ovoj zemlji nije primetio i time mu omogućio da nesmetano ubije, koliko sada već, 10 žrtava.

Tako da, što dublje pokušavate da se upletete u objašnjavanje ovog slučaja i da skinete odgovornost sa ministra policije, šefa BIA, to se dublje i ukopavate. Ja vas molim da to ne činite, jer jednostavno mi treba da dođemo do nekih rešenja, a ne samo da se prepucavamo.

Što se tiče vašeg govora, gospođo Brnabić, znate dobro da vas nisam optužio da strane službe stoje iza beba i iza kučića. Rekao sam da ste rekli da iza ljudi koji izlaze na proteste sa decom i kućnim ljubimcima, koji su potpuno civilizovani i mirni, i apsolutno nenasilni i ni po koga opasni.

A, kada je reč o streljanom premijeru Zoranu Đinđiću govorili ste o tome da li je neko smenjen u bezbednosnom sektoru. Nije zato što je Zoran Đinđić hteo da sprovede te reforme, ali je, kako ste vi sami rekli, pre toga bio preduhitren i streljan.

PREDSEDNIK: Isteklo je dva minuta.

Pravo na repliku.

MILENKO JOVANOV: Pa ne vredi. Realno, kako god okrenete oni krenu od zaključka pa idu ka premisama. To je ono što je problem. Obrnuto, dakle, potpuno u odnosu na ono kako bi trebalo da ide. Totalna indukcija umesto dedukcije. Tačno.

Dakle, Bratislav Gašić mora da podnese ostavku, e sad ćemo da smišljamo šta su sve razlozi pa ćemo sad da pričamo o tome kako je neko trebalo nekoga preventivno da hapsi i preventivno da vodi računa o tome itd. A da se to dešava u ovoj zemlji onda bi rekli – nema demokratije, nema ljudskih prava, kako možete da proganjate ljude za koje ne postoji odluka tužilaštva da možete da ih proganjate itd. itd.

Ko može da radi bez odluke tužilaštva? Dakle, u ovom slučaju niko. Vraćamo se stalno na to i kaže – ja se upetljavam. Ne upetljavam se ja, kolega, nego vi. Jednostavno, nemate argumente za ovo što tražite i upravo zbog toga radite ovo sve što radite danima. Kalemite sve ono što vam padne na pamet, pa se setimo kada je bio ministar vojske pa pominjemo helikopter, pa se setimo kada je bio šef BIA što nije, ne znam, ovo ili ono uradio, pa što je, ne znam, ovamo, što je ono. Još samo nismo čuli šta je radio kao gradonačelnik Kruševca, a da bi zbog toga trebalo da podnese ostavku. To je još ostalo jedino nedorečeno.

Tako da, ako imate neki argument da konačno čujemo koji je to argument, da konačno saznamo šta je to osim nekakve objektivne odgovornosti koju vi vidite i niko drugi, a pritom maločas smo pričali pa me je podsetio gospodin Arsić za jedan slučaj kada ministar nije hteo da podnese ostavku kada je njegov vozač sa njim u kolima usmrtio devojku ovde u Beogradu, tadašnji ministar poljoprivrede, Dragan Veselinov. I to je, gospođo Brnabić, dokaz te elitne odgovornosti kako oni doživljavaju odgovornost, a kasnije ono sve što ste pričali o stradanju Zorana Đinđića itd.

Tako da, dajte konačno da čujemo te argumente konkretne gde je odgovornost Bratislava Gašića, da zanemarimo to što čitate novine o svakog dana nešto novo se setite. To je lepo. Podržavam. Treba da budete informisani, ali to nema veze sa vašim zahtevom. Valjda ste argumente imali u momentu podnošenja zahteva, a ne da ste podneli zahtev pa sad popunjavate otprilike zahtev novim argumentima.

Dajte konačno to da čujemo. Ovo nije argument. Rekao sam vam već 100 puta zašto nije argument. Zato što tražite predeliktnu odgovornost i vi i još neke kolege vaše da se neko kažnjava za delo koje nije izvršio zato što smatramo da je moguće da će da ga izvrše. To ne postoji nigde.

PREDSEDNIK: Hvala.

Mislim da ćete morati da sačekate još malo.

Pridružio nam se predstavnik predlagača i tražio je reč.

Izvolite.

MIROSLAV ALEKSIĆ: Kako to mislite pridružio se, predsedniče Skupštine. Ne razumem.

PREDSEDNIK: Pošto niste bili tu od tri do petnaest do četiri, sada ste tu pa ste tražili reč.

MIROSLAV ALEKSIĆ: A vi sekundirate meni, jel? dobro.

PREDSEDNIK: Nisam čuo.

MIROSLAV ALEKSIĆ: Kažem – sekundirate kad sam tu, kad nisam, a kad vi zakasnite pola sata sa nastavkom sednice to je u redu?

PREDSEDNIK: Nije pola sata, 45 minuta vas nije bilo.

MIROSLAV ALEKSIĆ: Ide na moju dušu.

PREDSEDNIK: Ali, verujem da ste imali velike obaveze.

MIROSLAV ALEKSIĆ: Ide na moju dušu, da.

Dobro.

Da, evo kolega lepo kaže – nestade nam Bata Gašić. Raspravlja se o njegovoj smeni i ne čusmo ni jednu reč danas.

PREDSEDNIK: To pita ovaj što leži na Gazeli? Jel taj kolega?

Jeste li na Gazeli?

MIROSLAV ALEKSIĆ: Očigledno da posle sjajne izjave vezano za ubistvo Olivera Ivanovića Bratislav Gašić je dobio zabranu da govori, pošto jutros, od jutros, zapravo, ne čusmo ni jednu jedinu reč od njega, čak i na to što je govorila gospođa Slavica Radovanović, kao policajac, u penziji, svi mi ostali. Ja sam mu postavio tu gomilu nekih pitanja, ma ni jednu jedinu reč čovek ne odgovori. I procenili ste da se brani ćutanjem, da ne bude ovde u sali, jer onda ne može da pogreši. Jer, ko zna da li će sada da pomene, pored Nemaca i, ne znam, Britance i Amerikance i Ruse i ko zna koga još može da pomene da kriju ubice Olivera Ivanovića.

Znate, vi ovde pričate sada o odgovornosti – kao, nismo odgovorni. Pričate – kao, pa dajte dokaze. Kakve dokaze? Kakve dokaze, ljudi, pa pala su mrtva deca? Ja ne znam šta vama više treba da se crta.

O propustima u sistemu govorimo godinama, ne govorimo samo u zadnjih dva meseca. Godinama govorimo. Da je sistem dobar sprečene bi bile mnoge stvari. Na kraju, i moguće tragedije, ali i posle tih tragedija vi i dalje nastavljate po starom – ne, ništa se nije desilo. Evo, mi smo uveli školske policajce, pokupićemo oružje u Srbiji i rešen problem. Ne smemo da pipnemo doktorku Pejović, jer ako pomenemo njeno ime to je katastrofa, nego, eto, ajde da preguramo neko ovu Skupštinu. Vi ste na početku rekli – džaba vam priče oko smene, nema smene Gašića, nema smene Vulina.

Dakle, vi ste apriori rekli u startu nešto što mi sad ovde pričamo i baš vas briga da li mi imamo argumente ili nemamo, a bilo je. Da ste hteli da čujete bilo je mnogo ozbiljnih argumenata – pozivanje na zakon, ovlašćenja ministra, to da nemamo direktora policije.

Znate, ne možete vi, premijerka, da kažete da je loše što nemamo direktora policije, a vi ništa niste učinili da ga postavite. Ja se sa vama tu slažem. Prva stvar oko koje smo se složili je ta.

Dakle, danas u Ministarstvu unutrašnjih poslova i državi Srbije ne postoji direktor policije. Da je bio možda bi on nešto uradio u okviru svojih ovlašćenja, policijskih, stručnih, ovakvih, onakvih. Možda bi se nešto sprečilo, barem u Mladenovcu. Zar ne? Znali smo svi ko je čovek. Na kraju, i Bratislav Gašić je tu lepo čovek ispričao o postupanju policije vezano za tog ubicu.

Nije se do kraja doveo slučaj. Dakle, sistem nije odradio svoj posao. Vi kad kažete – u ovom slučaju sistem je dobro funkcionisao, pa kako? Kako dobro ako su podnešene prijave, jedna, druga, treća? Čovek je ubijao kerove po Mladenovcu, MUP podneo prijave. Privodili ga. Hteo da zgazi policajca. Znate, čovek na društvenim mrežama se, ono, pravi da je mali Kristijan i šta ja znam.

Dakle, taj je dečko bio u problemu odmah. Imao je na dohvat ruke toliko oružja. Toliko oružje, pa kako mislite – nije sistem zakazao? Pa, naravno da je zakazao. Naravno da je zakazao.

Sad Bratislav Gašić, vi kažete – šta je njegova odgovornost. Pa, on ima u odgovornost u svakom smislu jer je u bezbednosnim službama ove zemlje ko zna koliko godina unazad. Samo se menjaju sa funkcije na funkciju, to sam već rekao. Vi ste premijer, najveća je odgovornost na vama, predsedniku države koji ima najveći legitimitet, jer ga je birao narod i vi koga je on izabrao za premijera ove zemlje. Vi ste dve poluge izvršne vlasti. ovi ostali mogu da budu i ovakvi i onakvi, vi ste ti prvi koji treba da budete reper i stub i da kažete da, ovo je loše, priznajem, uradili smo nešto loše. Treba da odgovara neko, ajde da odgovara. Ajde. Postoji objektivna odgovornost.

Jel ministar Branko Ružić odgovoran za ovo što se desilo? Nije, ali ima objektivnu odgovornost, jer se dogodilo u njegovom resoru i čovek je podneo ostavku. To je pitanje moralnih vrednosti. Bati Gašić ne pada na pamet to da uradi. Nije to uradio ni po pitanju helikoptera, ni gomilu drugih stvari koje su se desile. Guramo dalje, pa ako bude neki veliki pritisak. Pazite skandal, on je smenjen nekada ranije zbog izjave mizogine upućene novinarki koja je bila katastrofa, ali pre toga za pogibiju sedmoro ljudi, bez obzira što su bile dobre nemare, možda. Ili je bilo samo sklikanje, ili su oprečne informacije, neću da ulazim u to, ali se desila tragedija. Kada se desi tragedija, oni koji su odgovorni za te resore moraju da shvate šta je odgovornost.

Ne bi do tih tragedija možda ni dolazilo kada bi drugačije funkcionisala država i sistem, kada bi se znalo ko radi svoj posao, kada bi svaka institucija radila ono što treba, kada ne bi mi iz opozicije sada jurili ko je šta rekao, afere, ne samo mi, nego i građani onda bi sve funkcionisalo. Ništa ne funkcioniše. Ništa.

Ja sam prošle nedelje ovde pokušavao da izvučem od ministra odgovore na neka pitanja. Nisam dobio. Ovo za Olivera smo čuli, da vi znate ko je ubica i da ga kriju nemačke službe ili ko god, da ne daju dokaze iako su oni to odmah demantovali. Ako je to što je rekao Bratislav Gašić neistina, onda je to tragedija. Samo to zaslužuje njegovu odgovornost jako veliku. Ako je istina, onda izgurajte do kraja, pa se okrenite nemačkoj vladi i recite ljudi dostavite nam to, to i to, mi smo otkrili da je taj čovek ubica. Dajte nam te materijale, zapravo morate da uradite ili jedno ili drugo, a vi ste izabrali da ćutite. Ćutite vi, ćuti predsednik države, Gašić pobegao da ne bi opet nešto rekao pogrešno.

Ja sam ga pitao prošle nedelje, to je praktično slika stvari kako funkcioniše Srbija pod vašom vlašću. Pitao sam ga za rukometaša bivšeg Vladu Mandića. Pitao sam ga dva ili tri puta, nijednom nije odgovorio. Ni on, niti vi. Konkretnu stvar sam ga pitao. To je bio četvrtak, mi smo ovde razgovarali, ja sam ga pitao za sredu noć, uoči četvrtka. Dakle, Novi Beograd, oko 23.05 Nehruova 80 tri NN lica su ušla u zgradu i lupala na vrata Okuka Luke koji je kroz špijunku na vratima video i prepoznao lice Mandić Vladimira koji je repetirao pištolj i isti uperio prema vratima, nakon čega su se sva tri lica udaljila džipom, a policijski službenici Novi Beograd uvidom u video nadzor prepoznali su Mandić Vladimira koji je kod sebe imao pištolj.

Pitam ministra policije za to da li se dogodilo ujutru, a to se dešavalo noću. Nijednu reč. Pitam ga popodne, ministre jel se ovo dogodilo. Nijednu reč ne odgovara, pravi se lud.

U međuvremenu posle otvaranja te teme i novih diskusija ovde, tužilaštvo je naložilo da mu se oduzme oružje. Kada se naspavao došao je tamo da ga saslušaju, ali i dalje mi niste odgovorili. Zašto? Pa verovatno zato što je on član SNS i ima poverljive zadatke, treba da razbija proteste, mitingaše, da radi svašta nešto, jer je on jedan od važnijih aktivista SNS i sada on može da vitla pištoljem i to se dogodilo posle ovih tragedija, posle pokretanja vaše akcije za oduzimanje oružja. Ja vas pitam pet puta ovde za Zvonka Veselinovića jel ima dozvolu za nošenje oružja? Šta radite? Ništa.

Dakle, vi i dalje selektivno sprovodite i zakone i pravdu i moć i šta god hoćete. Onaj ko je blizak vama njemu je dozvoljeno sve. Onaj koji nije, taj će da bude izvrgnut sudu srama. Takođe sam govorio i o ovom Bojoviću koji je davio dete, koji je isto vaš istaknuti funkcioner i naravno ništa mi nije odgovorio konkretno ministar Gašić. Sada ga i nema, tako da sada moram vama da se obraćam.

Kako funkcionišu stvari u MUP i zašto je odgovornost velika? Znate, ministar Gašić je tada rekao meni u jednoj njegovom odgovaranju, kaže – evo sada smo sredili stvari u MUP, sve funkcioniše odlično, više ne cure informacije prema vama groznim opozicionarima da bi mogli da nas prozivate i kaže otišla je Olivera, nije rekla zbogom. Valjda je hteo da kaže otišla je Danijela, pa je pobrkao pesme, ali nema veze. Ja sam ga razumeo šta hoće da kaže kada je rekao otišla je Olivera, nije rekla zbogom.

Mislio sam da mu odgovorim, ali prenećete mu vi verovatno, a možda će i da gleda. Pa ta Olivera mu šalje pozdrave, to sam hteo da mu kažem. Znate, ta Olivera zajedno sa Dijanom Hrkalović je bila akter, akter afere prisluškivanja predsednika države. U kojoj to zemlji normalnoj se dogodi da neko iz policije prisluškuje predsednika države, da BIA pokrene akciju istrage, da se danima i mesecima govori o tome kako neko priprema udar na predsednika i njegovu porodicu, kako ga slušaju i prođe afera, kao da se nije ni desila, ništa? Pričalo se malo oko toga, da li su ga slušali, da li nisu, niko više ne zna da li jesu ni da li nisu.

E sad, ta Olivera koju pozdravlja ministar Gašić je vrlo bliska saradnica Tomice Radovanovića, koji je u to vreme prisluškivanja bio zamenik načelnika Službe za specijalne istražne metode. I znate, pošto je on imao određene zadatke i oko „Jovanjice“, pa je izlazio da svedoči tamo, sa sve onim kanapima u svečanom odelu, onda je Olivera imala zadatak od svog saradnika da telefonom snimi razgovore predsednika Vučića i lica koja su bila na merama. Ona je snimala razgovore sa radne stanice, dostavila Tomici Radovanoviću, a on lično, preko posrednika, predsedniku Vučiću. Sećate se kad je predsednik Vučić rekao – dobri, časni ljudi iz policije su mi dostavili nešto, e sada ko, zašto, kako, niko odgovarao nije, osim što je Toma Radovanović postao sad načelnik te Službe za specijalne istražne metode, ali doduše, postao je tek u vreme Aleksandra Vulina, jer nije mogao dok je bio Nebojša Stefanović ministar, jer su ratovi klanova bili, ali kad je došao Vulin, on je postao načelnik, a sada je gospodin Gašić rekao – zbogom Tomo, zbogom Olivera, ajte te vi u BIA-u. I sad su oni u BIA-i kod Aleksandra Vulina.

I pogledajte vi vaš sistem kako funkcioniše – BIA i MUP ratuju između sebe, svako pravi svoje klanove, svako prevodi svoje ljude. Vi se pripremate za međusobni okršaj, pa ko da brine o građanima Srbije? Ko da brine o deci? Ko da brine o bilo kome? Vi samo gledate ko će kome šta da podmetne, šta da uradi, itd, jer da nije tako, pa bilo bi epiloga valjda nekih u ovakvim stvarima.

Što se tiče drugih primera, slušajte, gospodo, i vi što dobacujete, slušajte, o zaštićenim ljudima koje štiti MUP i koje štiti država. Postavljao sam ovde ministru Gašiću pitanja direktno o njegovoj odgovornosti i o tome kako se i ko prima BIA i ko se prima dok je on bio tamo i danas u MUP, ko iz BIA dolazi u MUP. Nije mi odgovorio na pitanje kako je moguće da se sin čoveka koji je bio na crvenoj Interpolovoj poternici primi i da radi u BIA.

E sada, još jedan slučaj koji se dogodio posle ove tragedije. U noći kada je „Crvena zvezda“ proslavljala titulu, 28. maj je u pitanju 2023. godine, postavljam vam sad pitanje, pošto nije tu ministar Gašić, to sam njemu namenio danas, ali pitajte ga vi, pa ćete možda odgovoriti, ali tiče se i vas, ipak ste vi domaćin Vlade.

Dakle, da li je u toj noći, 28. maja, kada je „Crvena zvezda“ proslavljala titulu, Zvezdan Terzić zaustavljen od strane pripadnika interventne jedinice u Beogradu, da li je kod sebe imao oružje? Da li je za to oružje imao dokumentaciju? Da li je kod sebe imao neke vrste opojnih droga i narkotika? Da li je zvao predsednika Vučića, a ovaj Veselina Milića da se naloži interventnoj da Zvezdan Terzić bude pušten? Eto, samo mi to odgovorite. Jer, da vam kažem nešto, to je slika i prilika, to Mandić, Bojović, itd, Koluvija, itd. su slika i prilika funkcionisanja vašeg sistema za koji kažete da funkcioniše besprekorno.

Dalje, pitao sam vas jutros za „Zadrugu 7“. Nisam bio dovoljno informisan, u međuvremenu sam shvatio da je sada velika borba na tržištu rijaliti programa. Sada pored Željka Mitrovića imamo još jednog aktera, ovog puta Sašu Mirkovića koji sa svojom nekom televizijom i produkcijom otvara svoj rijaliti pandan „Zadruzi“ i sada je borba ko će dati veću nagradu da bi imao kvalitetnije učesnike. Pa je Željko Mitrović rekao biće 50 hiljada evra prva nagrada, Saša stavio na 200 hiljada, Željko na 250 hiljada, sada je došlo do 350 hiljada evra. Pazite vi to sad. Otkud te tolike pare? Jel ovo što se dešava kao posledica tih rijalitija u Srbiji, posledica toga da neko ostvari profit? Kako neko može da da nekome 100, 200, 300 hiljada evra za učešće u rijaliti programu ako pobedi itd? Ništa, nastavlja se dalje, još jače, još brže i još bolje. Tako nastavljate što se tiče rijalitija.

Što se tiče ovih drugih stvari o kojima su kolege govorile, terorizma, definicije terorizam, pa naravno da ste se tu upleli. Sami ste odredili i da je teroristički akt u Mladenovcu i da su teroristi ovi Kurtijevi koje ste pustili juče zato što su imali nelegalno oružje u svom posedu i bombe. Pustili ih posle 12 dana, a naši ljudi mesecima dole na Kosovu robijaju ni za šta.

Znate, ništa mi niste odgovorili ni na druge teme, zato što onako vrlo spretno menjate teze i kažete – pa nije to na dnevnom redu. Kad vi govorite o vašim hvalospevima, uspesima, fabrikama i ostalo, to je na dnevnom redu, a kad ja pitam za novo veštačenje za poginulog vojnika na Pešteru, vi kažete – ne mogu to da odgovorim, pa nije na dnevnom redu. Nije, slažem se, ali je isto poruka kako ste tada reagovali, kako reagujete danas. I tada je bila tragedija. Tada smo imali jednu žrtvu, sada imamo 19. I velika je paralela, jer vi prikrivate to što je neko napravio propust, da neki čovek bude mrtav, u ovom slučaju vojnik.

Niste mi odgovorili ni za državnog sekretara i Koluviju. Kažete – pa dobro, nije tema. Kako nije tema? Pa kako nije tema? Dve optužnice su podignute, taj čovek je u obe. Policija je nešto otkrila, tužilaštvo podiglo optužnicu, sud potvrdio tu optužnicu, u toku je suđenje i po jednoj i po drugoj, ko zna kad će početi, jer ne smeju, već treći put se odlaže, ali doći će i ono na red. I vi kažete, kakve veze ima što se vaš državni sekretar iz vaše Vlade slika sa tim optuženim narko-dilerom i kaže – nek crknu dušmani, mi nastavljamo još brže, jače i bolje, sa Jovanjicama, novim Jovanjicama itd? Jel to ta poruka? Ne dugujete meni odgovor, odgovorite građanima Srbije.

Takođe mi niste odgovorili za zahteve koje su vam ispostavili roditelji VII-2. Šta je sa odgovornošću onog koji je objavio i pokazao spisak njihove dece? Jel neko sankcionisan? Nije. I šta je sa drugim zahtevima? Vi ste njima dali obećanje da ćete to da ispunite.

I naravno, završavam ovo izlaganje sa pitanjem, pretpostavljate kojim, a to je – da li ste se upisali u knjigu žalosti u Osnovnoj školi „Vladislav Ribnikar“ ili je tu čast imala samo kraljica Elizabeta? Hvala.

PREDSEDNIK: Pravo na repliku.

MILENKO JOVANOV: Evo, dan mrmota je mala beba za ovo. Ovo je sto puta jedno te isto, valjda u nadi da će nešto da se desi, a to što se dešava ne verujem baš da im se sviđa, ali dobro.

Kaže – zašto ministar nije odgovorio na pitanje kada je postavljeno vezano za Vladimira Mandića koga je tužilaštvo pozvalo da da izjavu, oduzelo mu oružje, pokrenulo postupak? Pa zato nije dalo, ne mogu da komentarišem, zato što je postupak u toku. Trebalo biste i vi da krenete to da praktikujete, da postupke koji su u toku ne komentarišete.

Da probate da gradite neku svoju karijeru i neku svoju sreću političku na nekoj platformi političkoj, na nekom programu, na nekoj ideji, a ne na tome da prepričavate tračeve, šta vam je ko šapnuo da kažete, da posle toga odgovarate na sudu, dokaže se da ste lagali i da nastavite kao da ništa nije bilo.

Sada pitate Anu Brnabić za knjigu žalosti u „Ribnikaru“. Tvrdili ste pre neku nedelju da se Aleksandar Vučić nije tu upisao, pa ste tvrdili da je ono fotomontaža. Nema izvini. Kad je dokazano da nije, kad je izašlo još fotografija, nema veze, nije to ni bitno da li je bio. Čekaj, bre, kako nije bitno?

Sad je lagao za stan – tokom bombardovanja dobio stan. Nije dobio tokom bombardovanja, nije ni 1999. godine, nego 1998. godine. Pa, što je to bitno. Ako nije bitno, zašto lažeš, čoveče! Ti i nebitne stvari lažeš. Zašto to radiš?

Najzad, kaže – mi se pripremamo za međusobni okršaj. Ne znam da se pripremamo za međusobni okršaj ali vidim da je kod vas međusobni okršaj daleko u jeku. Ne možete pridobiti podršku vaše poslanice time što je branite, jer to što je ona lupetala gluposti a mi se smejali ne može biti naš greh zato što nam je smešno kad slušamo o karmama, o tome ko je taličan a ko nesrećan. Ostavite tu ezoteriju i tu metafiziku da komentarišemo kako nam odgovara. Hvala.

PREDSEDNIK: Ima reč predsednica Vlade. Izvolite.

ANA BRNABIĆ: Hvala.

Poštovani narodni poslanici, poštovani građani Srbije, evo još 20 minuta priče koje smo već potpuno počeli da gubimo nit, i početak i kraj. Od tih 20 minuta verujte da sedam minuta uopšte nisam znala o čemu se priča, kakva Olivera, kakva Danijela, kakav Tomica, mislio na Oliveru a rekao Danijela. Na šta liči ova sednica? Ali, važno je da se priča. Važno je da vi, pošto ste ovlašćeni predlagač, imate sve vreme ovog sveta i toliko odgovornosti.

Užasno važni zakoni čekaju na dnevnom redu u Skupštini da ih vi kao ozbiljni i odgovorni ljudi u interesu građana Republike Srbije diskutujete i da ih usvojite ili ne usvojite, ali je važniji lični politički marketing. Ničeg novog 20 minuta, sve isto kao i prethodnih osam dana. Ni jedna nova stvar.

Zašto Bratislav Gašić jutros nije odgovarao? Zato što je odgovorio čovek već na sve. Ne postoji ni jedna nova stvar koju je narodni poslanik danas izneo, osim te, što kaže Milenko Jovanov, što su nove stvari, pa svaki dan je nešto novo tema, kad vidi šta ima na društvenim mrežama ujutru i šta ima u medijima, pa je i to tema dnevnog reda ove sednice, zato što to dozvoljava politički marketing, pa da iskoristimo tu šansu.

Ja zaista verujem da će građani ovo da prepoznaju. Ovakvu neodgovornost, ovakvo mrcvarenje parlamenta, na kraju krajeva i izvršne vlasti koja svaki dan opet mora nešto da radi što je naš neposredni posao, u interesu građana Srbije, a da mi ovde pričamo iz dana u dan isto i ništa novo i da uopšte nije važno šta je tema, i da uopšte nije važno šta ste vi pitali a šta sam ja već odgovorila, ili šta je ministar Gašić odgovorio. Pitanja koja ste postavili sada u vezi sa Mladenovcem odgovorio je ministar Gašić najmanje tri puta i to na prvoj tački dnevnog reda, kada je bio Izveštaj o bezbednosnoj situaciji. Odgovorila je najmanje dva puta ministarka pravde Maja Popović. Ali, nema veze, kao da je važno, hajde da pričamo da bi nas valjda kamera snimila i da bi na društvenim mrežama i u vašoj nekoj međusobnoj političkoj borbi valjda vi pobedili, ne znam. Ali, dobro, okej, na kraju krajeva, šta da radite, može vam se, pa ćemo valjda svi da ispoštujemo to.

Zašto ministar Gašić nije ovde? Zato što ministar Gašić ima obaveze koje su zakazane pre više od tri meseca i koje odlaže i odlaže i odlaže, kao što i ja odlažem svoje obaveze, da bih bila ovde. Danas sam ga zamolila da završi te obaveze koje su izuzetno važne i da se vrati. I vratiće se u Narodnu skupštinu.

Ali, da smo mi bili odgovorni, mi smo ovo mogli da završimo u tri dana, u četiri dana. Ja mislim da sam ja četvrtog dana, nisam na početku rekla, da se razumemo, neću tražiti smenu ministra Gašića, ja sam rekla to rekla četvrtog dana. Četiri dana sam davala argumente, branila poziciju Vlade, branila moj izbor, na kraju krajeva, kao predsednice Vlade, činjenicama, nekim pokazateljima. I onda četvrtog dana kad sam videla da samo idemo u krug i u krug i da više ništa novo nemamo da kažemo jedni drugima, a što je najvažnije, u stvari, građanima Republike Srbije, da završimo ovu sednicu, neću predložiti smenu ministra Gašića, ali možete da računate da imate ostavku čitave Vlade, sve je u redu.

Jel ne mislite da radimo dobar posao? Jel mislite da građani većinski misle da ne radimo dobar posao, odlično. Koja opozicija na svetu bi odbila izbore, osim naše opozicije ovde u Srbiji?

Ali, ono što je ključno, imate vašu narodnu poslanicu koja, vi kažete, priča u ime policije i stručnjak je za policiju, pukovnik u penziji, ako se ne varam. Ta vaša narodna poslanica kaže da ne postoji odgovornost Ministarstva unutrašnjih poslova, odnosno ministra unutrašnjih poslova, da ne može biti odgovoran i da nije odgovoran za tragediju. Ona žena to kaže danas. I vi ne slušate nju, nego vi pričate opet šta ste vi čuli. Nama se čitav razgovor svodi na to kao da smo komšinice prekoplotuše, pa Olivera, Tomica, Danijela, nije Danijela nego Olivera i nije ona Olivera za koju mislite nego ona druga Danijela i to je u stvari razgovor ozbiljnih ljudi na ovako ozbiljnu temu. I tako prolaze dani.

Sada ću vam izneti nove podatke, zato što zaista pokušavam da kažem nešto novo, deveti dan ne znate više šta da govorite na sve iste teme u kojima ste sve već završili. Ali, evo, pogledajte učinak našeg bezbednosnog sektora u periodu 2012-2022. godina. Tu je period i Aleksandra Vulina i Bratislava Gašića i još nekih ljudi. Ali, u periodu od 2012. godine, kad pričate šta je naš učinak i šta je naše ogledalo i šta je naše lice, evo konkretni podaci. Ja mislim da generalno, na kraju krajeva, ljudi nas poznaju po konkretnim podacima i konkretnim rezultatima, a ne Olivera, Danijela i Tomica.

U periodu od 2012-2022. godine, u odnosu na komparativni period 2001-2011. godine, kriminal je smanjen za 13,5%, odnosno za više od 155 hiljada krivičnih dela. To je učinak bezbednosnog sektora.

U periodu 2012-2022. godine, u odnosu na komparativni period 2001-2011. broj krivičnih dela ubistvo i teško ubistvo je smanjen za 37,7%, odnosno 614 krivičnih dela.

U periodu 2012-2022. u odnosu na komparativni period 2001-2011. broj krivičnih dela ubistvo u pokušaju i teško ubistvo u pokušaju je smanjen za 29,8% odnosno 686 krivičnih dela. U istom periodu broj krivičnih dela silovanje je smanjen za 44,6%, odnosno 524 krivična dela, dok je broj silovanja u pokušaju smanjen za oko 60% odnosno za 281 krivično delo. U istom periodu broj krivičnih dela teška telesna povreda je smanjen za 34,7% odnosno za 6.080 krivičnih dela, dok je broj lakših telesnih povreda manji za 32,5%. U istom periodu broj krivičnih dela teška krađa manji je za 28,9% ili za 80.676 krivičnih dela. Broj razbojništava je manji za 40,7% a broj neovlašćenih korišćenja tuđeg vozila za 65,5%.

Realizovano je duplo više zaplena droge 106.858 u odnosu na 56.181 zaplenu i oduzeta duplo veća količina opojnih droga, preko 53 tone, u poređenju sa oko 22 tone. Od 2017. godine intenzivirane su aktivnosti i znatno je povećan broj policijskih akcija na planu suzbijanja krivičnih dela u vezi sa drogama, shodno čemu su i zaplene droge sve učestalije, a najveće količine droge oduzete su 2019. godine, skoro 7,4 tone i 2021. godine oko 8,8 tona, 2022. godine 7,2 tone.

Tako da, u svakom slučaju koji god pokazatelj konkretan da uzmete, po broju krivičnih dela, zaplena droge, organizovane kriminalne grupe i hapšenje i procesuiranje organizovanih kriminalnih grupa, u periodu u poslednjih 10 godina su značajno bolji podaci, značajno bolji podaci. To je, na kraju krajeva, nešto što je lako proverljivo.

Dakle, ministar Bratislav Gašić je, u redu, dobro radio svoj posao i kao ministar unutrašnjih poslova i kao direktor BIA.

Još jednom da kažem, dakle, da neko može da spreči ovakvu tragediju, sprečio bi je u svakoj drugoj zemlji na svetu, sprečio bi je i ranije u Republici Srbiji. Nemoguće je. Sistem može da uradi, šta sistem može da uradi. Monstruma ne možete da zaustavite osim ako nemate policijsku državu, represivni režim u kome, kako vi kažete ili vaš kolega, kako čujete od nekog ispred dragstora ko pije pivo, da je neko bolestan ili da je opasan, vi odete, uđete u kuću, ispreturate sve stvari, uhapsite sve preventivno i onda će verovatno biti mirno, ali to je onda policijska država i ja nisam stekla utisak da građani koji protestuju na ulicama žele da mi živimo u policijskoj državi, i tako prolaze dani.

Što se tiče zahteva roditelja, osetljiva tema, možemo da pričamo, da ne pričamo ovako javno i, na kraju krajeva, možete da dobijete to službeno, volela bih, zato što šta god da kažem, biće da sam zloupotrebila poverenje roditelja, tako da kako god, molim vas, tražite, dobićete napismeno, ali pre toga moramo sve da proverimo sa roditeljima, jer šta god da kažem, osetljivo je. Hvala vam mnogo.

PREDSEDNIK: Reč ima Snežana Paunović. Izvolite.

(Slavica Radovanović: Replika. Prozvala me je.)

Dobićete i vi reč posle.

Izvolite.

SNEŽANA PAUNOVIĆ: Napokon, uvaženi predsedniče Skupštine Srbije, ovo se, naravno, ne odnosi na vas, poštovane koleginice i kolege, uvažena predsednice Vlade, građanke i građani Srbije, sebe radi, svih vas radi, pročitaću tačku dnevnog reda o kojoj razgovaramo bezmalo šesti dan, u stvari, ne ni tačku dnevnog reda, koliko obrazloženje. Kaže - glasanje o nepoverenju članu Vlade, ministru unutrašnjih poslova Republike Srbije Bratislavu Gašiću predlažemo zbog urušavanja bezbednosnog sistem, dugogodišnjeg neadekvatnog reagovanja i nepreduzimanja mera, a što je dovelo do tragičnih dešavanja u našem društvu, podneta 12.05.2023. godine.

Poštovane kolege, pre svega meni je važno da je predsednica Vlade Republike Srbije tu, gospođa Ana Brnabić. Možda bi bilo dragoceno da je tu i ministar Gašić, ali što se mene i moje diskusije tiče nije nužno. Zašto to kažem? Zato što kada smo kao poslanici vladajuće većine glasali za Vladu Republike Srbije, poverenje smo ukazali, pre svega, vama kao mandataru. Da ste me pojedinačno pitali o svakom ministru, verovatno bih za poneke imala i neke primedbe, ali nije to bio moj kabinet nego vaš.

Da li čovek uvek izabere najbolje? Verovatno da ne, i nije to Vlada sa malo članova. Ali, da li je Bratislav Gašić neko ko bi trebao da podnese ostavku zbog dve najveće tragedije koje su se dogodile u Srbiji? Izvinite, ali nije.

Evo čujem dobacivanje – a kako je Ružić? Ja ću odgovoriti i na – a kako je Ružić? Hvala na pitanju, Ružić je dobro.

Drugo što želim da kažem jeste da ja nemam manir da šta god govorili u ovoj sali, sa ove strane dobacujem bilo šta, ne smeta mi, možete komotno i lepo je što se brinete za zdravlje bivšeg ministra. Ako je pitanje bilo kako je podneo ostavku, ne zato što je ste je vi tražili.

Ovde postoji zamena teza o kojoj ja želim primarno da govorim. Zahtevi građana nisu pred nama. Pred nama su zahtevi, uvažene kolege, vas koji ste narodni poslanici, pripadnici opozicije i procenili ste da je najbolje u ovom trenutku boriti se na način što ćete tražiti određene ostavke, određene smene, ne razmišljajući da li mi, uprkos dobroj volji, možemo da uradimo bilo šta od toga.

Kada ste izašli sa zahtevom u ime građana da smenimo REM, i o tome sam već govorila, ali svesno ponavljam ponovo, to ste uradili svesni ili nesvesni momenta da Narodna skupština Republike Srbije to ne može da uradi. O Vladi Republike Srbije da ne govorimo.

Ja sam bila i na tom Kolegijumu na kom smo dogovarali ovaj dnevni red, ni pod pretpostavkom da ćemo se ovim dnevnim redom baviti bezmalo mesec dana. Zašto? Zato što smo pomešali prava, obaveze, a iskoristili mogućnosti nemilice.

Ja potpuno podržavam da u svojstvu predstavnika predlagača ili, da budem potpuno poštena, i u svojstvu ovlašćenog predstavnika odbora imate no-limit vreme koje možete da koristite, ali je to više nego neozbiljno i više nego na štetu građana Republike Srbije, u čije ime se svi ovde zaklinjemo da radimo najbolje stvari. To je prva teza koja je potpuno pogrešno zloupotrebljena, jer ja uz respekt svima vama nisam čula ništa u proteklih 20 minuta izlaganja ovlašćenog predlagača što nisam čula jutros, što nisam čula u prošli četvrtak. I nije sporno da postavljate pitanja koja opet najmanje imaju veze sa onim što sam pročitala u početku, a to je da se traži odgovornost Bratislava Gašića zbog ove dve tragedije.

Mi smo sada ušli u istorijsku analizu Bratislava Gašića kroz funkcije koje je obavljao, pa i svih drugih kroz funkcije koje su obavljali i to ako neko ima vremena da se time bavi, može i analitički da posmatra, ja protiv toga suštinski nisam, ali to prosto nije primarna tema.

Bezbroj puta sam morala da reagujem replicirajući na neke optužbe ili spinove novinske, lepo ste rekli, uvažena predsednice Vlade, jer smo bar u prva tri dana najizloženiji tom spinovanju u određenim medijima bili upravo mi iz SPS kao, ne znam, potencijalni rotor za jedno ili drugo, kako god se to tumačilo i do današnjeg dana, tačno, Novica Tončev je u svim novinama danas kao neko ko je demonstrativno napustio sednicu Vlade.

Ja i to mogu da razumem u političkoj borbi koja dozvoljava ako imate hrabrosti, da nemate obraz. Međutim, i jedno i drugo će pre ili posle na naplatu.

Šta se nama događalo kroz istoriju, ako se već toga sećamo? Pomenuli ste nekoliko puta ubistvo premijera za koje niko nije odgovarao, ali ono što je za mene još šokantnije, ako već razgovaramo sa ove distance kao ozbiljni ljudi i predstavnici naroda, ubistvo premijera Srbije usledilo je nakon jednog pokušaja ubistva. Jesmo to zaboravili? Da li smo imali istog ministra policije kada se dogodio pokušaj ubistva premijera Zorana Đinđića kod arene „Limes“? Da li smo izvesnog Milenkovića tada oslobodili optužbi pod izgovorom da se dogodio saobraćajni udes? Da li je 20 dana nakon toga u zgradi Vlade, praktično na vratima, ubijen premijer Srbije?

Ja sada ovo ne govorim radi toga. Čula sam da ste me nešto pitali. Rado bih vam odgovorila, ali ste to rekli sebi u bradu.

Kada govorimo o ubistvu premijera, govorim kao o porazu države i govorim o jednom čoveku koji je najpre sa pozicije premijera morao da bude zaštićen. Tu je zatajio sistem bezbednosti. Tada je trebalo da podnesu ostavku svi. Niko nije ni pomislio da podnese ostavku. Svi su razmišljali samo o tome ko je će ministarstvo kojim da zamene i kako da eventualno na bazi još nekog poduhvata, poput onoga koje su sproveli 2000. godine, zarade još koji evro.

Zašto ovo kažem? Kada ste postavili pitanje ko je odgovarao za ubistvo i ko je podneo ostavku za ubistvo premijera, imali ste dobacivanje i pitajte ih u stranci. To je druga krajnost o kojoj opet govorimo samo kada nam se to sviđa. Ko su ljudi koji su već tri decenije u političkom životu Srbije, obučeni nekada u jedan, a nekada u drugi dres? Kako konačno, kada nam se dogodi tragedija u „Ribnikaru“ mi vidimo, šta? Samo odgovornost Bratislava Gašića. Da to rešava ovu situaciju, ja bih bila prva koja bi tražila odgovornost Bratislava Gašića. U momentu kada se dogodilo jedno ubistvo u školi, pa drugo u selima nadomak Smedereva i Mladenovca, zadnje što sme da se dogodi je ostavka ministra policije.

Ja imam nešto da zamerim gospodinu Gašiću – zašto nema direktora policije još uvek? To hitno mora da se uradi. Ostavka ministra policije bi samo značila da u jednoj zbunjenosti, tragediji, tuzi Srbija ostaje i bez, pa ako hoćete, drugog po važnosti čoveka u sistemu, ako govorimo o bezbednosti. Tražiti ostavku ministra policije ne može da bude svest o odgovornosti, nego pokušaj za dodatnu destabilizaciju. Zašto? Možda ćete nam jednoga dana reći.

Za 30 dana, koliko traje ova rasprava, slušali smo razne diskusije. Ja odgovorno tvrdim da niko nije čuo diskusiju npr. koleginice Tanje Medved, koja je trajala dobrih 27 minuta. Zašto je niste čuli? Govorila je kada je tačka bila, ako se ne varam REM. Govorila je šampionka Srbije, pokušavajući da nam ukaže šta je važno uraditi u odrastanju dece i gde smo propustili da se bavimo svojom decom i govorila je tako da je mogao da joj aplaudira svako bez razlike kojoj političkoj partiji pripada. Ma niko je nije čuo, jer se ovde čuje samo jedna stvar ili van serijski bezobrazluk ili senzacija i onda smo svi u glas protiv rijalitija. Kako se zove ovo, gospodo, što radimo 30 dana? Ako nije svojevrsni rijaliti, osim što nema baš tih honorara kojima se jutros maše. Jesmo li protiv rijalitija ili bismo da ih uselimo u zvanične institucije?

Ministar Branko Ružić nije podneo ostavku zato što ste ostavku od njega tražili vi ili građani Srbije, čak je niste ni očekivali, nego je sutradan, nakon što je podneo svoju ostavku, na ulicama jedan od zahteva bio – ostavka ministra Ružića. To samo znači da se niste bavili načinom da se popravi sistem koji je doveo do ove dve tragedije, a to je, pre svega, sistem vrednosti, nego ste se bavili onim što će biti politički pitko i profitabilno i što će doneti još po neki glas. Sve to ima smisla raditi, osim kada je tema ovakva kakva je bila.

Danas nemamo problem da izgovorimo bezbroj puta pala su mrtva deca i vama je svejedno. Nikome nije svejedno. Niko nije toliko monstruozan da može da pomisli da mu je bilo svejedno. Imamo li svest na koji način optužujemo predsednicu Vlade Republike Srbije sa kojom možemo da se ne slažemo? Na kraju svih krajeva nisu svi ni glasali za ovu vladajuću većinu, ali ova žena sedi 30 dana ovde ili bar polovinu od toga, a dve tačke nisu bile predmet zbog koga je premijerka trebala da bude u sali, i sluša ono što kao civilizovani ljudi jedni drugima ne bi smeli da kažemo ni na ulici, a kamoli u parlamentu Srbije predsednici Vlade kao narodni poslanici. I to nam je super, kul, i to nam je baš ekstra, i to nam je slika na koju smo ponosni, i to nam je slika koju hoćemo da gradimo kao neku budućnost. Za koga?

Ako govorimo o statusu policije, a i time možemo da se bavimo, onda ja apelujem i molim vas da prenesete ministru Gašiću, ja kao laik ipak mislim da, čini mi se da je koleginica o tome govorila, ti mladi ljudi koji tek završe kurs za policajca ili kako god se to zvalo nisu sigurno oni koji bi trebali odmah da počnu da rade u srednjim školama, a baš zbog tog generacijskog jaza, a ko bi mogao da bude tamo? Tamo bi mogli da budu svi oni ljudi koji su poslati u penziju mnogo pre roka, kao posledica političke odluke, a neposredno posle petooktobarskih promena. To su oni policajci koji su ratovali, braneći Kosovo i Metohiju. Oni su svi bili nepodobni, čim se taj rat završio i oni su svi uglavnom penzionisani nekakvim odlukama u najboljim godinama i sa punim kapacitetom, govorim o službi koju su obavljali, i sa dosta iskustva. To su i danas ljudi koji pripadaju nekoj generaciji između 40 i 50 godina. Možda su oni ljudi kojima treba poveriti bezbednost dece, naravno, uz apsolutnu proveru njihovog zdravstvenog i mentalnog stanja u ovoj fazi, a posle svih ovih godina.

To su nepravde koje su se dešavale unutar policije. Vi ih pamtite, slušala sam vašu diskusiju, bila je preemotivna možda u nekom trenutku, ali pamtite mnogo stvari, pamtite nepravdu prema policajcima, pamtite kako je to izgledalo biti podoban ili nepodoban policajac, isto kao i prema pripadnicima Vojske SRJ. Tek o tome se ne usuđujem da govorim pod okolnostima da kolega Đurković sedi ovde, ali on bi mogao. Mnogo je ljudi pretrpelo svojevrsnu nepravdu zato što su samo, možda čak i nisu pripadali drugoj političkoj opciji, možda je samo nečija pretpostavka bila da je to tako. Danas sa ove distance, kao idealno rešenje za ovu situaciju, mi čujemo, šta, optužbe kako sve radimo po partijskoj obavezi, liniji, kako god to bilo. Gotovo da mogu da se složim sa tim da ne postoji niko u državi Srbiji ko sme da kaže danas ili bilo kad, od kada postoji višestranačje, da nisu prioritet bili partijski drugovi od komunizma na ovamo. Dakle, nije to patentirao niko od nas. To su klasična, rekla bi bivša ministarka Čomić, srpska posla.

Međutim, ono što smo rekli pre dve i po godine, a ostalo je nekako na dušu svima nama, najpre bivšem ministru zdravlja, a to je inicijativa, jedan okrugli sto koji smo na inicijativu poslanika održali u Ministarstvu za ljudska i manjinska prava, a ticalo se toga da proverimo i čujemo od stručne javnosti kakvo je mentalno stanje nacije nakon dve godine Kovida-19. Došli smo na ideju da možda treba najpre razgovarati sa decom, i to sa decom u osnovnim školama, jer slušajući stručnjake shvatili smo da je najgore na njih uticao taj lokdaun, to asocijalno ponašanje, taj momenat da su bili osuđeni na virtuelni svet i da su se nekako na njega i navikli.

Šteta je što nismo realizovali jednu takvu ideju koja je možda, ne tvrdim, ali možda bi bila korisna, dragocena, možda bi i sprečila sve ovo što se dogodilo.

Dakle, da smo više slušali svoje probleme, ne pokušavajući da problem koji svi zajedno vidimo pretvorimo u samo Anin ili samo Snežanin, nego da probamo da o tome razgovaramo, sigurno nam teme ne bi bile ovakve dve tragedije. Kada nam se ovakve dve tragedije dogode, onda nam je najlakše da viknemo da je neko drugi kriv. Budite bar toliko korektni pa ispoštujte ono što svako malo pominjete, a to je ostavku Branka Ružića. Ispoštujte čoveka, kad već mislite da je sve to bilo ispravno i idealno.

Konačno, danas je 27, a sutra je Vidovdan. Ovo je ista ona Srbija koja je na Vidovdan izručila svog predsednika. Ovo je ista ona Srbija koja je tada poverovala da je samo to uslov da živimo najsrećnije na svetu. Ja nisam videla tu najveću sreću. Osim što pripadam SPS, čijeg ste predsednika prodali Haškom tribunalu, pripadam građankama i građanima Srbije i sramota me zbog toga, jer ste i taj novac uložili u lične resurse, a ne u državu Srbiju.

Obraćam se svima onima koji se kao u onoj narodnoj priči ponašaju poput „kome je pčela za kapom“. Mogla sam ja da prozivam i imenom, nego mi to ne dozvoljava vaspitanje, zato što ako se setim svih imena, moraću da kažem i karakteristike, a to nije lepo, to bi onda bilo ružno i protiv tih ružnih reči sam, svakako, u parlamentu.

Ono protiv čega nisam i na šta apelujem je, šta god da u bilo kojem trenutku morate da odlučite građanke i građani Srbije, razmišljajte o tome dobro da ne biste morali da se kao danas stidite zbog postupaka onih koje ste birali ili kao sutra, jer ćete se sutra svi setiti rečenice pokojnog predsednika Savezne Republike Jugoslavije – znate li da je danas Vidovdan? Hvala vam.

PREDSEDNIK: Slavica Radovanović, dva minuta. Izvolite.

SLAVICA RADOVANOVIĆ: Ja sam zaista, gospođo premijerka, mislila da vi razumete kada sam rekla da ministar ne snosi odgovornost, jer na vašoj poziciji i vašeg ranga treba da znate razliku između krivične i objektivne odgovornosti.

Ministar unutrašnjih poslova ne može da snosi krivičnu odgovornost, ali sam nastavila i rekla da zbog loših procena, loših odluka, nepostojanja direktora policije, iznošenja podataka vezano za Nemačku itd, on mora da snosi objektivnu odgovornost. Zaista, ne mogu da verujem da vi koji ne pravite razliku između neodređenog i određenog zasnivanja radnog odnosa sebi dajete za pravo da deseti put pričate o meni kako sam rekla da ministar nije kriv. Krivično nije, premijerko, kriv, ali je kriv zato što je dozvolio svojim odlukama da se mnoge loše stvari dese.

Sada ću vam reći ovde odgovorno. Nakon Ivice Dačića, MUP nije imalo pravog i odgovornog ministra unutrašnjih poslova. To je jedini čovek koji je radio za dobrobit policije i oni pre njega. Posle Ivice Dačića je krenuo sunovrat policije. Ako smo se igde naslušali gluposti i bezveznih stvari, naslušali smo se od vas.

Isto tako ne mogu da shvatim da poslanici vaše stranke koji su dugo ovde nisu u mojim rečima shvatili i malo ironije Zašto govorim da ministar Gašić treba da ponese ostavku, treba da snosi objektivnu odgovornost, jer on je zaista kriv za smrt kada je bio u Vojsci, kriv je i za smrt, sada kada je ministar u policiji.

Zato vas najlepše molim da prestanete da me citirate i da pravite razliku između krivične i objektivne odgovornosti. Molim ovog đavoljeg advokata da tako može da se ponaša u emisiji kod Jovane Jeremić na „Pinku“.

PREDSEDNIK: Ako ste zbog ovoga tražili reč ponovo, ne znam stvarno šta bih vam rekao. Zbog ovoga što ste sada uradili, ako ste zato hteli reč, stvarno ne znam šta bih vam rekao više. Kao da ono danas već nije bilo ne dovoljno, nego preko svake mere.

(Vladimir Đukanović: Povreda Poslovnika.)

Povreda Poslovnika, Vladimir Đukanović. Izvolite.

VLADIMIR ĐUKANOVIĆ: Predsedavajući, reklamiram povredu Poslovnika po članu 107, naravno narušavanje dostojanstva ovog parlamenta.

Zaista ste morali da reagujete. Ovde smo imali direktnu optužbu da je gospodin Gašić kriv za nečiju smrt i ovo je nedopustivo. Mi ovde inače danima, već mesec dana slušamo kako na indirektan ili direktan način krive sve nas da smo krivi za smrt dece u školi „Vladislav Ribnikar“ i trpimo sve ovakve uvrede do momenta gde smo sada došli do situacije da imamo najdirektniju optužbu da je ministar Gašić kriv i za smrt u vojsci i za smrt u školi „Vladislav Ribnikar“ i za smrt ljudi u Mladenovcu.

Ovako nešto je nedopustivo. Ako je će neko da svoju političku karijeru i svoje političke poene da skuplja na tragediji, na smrti nečijoj, taj bi trebalo da se stidi.

Ovo je bilo za kaznu, za opomenu i ja moram da kažem da sam zaista razočaran zato što niste reagovali. Zahvaljujem.

PREDSEDNIK: Razumem primedbu, gospodine Đukanoviću. Možda ste i u pravu. Bilo bi to u skladu sa pravilima da sam opomenu odmah izrekao. Ne bi bilo suprotno onome što Poslovnik propisuje, ali kao što vidite, negde pokušavam da doprem do svakoga i sve se nekako nadam da ljudi neće da rade one stvari koje bi da gledaju sa strane kako neko drugi radi, na isti takav način, opravdano, kritikovali, osudili, rekli sve najgore. Kao što vidite, nemaju problem sa tim da te stvari rade sami. Nikakav problem u tome ne vide.

Opet, svede se na isto. To bude pre svega lice onoga ko takve stvari radi, ko to sebi dozvoljava, time uvek o sebi govori najviše, ali da skrenem pažnju i vama koliko to može da ima bilo kakvog smisla ili efekta, bilo kakvog, ista poslanica je danas rekla da ministar Gašić nije kriv ni za šta. Da je kriva, kako beše, neka karma je kriva i neka maleroznost, neki maler je kriv i mnogo toga drugog.

Tako da, jasno je i vama koliko to smisla ima i šta to sve ukupno znači. Rečju baš ništa, ali da ne treba tako neodgovorno da se ponaša i govori, ne treba, saglasan sam. Ukoliko želite, može Skupština da se izjasni?

(Vladimir Đukanović: Ne.)

Ja sam razumeo primedbu sa vaše strane.

Reč ima predsednica Vlade, izvolite.

ANA BRNABIĆ: Hvala vam.

Dakle, pokušavate sada da menjate teze. Naravno da je sasvim jasno svakome da ne može ministar da snosi krivičnu odgovornost za ovo. Kako bi mogao da snosi krivičnu odgovornost? Pa, nije on čovek bio lično umešan u ovaj zločin.

Dakle, niko ovde od početka ove sednice ili ove tačke dnevnog reda, nikada nije pričao i krivičnoj odgovornosti, već o odgovornosti, tako da nemojte sada da menjate teme.

Jasno je meni da ministar Gašić ne može biti krivično odgovoran, jasno je svima da ne može biti krivično odgovoran. Niko ovde nije pričao o krivičnoj odgovornosti, pričali ste o političkoj odgovornosti, ljudskoj odgovornosti, jel. Sad vas citiram: „Priznajem da ministar unutrašnjih poslova ne može baš da snosi odgovornost i da zna šta se i kako dešava, ali prosto ministar Gašić, odnosno član Vlade je jedan taličan čovek. Ne mogu ništa drugo da kažem, nego jednostavno jedan taličan, jedan malerozan čovek. Gde god da se pojavi, javljaju se neke velike tragedije. Zato mislim da gospodin Gašić ne može da radi i ne može više da bude na čelu ni jednog sistema bezbednosti“.

Dakle, potpuno ste jasno rekli da ministar unutrašnjih poslova ne može da snosi odgovornost zato što ne može da zna šta se i kako dešava. Niste mislili na krivičnu odgovornost, ja nisam mislila na krivičnu odgovornost, niko nije mislio na krivičnu odgovornost i to je više nego očigledno.

Vi ste rekli da ne može biti odgovoran, kao što i ne može biti odgovoran, ali ste rekli da ne može da bude na čelu sistema bezbednosti zato što je taličan i malerozan. Kažete, prosto, opet kažem - imate neku karmu koja uopšte nije dobra za sistem bezbednosti.

Dakle, toliko o odgovornosti. Ako treba ponovo, zamolila sam da mi donesu transkript da vidim da li sam ja pogrešno zapisala, pošto sve zapisujem.

Nemojte sada da prebacujete da se radi o krivičnoj odgovornosti. Sasvim je svima jasno, ja mislim detetu od dve godine da ne može biti krivično odgovoran. Tako da to nikad niko nije pomislio i niko nikad nije pomenuo i o tome se nikad nije pričalo.

Znate vi na koju ste odgovornost mislili i kao bivši pripadnik policije ste takođe i tačno rekli da ne može biti odgovoran za takve tragedije kao što nijedan drugi ministar unutrašnjih poslova u istoriji Srbije nije bio odgovoran za takve tragedije. Hvala lepo.

PREDSEDNIK: Sa ovim smo nadam se završili ovu raspravu.

(Slavica Radovanović: Nećete da mi date repliku?)

Pa nema, nećete, nemate osnova. A gde vam je ovlašćeni predstavnik? Jel otišao Aleksić? Mnogo se pa zadržao. Bio sat vremena popodne i ajde što je kasnio nego opet otišao. To što je kasnio nadoknadio je time što je otišao ranije. Odlično, odlično.

(Jelena Milošević dobacuje.)

Ko viče? Vi? A koji je vama put danas? A koji je vama put danas? Drugi, treći? Jel ste zaboravili karticu kod kuće, pa ne možete da se javite za reč? Šta je problem? Imate karticu, a ne znate kako se koristi ili ste samo toliko pristojni? Šta je od te tri stvari?

Reč ima Marina Raguš.

Izvolite.

I kažite Aleksiću da dođe nekad na sednicu slobodno.

MARINA RAGUŠ: Hvala vam.

Godina je 2016. Obrazlažući predlog za smenu ministra Bratislava Gašića premijer Aleksandar Vučić rekao je da je podne zbog pristojnosti i učtivosti koja se očekuje od jednog ministra, a ne zbog rezultata koji su vrlo dobri. Vučić je kazao da je ovo jedan redak gotovo neuobičajeni zahtev jer je upućen zbog jedne izjave, naglasivši da je to ipak mnogo više od samo jedne izjave.

Pritom, osvrćući se na određena izlaganja pojedinih poslanika, pa tako i poslanika tadašnjeg SDS-a, Aleksandar Vučić, tadašnji premijer rekao je sledeće - on je potom pobrojao sve avionske nesreće koje su se dogodile u vreme kada Gašić nije bio ministar, kao što između ostalog pad aviona "Orao" u regionu Baranda, "Super galeb" dodavši - Gašić je dobro obavljao svoj posao. Znate li koliko bi puta do sada recimo američki državni sekretar morao da podnese ostavku? Najmanje 24 puta u prethodnih pet godina, a to mu nikada niko nije tražio.

Ovo je bilo 2016. godine kada je ministar Gašić kao Ministar odbrane tada podneo ostavku, zato što je uvredio jednu novinarku. Dakle, zbog pristojnosti. To se u istoriji Srbije, političkoj istoriji Srbije još nije desilo, a ja se sećam mnogih ministara koje ste takođe pominjali danas koji su na ulice grada Beograda izvodili Hamere, rušili vodenim topovima demonstracije. Sećam se da nisam znala kako da se vratim kući. Kneza Miloša je bila puna Hamera, posle jednog mitinga. A onda su čistili Srbiju takođe od političkih neistomišljenika. Takođe sam bila lično svedok, nažalost toga. To je bio projekat kako reče jedna koleginica iz Demokratske stranke nekadašnje, projekat očistimo Srbiju od radikala.

Vidite, ti radikali, kako ste ih dali na takav zao glas, nikada nisu izvodili ljude na ulicu tražeći smenu režima, nikada im nije padalo na pamet da traže ostavke ministara zato što se desila neka nesreća, ali su i te kako polemisali o tome, a direktna institucionalna odgovornost, kada je ubijen premijer Srbije i to na vratima svog radnog mesta.

Tadašnjeg ministra unutrašnjih poslova nigde nije bilo, a mnogi su dobili kao preporuku mesto premijera. Toliko o odgovornosti.

Nije bilo do sada.

Gospodin Jovanov i ja nismo mogli da premerimo koliko mi dugo govorimo o ovoj tački dnevnog reda, samo o ovoj. Ja sam ovlašćeni predstavnik i već tri nedelje čekam strpljivo svoje vreme da odgovorim na tačku dnevnog reda, na temu koju ste vi tražili, a kvorumom vam samo mi omogućili. Pa zar ne ispada, drage kolege i koleginice, da je nama važnija ova tema od vas?

Desila su se dva masakra. U jednom je počinilac dete. Dete je ušlo u školu i pobilo decu. Nezapamćeno u Srbiji. Ko je odgovoran za to? Mi ili onaj koji je pucao? Na koji način je sistem toga dana stao? Na lice mesta je prva izašla ministarka zdravlja, zatim ministar prosvete, a izlazak ministra Gašića se izgubio u medijskom prevodu. On je bio treći koji je došao na lice mesta.

Imamo drugi masakr. Uobičajeno u ovakvim situacijama, imamo iskustva mnogo razvijenih zemalja nego što smo mi, gde je tu krivica ministra policije? Zar se ne radi o nezavisnom sudstvu i tužilaštvu? Policija je kada je reč o njoj uradila sve što je bilo do nje.

Čuli smo takođe, meni na zaprepašćenje, da je dovoljno da pitamo nekog ko pije nešto ispred nekog lokala da nam navede ko je loš na reputaciji u tom mestu. Pa zbog tog rekla kazala punili su se koncentracioni logori, gulazi, pravili goli otoci. To hoćete? Mi tako ne funkcionišemo.

Bila sam takođe svedok kada policija u zapadnoevropskim zemljama rešava određene proteste na ulicama. Ljudi koji su radili ili rade za policiju znaju o čemu pričam, izvedu konjicu. Znate kako to izgleda?

(Jelena Milošević: Znamo.)

Odlično i treba da znate. Srbija to nikada nije uradila na način kako su to radile te zemlje.

(Miodrag Gavrilović: Kako nije?)

Samo malo sačekajte. Imajte strpljenja. Ja vama ne dobacujem.

Pokrenu vodene topove, ubiju boga u demonstrantima.

Pre izvesnog vremena, dame i gospodo, bili smo delegirani kolega Nemanja Joksimović i ja da razgovaramo sa međunarodnim predstavnicima kojima se vi najčešće žalite na postupanje ne vladajuće koalicije nego SNS.

Znate šta nam je jedan od prisutnih rekao? Za to što se dešava u Beogradu, a jesu paljenje Skupštine, ulazak sa motornim testerama u RTS, protesti desnice, levice, mogućnost direktne blizine građanskog rata, u njegovoj zemlji nikada ne bi moglo. Na to smo mu odgovorili – da, znamo, samo što u našem slučaju planina zaštitara ljudskih prava bila bi na našim leđima.

Ali, ajte sada pošto je meni vrlo važna ova tema zbog građana Srbije, ja ne želim da se valjam u blatu spinova i manipulacija, ajte da poredimo nas i određene druge zemlje na koje mi želimo zakonskim rešenjima da se ugledamo.

Pretpostavljam da ste svi čuli da Edvarda Snoudena. Barak Obama, tadašnji predsednik SAD, je morao da izađe u javnost i da objasni masovni nadzor koji se dešavao 24/7 potaknut terorističkim aktima kada su srušene „Bliznakinje“. Barak Obama koji kao senator je bio protiv bilo kakvog kršenja ljudskih prava, pogotovo od federalnih istražnih organa. Kao predsednik jedne velike države koja je vodila rat protiv terora razumeo je da sprečiti teror kao što vi tražite preventivno znači da se nadziru svi, znači da se nadzire svaka komunikacija i vaš mejl i vas SMS, vaše kretanje, sve. Zato je Njujork i svi veliki gradovi su bili pokriveni kamerama.

Neki kažu, zli jezici, da je veštačka inteligencija već tada radila svoj posao, zato što se u realnom vremenu dobijao ogroman broj podataka. Edvard Snouden, sećate ga se? Tada je otkriveno da se na tlu Amerike vrši masovni nadzor nad građanima Amerike. I nije bio sam. Mnogi koji su radili u nacionalnoj službi bezbednosti su takođe podneli ostavke, koji su radili na tim algoritmima da špijuniraju druge, a ne svoje građane, jer su razumeli šta se dešava.

Tadašnja izjava Baraka Obame je bila sledeća – šta hoćete, sigurnost i bezbednost za vašu decu ili ljudska prava? Birajte. Znači, nečega morate da se odreknete, ako je teror i terorizam naša svakodnevnica. Da li mislite da ostale zemlje nemaju to? Da li mislite da je mogao, recimo, da se predupredi ili ne predupredi teroristički napad, sećate se, „Šarli ebdo“? Nemojte da vam pričam o koaliciji „Pet očiju“.

Evo, pre neki dan francuski senat je usvojio predlog zakona kojim će se takođe vršiti masovni nadzor komunikacija, svih. Zašto? Zato što je ovo izazovno vreme i zato što se teroristi akti dešavaju skoro svakodnevno. Akt terora je svaka masovna pucnjava, zato što u Americi, koja je prepoznatljiva po tome, takođe deca pobiju decu. I to je akt terora, i to jeste teroristički akt. Da li to može da se predupredi? Može, možda. Pretpostavke – masivni nadzor i veštačka inteligencija i kamere svugde.

Hajde da vidimo šta je bilo kada smo mi pokušali u Nacrtu zakona o unutrašnjim poslovima, prateći standard Interpola, zamislite, Interpola, mi ne možemo da odgovorimo njihovim zahtevima zato što mi nemamo taj softver. Šta se tada desilo? Bili ste protiv toga, bili ste protiv upada u kuću pod pretpostavkom da je nečiji život ugrožen. Podigli ste ceo svet na noge i celu međunarodnu zajednicu. Dobro, rekli smo. Pričali smo o tome, pa su bila javna slušanja, pa je bio Nacionalni konvent, pa je bio ceo civilni sektor, pa su bili svi, i mi smo rekli – dobro, premijerka je tu, ona lično početkom ove godine, ići ćemo član po član, komentar po komentar, da dovedemo Zakon o unutrašnjim poslovima na najbolji mogući način u interesu sigurnosti i bezbednosti građana Srbije.

Dakle, drage kolege, samo recite šta u stvari vi hoćete – hoćete li „Velikog brata“, koji će da prati svaki vaš postupak ili hoćete ljudska prava i neograničene slobode? Evo, tu smo da vas čujemo, ali jedanput čujemo jedno, drugi put čujemo drugo.

Suštinski, ovo što se sada dešava i celokupna ova rasprava, a da ne budem delegitimisana odgovaranjem na određene teme koje su se ovde čule, jeste – Vučiću, odlazi. To je vama jedini zahtev, a ovo ostalo je spin, spin koji potpomaže medijski tajkun. Naravno, čovek ima konkretan finansijski interes. Samo, dobro razmislite, meni se čini da čovek puni vrednost firme koju hoće da proda. Šta ćete posle? Ako on puni vrednost tri firme koje će dobro da proda, a da ne govorim šta je radio u regionu i u Srbiji registrujući firme na određenim mestima, izbegavajući, praveći razne marifetluke, to ostavljam za neki drugi put, već sam i govorila o tome, mrzim da se ponavljam.

Dakle, imamo dva nivoa. Hoćete sistem i uređeno društvo i vrednosti? O tome može da se razgovara. Poziv Aleksandra Vučića je otvoren, predsednika Republike. Do dana današnjeg niko se na taj poziv nije odazvao. Zašto? Hoćete sistem? Kako ga pravite? Politički dogovor, ne može ulica. Hoćete smenu i razrešenje ministra policije? Zašto ne cele Vlade? Kako to ministar policije je odgovoran, a nije odgovorna cela Vlada? Evo, mi kažemo – spremni smo na to, ljudi, dođite da se dogovorimo, idemo na izbore. Samo može na izborima, ne može tehnička Vlada, ne može prelazna Vlada, ali može dogovor o svim uslovima do izbora.

Ovo sve zbog građana koje potcenjujete i mislite da kod njih prolazi to što im se servira. Prolazi kod Šolaka, delimično, ali vidim da u poslednje vreme više ima kriznog menadžmenta kad određene kolege poslanici, koji su još i bili i visoki činovi u policiji, kažu da ministar ima lošu karmu, kako da vam kažem. Znači, krizni menadžment odmah mora da nastupi, jer to je teško ispeglati. Ili brojne druge stvari koje smo čuli. Ali čovek, Šolak ima konkretan finansijski interes. Uzeo je sve što može, sad bi da podigne astronomski vrednost firme, da je proda, ide čovek da igra golf, ljudi. Vi mu pomažete u tome. I ne samo u tome. Svako ko je radio dehumanizaciju Aleksandra Vučića, kojeg kačite na vešala na tim protestima, na balončiće na tim protestima, vređate mu decu, kao i određeni albanski prvaci, razvlačite mu porodicu, pa ga onda kriminalizujete, jasan je proces i jasan je put. Kako se to zove, dame i gospodo, kada rušite najjačeg političara u zemlji, stub političke koalicije, ako ne destabilizacija? Ovim se samo obraćam kolegama koji su predstavnici opozicionih stranaka, ne svi, čast izuzecima.

Dakle, mi sa ove sednice imamo samo dva puta. Jedan je mirno rešenje krize, kroz dogovor. Poziv predsednika Vučića i dalje je otvoren za sve vas. Vlada bez problema i premijerka je rekla – moja ostavka je na stolu, kao i svih ministara, i idemo na izbore. Onaj drugi, koji nikako ne valja, je dalja destabilizacija ove države, ovog društva. I svakim danom dodajete hiljadu decibela više gromova i munja i problema onima za koje kažete da iz zastupate, a to su deca.

Ja sam mislila, gospođo Brnabić, da ćemo mi ovde da pričamo, i to je ono čemu se nadam, recimo, kako da uredimo digitalni prostor države Srbije. To je naš suverenitet, mi moramo da se postavimo kao suverena zemlja. Podjednako ja volim da se ugledam na najrazvijenije zemlje Evropske unije, pa kad određene društvene mreže direktno krše naše zakone, ne poštuju naše zakone, lepo ih kaznimo i odlično popunimo svoj budžet. Ja to hoću da vidim. To je uspostavljanje sistema, jer naša deca nisu na televizijama, nisu na tim kanalima, naša deca su u tom prostoru gde se odvijaju, verujte, najperfidnije moguće stvari.

Sada ću samo sa ovim završiti. Nije bez razloga vlasnik „Meta“ kompanije pre nekoliko godina uposlio u svojoj firmi najjače neuro naučnike koji, da, prate svako ponašanje korisnika interneta. Gde se nalaze ti podaci? Ne kod nas, serveri su tamo negde. E, dakle, ja sam očekivala da ćemo o tome da pričamo i da ćemo se dogovoriti – hajde da krenemo od toga, da regulišemo, da se ponašamo kao država, jer to jesmo. Da regulišemo digitalni prostor i da sačuvamo našu decu, da ne slušamo više laži – što niste usvojili Aleksin zakon, a sama autorka zakona kaže – ali većina je ušla u zakon, zakon već postoji, osim dečjeg ombudsmana. Pa samo očekivala čuću od vas predlog – e, fali dečji ombudsman, hajde, evo, predlažemo da se konstituiše dečji ombudsman. I brojne druge predloge. To bi građanima Srbije, čije su oči uprte u sve nas, koji su zaista politički aktivni, bili konkretni znaci da mi svi ovde želimo uređen i svake godine bolji sistem u kome se garantuje sigurnost, bezbednost, sva ljudska, građanska i sva ostala prava koja proističu odatle. To je proces.

Nažalost, mi smo za ovih mesec dana slušali neverovatne spinove i po ko zna koji put, je na najgori način zloupotrebljena tragedija koja je zadesila Srbiju. Tu decu niko ne može da vrati, roditeljima pobijene dece je apsolutno sve jasno, ti roditelji su imali svoje zahteve o tim zahtevima razgovarali su sa ljudima kojima ipak najviše veruju, a to je predsednica Vlade Srbije i predsednik Republike Srbije.

PREDSEDNIK: Zahvaljujem, gospođo Raguš.

Prelazimo na listu na prijavljenih za reč.

Prvi prijavljeni je Aleksandar Olenik.

ALEKSANDAR OLENIK: Dame i gospodo, poštovani građani Srbije, poštovani građani Vojvodine, danima ovde, nedeljama Vlada, ministri, predsednica Vlade nas ubeđuju da nema objektivne odgovornosti kod ministara i kod Vlade. Pokušavaju to na razne načine.

Pitam vas, gospođo Brnabić, zašto je onda ministar Ružić podneo ostavku? Pitam vas konkretno, koji su razlozi, zašto je ministar Ružić podneo ostavku? Iz njegovog odgovora koji je bio javan, ja sam razumeo da je on podneo ostavku jer se smatra odgovornim kao ministar prevashodno za masovno ubistvo u „Ribnikaru“. Ako vi imate neko drugo objašnjenje ili neki drugi razlog, molim vas, da nam kažete, ja ću se u tom slučaju izviniti i vama i gospodinu Ružiću.

Ono što svi znamo ovde to je da je gospodin Ružić podneo ostavku jer je objektivno odgovoran kao ministar Vlade Republike Srbije. E, sad postavlja se pitanje kako je ministar obrazovanja odgovoran, a ministar policije nije kada je u pitanju masovno ubistvo? Naravno da su odgovorni obojica, ali mnogo više je odgovoran ministar policije po prirodi stvari.

Sada kad smo već kod toga, osnovna funkcija Vlade ministarstava je da obezbedi sigurnost građana i to sam vam objašnjavao prvog dana kada je krenula rasprava. Vi kao Vlada to niste uspeli da uradite, konkretno to je posao i gospodina Vulina, ali i gospodina Gašića.

Konkretno, pitao sam gospodina Gašića mada nije bio tu ni prošli put, nije ni sad, žao mi je, ali tu ste vi, pitao sam ga prošli put. Siguran sam da za „Ribnikar“ nije moglo da se reaguje, nije moglo da se spreči, ali sigurno da gospodin Milić nije smeo javno da pročita imena dece i to je odgovornost gospodina Gašića i samo to je dovoljno za ostavku.

Ono što je mnogo veći problem i gde je stvarno pokazana odgovornost gospodina Gašića to je Mladenovac, to je Dubona, to je Malo Orašje. Prvi napad je bio u Duboni, policija je bila iznenađena, razumem niko drugačije to nije mogao da predvidi, ali problem je šta je bilo između. Od Dubone do Malog Orašja ima nekih sedam kilometara, to je deset minuta vožnje dok se uđe u kola 15 minuta, znači 15 minuta je masovni ubica iz Dubone vozio do Malog Orašja.

Moje pitanje i odgovornost gospodina Gašića je sledeći – da li je bilo policije u Duboni i da li je bilo policije u Malom Orašju? Ako je bilo policije, zašto policija u Duboni nije bar pokušala da spreči masovnog ubicu da iz Dubone dođe do Malog Orašja i da nastavi, ponovi izvrši drugi napad, ubije još ljudi?

Sledeće pitanje, ako je bilo policije u Malom Orašju zašto ta policija 15 minuta nakon prvog napada nije bar pokušala da spreči ubicu da uđe u Malo Orašje i da ponovi napad? Da li je policija bila tamo ili nije, ako je jeste šta je radila? Ako nije, po čijoj odluci, po čijoj proceni je bila tamo? Da li se tako isto čuvaju i štite i ostala mala mesta po Srbiji, po Vojvodini? Na primer da li ima policije u Banatskoj Topoli, u Bočaru, to su sve pitanja za gospodina Gašića i žao mi je što on nije i žao mi je što on nije ovde.

Posebno pitanje je naoružanje. Sada nakon ovoliko vremena prosto je opšte poznato da su svi tamo znali da je ovaj u Duboni naoružan. Imamo samo dve opcije ili jedina policija nije znala ili je znala i nije htela da ga razoruža. Ne znam koji je odgovor od ova dva gori.

Na kraju, posebno mi je žao što ministar Gašić nije tu, pa moram vas da pitam, zašto dopuštate da ministar policije štiti Predraga Koluviju optuženog za proizvodnju droge na najvećoj plantaži kod nas koja je ikad pronađena? To je prosto odgovornost koju on mora da snosi, ali ne samo on, ona je odgovornost i vaša jer ste vi predsednik Vlade.

Na kraju, moram da vas pitam, na Jovanjici, na toj plantaži najvećoj kod nas, je nađeno tona droge, pripremljene, gotove, spremne za konzumiranje. Moram da vas pitam, da li je ta droga namenjena za izvoz ili je to za svu našu decu? Hvala vam.

PREDSEDNIK: Verovatno je trebalo da bude duhovito. Inače da znate, sva ta pitanja su bila već ovde prethodnih dana, ali vi niste bili tu da slušate.

Milija Miletić. Izvolite.

MILIJA MILETIĆ: Zahvaljujem se, predsedniku Skupštine.

Poštovana predsednice Vlade, poštovane kolege poslanici, građani Srbije, ja sam Milija Miletić, dolazim iz Svrljiga, to je najlepša opština u Srbiji koja se nalazi pored grada Niša, a to je najlepši grad u Srbiji. Inače sam izabran sa liste Aleksandar Vučić – Zajedno možemo sve i predstavljam u Skupštini Ujedinjenu seljačku stranku.

Kao ovlašćeni ispred naše poslaničke grupe već prethodno govorio o ministru Gašiću o kome imam puno pozitivnih stvari, gde sam govorio o njegovom radu kada je bio ministar odbrane, kako smo radili kako je zajedno sa nama štitio, što se kaže svaki delić tih naših opština koje su bile ugrožene. Kasnije, normalno, zajedno sa njim, on je dolazio kod nas i u Svrljig, obilazio i ostale opštine, tako da o tom čoveku mogu da kažem samo pozitivne stvari.

Ovaj deo oko odgovornosti, koleginica Marina Raguš je malo pre govorila i ja nju podržavam zato što je rekla puno pozitivnih stvari, zato što je nama u interesu da na svakom mestu damo rešenja, personalno. Situacija u našoj zemlji jeste takva kakva jeste, na Kosovu se dešava puno loših stvari. Nama je sada potrebna sloga i jedinstvo, pa baš zbog toga mislim da bi svi zajedno i vlast i opozicija morali naći zajedničko, adekvatno rešenje, da iz ove teške situacije izađemo svi zajedno, da želimo da bude mir i stabilnost. Trenutna situacija je takva kod nas, da što se tiče aktuelnih dešavanja ovde na Kosovu, a rekao sam i ranije, bio sam 19. juna na Kosovu i imao razgovore sa našim ljudima koji i dalje osećaju i želju i volju, normalno da smo mi sa njima i bićemo uvek, dok smo živi i dok su naša pokoljenja živa.

Normalno, još jednom mislim da bi bilo dobro da one stvari koje su bitne što se tiče naše dece, što se tiče naše škole, sada trenutno je pauza, odnosno taj odmor, gde naša deca sada kući spremaju se za neke nove aktivnosti, za letnja zbivanja. U vreme kada se desio taj nemio događaj naši policajci su bili prisutni u tim školama i mislim da naša policija radi maksimalno, profesionalno dobro, odlično i to govorim iz delokruga zato što sam ja dete policajca. Moj otac je bio policajac, otišao je u penziju, časno nosio svoju uniformu, bio u službi naroda uvek i na svakom mestu. Tako sam i ja vaspitavan, tako je vaspitana i moja sestra, tako sam ja vaspitao moju decu.

Još jednom mislim da je potrebno da imamo toleranciju, poštovanje. Inače, malo ranije govorio je Dragan Marković Palma, čovek koga izuzetno poštujem, čovek koji je domaćin, koji je isto rekao da ministar Gašić je čovek koji zaslužuje da ima poverenje zato što je čovek kao Gašić osoba koja je prošla sve, koja zna sve i koja svakome želi da pomogne.

Uvažene kolege, mislim svima nama ovde je potrebno da naredni period se što više fokusiramo na one stvari koje se tiču tih naših malih sredina, malih opština, naših sela, naše poljoprivrede i normalno da ćemo kroz to ulaganje u takve sredine imati mogućnost da se naša Srbija razvija na najbolji način.

Još jednom, ja ću kao čovek i kao predsednik Ujedinjene seljačke stranke uvek podržavati one stvari koje su normalne, stvari koje su potrebne tim našim malim ljudima. Kad kažem malim ljudima, to su ljudi kao što je moj otac, moja majka, ljudi koji su živeli na selu, rođeni na selu. Takav sam i ja. Baš zbog tih ljudi iz malih sredina, tih ljudi koji su štitili, branili i hranili našu zemlju Srbiju, zbog svih stvari koje dolaze kod nas, zbog negativnih stvari koje se dešavaju na Kosovu, svima nama je potreban mir i stabilnost, poštovanje i normalno, ja ću biti protiv da se glasa za smenu našeg ministra gospodina Bratislava Gašića, kao i naš poslanički klub. Hvala još jednom.

PREDSEDNIK: Hvala.

Reč ima Jelena Jerinić.

JELENA JERINIĆ: Hvala, predsedavajući.

Ova rasprava traje više od mesec dana i skoro sve je odgovornost i za bezbednosnu situaciju, izveštaj Vlade, anketni odbor i ova tačka dnevnog reda.

Sve vreme ponavljate isto – sistem nije zakazao, Bratislav Gašić nije ni za šta odgovoran. Čini se sve vreme da je Bratislav Gašić najzaštićeniji čovek u Srbiji. U jednom skoro objavljenom tekstu on je nazvan „crnom kutijom“ SNS-a, odnosno čuvarom svih afera vladajuće stranke, kao ministar odbrane, kao direktor BIA, a sada kao ministar unutrašnjih poslova. Zaista je dugačka lista svih onih koji ne daju Gašića, od predsednika države, premijerke, ali i drugih članova stranke, sve do najnižeg funkcionera.

Šta nam se na taj način poručuje? Poručuje se da sve može da se oprosti i zataška, samo je važno biti dovoljno blizak prijatelj vođi pokreta. Čime je Bratislav Gašić zaslužio svoju nesmenjivost?

Stalno ponavljate da je on već jednom dao ostavku i to je tačno, ali tek onda kada je šef rekao da treba. Šta je, dakle, kriterijum za nesmenjivost? Nije važno kakve su nekome kvalifikacije, nije važno kakvo mu je iskustvo, koje druge javne funkcije obavljao, dovoljno je da u svoj CV stavi da je prijatelj Aleksandra Vučića.

Problem je u tome što se svaka kritika SNS-a shvata kao napad na državu. Svaka kritika postupanja Aleksandra Vučića shvata se kao napad na državu. Gospodo, niste vi država. Ova država postojala je i pre vas, a postojaće i nakon vas. Mi samo pokušavamo da sprečimo da je potpuno ponizite i opljačkate. I to rade i ljudi u preko 30 gradova u Srbiji koji dva meseca protestvuju. Između ostalog, traže i smenu Bratislava Gašića, jer znaju šta je država, šta država treba da radi i žele svoju državu da odbrane.

Kakvi su vaši odgovori na zahteve protesta? Tražimo oduzimanje nacionalnih frekvencija „Pinku“ i „Hepiju“ – evo jeftiniji hleb. Tražimo smenu Gašića – evo 10 hiljada dinara po detetu.

Ja ću se osvrnuti samo na jednu od odbrambenih izjava koje je izrekao Aleksandar Vučić. Reče on – Nije posao ministra unutrašnjih poslova da deluje preventivno već samo represivno. Je li? Kada to kaže predsednik države, on poručuje svim građanima i građankama Srbije da nismo bezbedni, da nema ko da čuva našu bezbednost, da to nije ničija odgovornost.

Nema veze što u Zakonu o ministarstvima piše da je MUP zaduženo za zaštitu bezbednosti građana i sprečavanje krivičnih dela. Nema veze što u Zakonu o policiji prvi posao policije – prevencija kriminala i unapređenje bezbednosti u zajednici. Nema veze, predsednik je tako rekao. Lepo. Recite to ženi koja prijavljuje nasilje ako postane žrtva femicida – desilo se, biće dovoljno da se učinilac uhvati, ili žrtvi silovanja, sasvim je svejedno. Recite to detetu koji je žrtva vršnjačkog nasilja – ako baš dobiješ ozbiljne batine, doći će policija. Dok se to ne desi, šta da radimo, prevencija nije naš posao.

Nije vam jasan ni koncept odgovornosti kao takve, ali vam nije jasno ni šta je trebalo da radite drugačije. Zeleno-levi front je vrlo jasno i javno izneo naše predloge mera, kako u vezi sa kontrolom oružja, tako i u vezi sa obrazovanjem. Ponavljamo sve vreme, tj. vi ponavljate sve vreme da nismo za dijalog i da nikakve predloge nismo podneli. Izvinite, ali iskustvo nas je već naučilo da vi na predloge opozicije ne reagujete na najefikasniji način.

Koliko čekamo predsednika Orlića da nam odgovori na pitanje gde je narodna inicijativa za zabranu iskopavanja litijuma i bora - 290 dana. Ili na obrazovanje anketnog odbora o pogibiji osam rudara u rudniku „Soko“ – 329 dana. Komisija o ugovoru o „Beogradu na vodi“ – 265 dana. Komisija za utvrđivanje odnosa prema antifašističkom nasleđu – 229 dana. Konačno, odgovor Vlade na interpelaciju za smenu Siniše Malog, na koju ste po Ustavu bili dužni da odgovorite u roku od 30 dana, mi čekamo 192 dana.

Premijerka je doduše ponudila svoju ostavku umesto Gašića i o tome sam već govorila na ovoj sednici. Sada samo jedna sugestija – ostavka se ne nudi, ona se daje.

Još jedno pitanje – da li je ostavku ponudio i Veselin Milić, načelnik Beogradske policije? Koliko dana, koliko meseci treba da se utvrdi da je on taj koji je pokazao spisak dece spremne za odstrel u „Ribnikaru“? Ako je i taj snimak nestao u „storidžima“, kako kaže ministar Gašić, da li se on toga seća, jer je on stajao tačno iza njega.

Danima gospodin Gašić u Narodnoj skupštini pokušava da izbegne političku odgovornost. Do sada je uspeo da izazove jedan diplomatski skandal i da iznese neproverene tvrdnje u vezi sa nekoliko sudskih postupaka. Optužujući inspektore koji su u predmetu „Jovanjica“ pojavljuju kao svedoci tužilaštva, ne samo da narušava ugled Ministarstva kojim rukovodi, a u kome još uvek rade časni policajci i policajke, već na taj način vrši i neprimereni uticaj na samostalno tužilaštvo i nezavisni sud, što je Ustavom zabranjeno.

Na čiju stranu staje ministar Gašić? Pitala sam ministarku pravde, Visoki savet tužilaštva i Visoki savet sudstva kada će upozoriti ministra da je to zabranjeno?

PREDSEDNIK: To je bilo kompletno vreme poslaničke grupe.

JELENA JERINIĆ: Ne dozvolite da u pokušaju da ostane na političkoj funkciji zabasa i u pravnu odgovornost. Hvala.

PREDSEDNIK: Samo da primetim na temu dnevnog reda i tema o kojima ste govorili danas, imali smo slikanje selfija na koncertu, kupovinu soli devedesetih, odnos između kralja i Tita, pitanja ko je Danijela, ko Olivera, kolike su premije u nekom rijalitiju obećane i sad smo imali i litijum.

Jel vama ljudi sve to zajedno ima smisla sa onim što ste sami predložili za tačku dnevnog reda, i ministra Gašića, to vam ima smisla? Evo, kaže mi glas sa Gazele da mi to ne razumemo. Dobro.

Kad svi budu kao vi 18. maja legli na Gazelu i rekli da ne ustaju do ispunjenja, verovatno će svi razumeti.

Pravo na repliku, izvolite.

MILENKO JOVANOV: Naravno da smo ponovo čuli taj koktel, da ne kažem neku težu reč, ali koktel tema iz javnosti, iz medija, sa društvenih mreža, prosto, bez ikakvog kraja i konca. Jedino nismo čuli nijedan argument u korist toga da Bratislav Gašić treba da podnese ostavku i šta je konkretno njegova odgovornost. Vi ne razumete taj koncept. Pa, ne razumemo taj vaš koncept, stvarno ne razumemo.

Ali, nešto ni vi izgleda ne razumete taj svoj koncept. Eto, niko od vas nije podneo ostavku zato što niste imali kvorum dva dana, niko nije podneo ostavku zbog toga što niste došli na radno mesto za koje ste plaćeni. Niko nije pokazao odgovornost zato što niste bili u stanju da se skupi vas 60 koji ste tražili ovu sednicu, koji ste predložili ovaj dnevni red. Niko od vas nije pokazao odgovornost i podneo ostavku kada niste glasali za sopstveni predlog dnevnog reda. Pa, ni vi ne razumete taj vaš koncept odgovornosti izgleda, ili ga razumete odlično tako da on treba da važi za jedne onako kako ste ga vi zamislili, a za vas ne važi ništa, za vas ne važi apsolutno ništa.

Najzad, ovo kao da gledam uživo onaj vic, a kada je onaj Piroćanac, valjda, imao, ne znam, 10 reči za neki spomen ili čitulju, kako je već išlo, pa na kraju mu ostalo mesta, pa on napisao, kao dodao - još prodajem „Fiću“ 1985. godište, otprilike ta varijanta. Tako to izgleda. Ne znam više šta, ajde ubaci i ovo, ajde ubaci ono, dodaj ovo i za sve je kriv Gašić, za sve je odgovoran Gašić i za to što Orlić nije stavio ne znam šta na dnevni red i zato ima Gašić da odgovara. Aman, bre ljudi, hajde probajte da se fokusirate ako ništa drugo. Dakle, gde je odgovornost ministra Gašića, nestrpljivo čekamo, konačno da čujemo odgovor na to pitanje. Hvala.

PREDSEDNIK: Reč ima predsednica Vlade.

Izvolite.

ANA BRNABIĆ: Hvala.

Sada sam ponovo čula jednu genijalnu tezu i kako u roku od bukvalno 32 sekunde pobijete sami sebe. Postavite jednu premisu i onda kažete nešto što potpuno obriše tu premisu i čitav svoj koncept urušite, ali i dalje stojite iza tog koncepta.

Dakle, ovako, čula sam, kao što čujem ovih dana, Bratislav Gašić je najzaštićeniji čovek u Srbiji, čime je on zaslužio svoju nesmenjivost, kažu - ljudi pričaju da je on čuvar tajni SNS, pa je valjda time zaslužio svoju nesmenjivost i onda sledeća rečenica - tačno je da je bio jednom smenjen.

Čekajte, kako je nesmenjiv kada je bio smenjen, i to sa mesta ministra odbrane i to najzaštićeniji čovek u Srbiji, čuvar tajni SNS, nego smo ga tada smenili, smenio ga tada predsednik Vlade Aleksandar Vučić, čuvara tajni. Eto, valjda smeo je, jel? Jel smenjiv ili je nesmenjiv? Koliko puta mi treba nekog da smenimo da bi vi rekli - pa dobro smenjen je?

Još jednom da zaključimo, poštovani građani Srbije, čuli smo da je Bratislav Gašić najzaštićeniji čovek u Srbiji i da je nesmenjiv, verovatno, tako nam se natuknulo, zato što je čuvar tajni SNS. To je premisa i onda dolazi rečenica - tačno bio je jednom smenjen. Taj čuvar tajni SNS je bio jednom smenjen, jel, i nije odao, je li, tajne te SNS koje želite da verujete da ima te crne tajne koje valjda mislite da SNS ima. Taj nesmenljiv čovek je bio jednom smenjen, tako da toliko o toj tezi da je najzaštićeniji i da je čuvar tajni i da je nesmenjiv.

U ovom slučaju Bratislava Gašića čuvaju rezultati i čime je zaslužio. Zaslužio je, ponovo ću vam reći statistički, time što je imao i odigrao veliku ulogu u bezbednosnom sistemu Republike Srbije u poslednjih 10 godina, a u toku kog perioda je kriminal smanjen za 13,5%, ukupna stopa kriminala.

Pričali ste o tome valjda kako se osećaju silovane žene zato što i vi morate valjda da upotrebite najmonstruoznije moguće zločine, valjda vi branite silovane žene, a mi smo valjda protiv, pa smo za silovanje, ne razumem. Vi ste portparol, je li, svih ugroženih, a mi smo užasni i ne brinemo za te ljude.

U tom smislu imamo u periodu 2012. do 2022. godine, u odnosu na komperativni period 2001/2011, broj krivičnih dela silovanja je smanjen za 44,6%, dakle, skoro 45%, dok je broj silovanja u pokušaju smanjen za oko 60%. U istom periodu broj krivičnih dela - teška telesna povreda je smanjen za 34,7%, odnosno za 6.080 krivičnih dela, dok je broj lakih telesnih povreda manji za 32,5%.

Ono što mi je, takođe, važno da kažem apropo pokušaja šale sa Jovanjicom i jednom tonom marihuane za našu decu. Realizovano je u periodu 2012. do 2022. godine duplo više zaplene droge, 106.858 tona, u odnosu na 56.181 zaplenu… Izvinite, ovo je broj zaplena, 56.181 zaplenu u periodu od 2001. do 2011. godine. Oduzeta je duplo veća količina opojnih droga, preko 53 tone. Za poslednjih 10 godina u poređenju sa oko 22 tone za prethodnih ovih 10 godina, dakle, prvu dekadu dvehiljaditih godina. To su rezultati.

Da ima svakako bilo kakvu objektivnu odgovornost verujem da ne bi časio časa da podnese ostavku. Svakako cenim njegove rezultate i cenim posebno rezultate njegove borbe, borbe Aleksandra Vulina i hrabre inicijative predsednika Aleksandra Vučića da se obračunaju sa najopasnijim kriminalnim klanom u Evropi, to je klan Belivuk – Miljković, kada su zaista njih trojica stavila glavu u torbu, ali je Srbija očišćena o takvih kriminalnih grupa i sada je zaista na sudstvu da završi taj posao, a ja pretpostavljam da će se to tako desiti zato što su dokazi koji su prikupljeni dovoljni, nadam se da će biti dovoljni, da ne prejudiciram i da ne činim neprimeren uticaj na samostalno tužilaštvo i nezavisno sudstvo, kako kažete.

Kažete, takođe, da Bratislav Gašić ostvaruje neprimeren uticaj na tužilaštvo i sudstvo. Vi, koji sve vre govorite makar o jednom postupku kao da je potpuno gotov. Vi ste osudili nekog i pre nego što je završen sudski postupak, a svaki put kada mi kažemo – čekajte, ljudi, taj čovek, taj Koluvija je u pritvoru četiri godine, ko ga štiti, postupak je protiv njega, hajde da samo sačekamo iz poštovanja prema ovoj državi i njenim institucijama, pre svega sudstvu, hajde da sačekamo da se završi postupak i da čujemo osuđujuću presudu, a vi odmah skočite i kažete – vi svi štitite Koluviju. Ko ga štiti? Onaj ko ga je uhapsio? Onaj sistem koji ga je držao dve godine u pritvoru? Onaj sistem koji ga je posle te dve godine u pritvoru držao još dve godine u kućnom pritvoru? Ko ga štiti? Vama je sve vreme dozvoljeno da vršite pritisak na sudstvo zato što ste opozicija i zato što to valjda tako sme, ali kada mi kažemo – hajde da ispoštujemo tužilaštvo i sudstvo, onda vi kažete – vi nekog branite.

Da, za narodnog poslanika koji je prvi pričao, kaže – zašto nije ministar Bratislav Gašić ovde? Bio je otprilike tri nedelje, nego vas nismo videli tri nedelje. Sva pitanja koja ste postavili, na sva pitanja je odgovoreno makar četiri puta pre vaših pitanja, makar, i to pitanja o Duboni, Malom Orašju su odgovorena, pa čini mi se pre tri ili četiri nedelje, a kada je bio Izveštaj o stanju bezbednosti u Republici Srbiji, i to pojedinačno od strane ministra unutrašnjih poslova Bratislava Gašića i dodatno od strane ministra pravde Maje Popović, i jedno i drugo su odgovarali na ta pitanja.

Tako da se ja ne bih ponavljala, ali možete da vratite i da vidite sve odgovore zato što bi mi sada trebalo tačno, verovatno, sat i 45 minuta da prepričam šta su govorili ministarka Popović i ministar Gašić.

Mislim da je to neprimereno bi bilo prema svim ovim narodnim poslanicima, posebno prema onima koji su se udostojili da dođu u Narodnu skupštinu, a posebno takođe i prema građanima Republike Srbije koji, od onih koji prate prenos, zato što bi slušali peti put te stvari. Ali, dobro, vama to nije bilo dovoljno važno pa ste došli danas, pa eto, možete da nađete pitanja, odnosno odgovore na vaša pitanja ako vratite pre tri nedelje sednicu Narodne skupštine.

Kažete - naša najveća odgovornost je valjda da zaštitimo građane Srbije. Pa da, to i jeste jedna od najznačajnijih naših obaveza ili zadataka, ali je, sada nisam bila sigurna da li ste bili, da li ste se udostojili da čak i tada budete ovde u sali, je zaista najbolje do sada to obrazložila Marina Raguš i rekla – hajde da li da se odredimo da li želimo sigurnost i bezbednost naših građana i naše dece po svaku cenu, što je u redu, ako se tako dogovorimo ili ljudska prava i neograničene slobode po svaku cenu.

Kada smo samo pokušali i o tome je narodna poslanica Marina Raguš takođe pričala, samo pokušali da izmenimo Zakon o policiji, da uvedemo neke stvari koje postoje u zemljama Evropske unije, kao što je npr. biometrijska obrada podataka ili da pojasnimo stvari kao što je mogućnost da u slučaju neposredne opasnosti po život i zdravlje ljudi bez naloga tužilaštva, pripadnici MUP-a mogu da uđu u nečiji stan, to je naišlo na ogroman otpor i opozicionih stranaka i organizacija civilnog društva i tajkunskih medija, zato što mi želimo da širimo represivni sistem, što apsolutno nije tačno.

Želimo da uvedemo bezbednost ili preventivno delovanje na način na koji su to uradile neke mnogo, rekla bih, u tom smislu, modernije zemlje EU na koje se vi svakako, dosta nas, ugleda. Tako da je moguće da imate neke glavne gradove, prestonice zemalja Evrope u koje volimo da putujemo, koje su najpokrivenije kamerama, gde imate dozvoljenu svaku vrstu biometrijske obrade podataka, upravo zarad bezbednosti i sigurnosti građana, ali nekako nama to ovde nikako ne polazi za rukom, zato što se uvek nailazi na ogroman otpor.

Tako da je samo to ta dilema oko koje možemo da se dogovorimo, svakako spremni na dijalog. Ja mislim i da su izmene Zakona o policiji koji je predložio ministar Gašić, a koji smo povukli iz procedure, ponovo na zahtev predsednika Aleksandra Vučića, zato što je zamerio Vladi, zato što možda nismo dovoljno razgovarali sa svima ukoliko postoji toliko dezinformacija o tom zakonu, pa sada evo već koliko, tri meseca razgovaramo sa organizacijama civilnog društva o tom zakonu. U redu, samo da se dogovorimo šta želimo, neograničene slobode ili sigurnost i bezbednost naše dece?

Konačno, da kažem ovako. Bila sam optužena ovde od strane određenih narodnih poslanika za to što sam, kako su rekli, a onda sam ja to ispravila, ja govorila da su svi ljudi koji učestvuju na protestima protiv nasilja, ljudi, porodični ljudi, bebe, psi, njihovi kućni ljubimci koje dovode i sve ostalo, da su pripadnici, valjda, ili učesnici neke obojene revolucije. I ja sam rekla - ja to nikada nisam rekla. Objasnila sam zbog čega mislim da su iza destabilizacije Srbije stoji određene strane službe.

I da, apsolutno, mislim to i ne mislim da je sve što se dešava i sva količina lažnih informacija, dezinformacija, polu informacija, stvaranje haosa i panike kroz to plasiranje takvih informacija, da je slučajnost. Dakle, ne mislim.

Ali, sam rekla da učesnici u protestu, ne mislim da su ljudi koji su tu zarad obojene revolucije ili svakako ne, najveći deo njih, već izražavaju svoje nezadovoljstvo. Ipak, poštovani narodni poslanik koji je prvi govorio je upravo za to optužio sve učesnike protesta. Upravo za to, što su zamerili meni. Kada ljudi u njihovim redovima kažu – da, ti ljudi žele revoluciju, onda je to u redu. Kada ja to ne kažem, oni mi imputiraju da sam rekla. Eto, to su sada političke norme i standardi o kojima mi govorimo.

Dakle, narodni poslanik koji se obratio iz Kijeva sa Majdana je rekao – Ukrajina se na Majdanu borila i izborila za svoje pravo mesto u Evropskoj uniji, na zapadu u NATO. Mi to isto pokušavamo protestima bez nasilja da uradimo.

Tako da ste vi upravo to rekli, da su ti ljudi, ljudi na ulici, oni ljudi koji pokušavaju da izazovu Majdan u Republici Srbiji.

Tako da, to ste vi rekli za te ljude, a dogovorite se sa ostalim opozicionim poslanicima tačno da li je to u redu što ste ih optužili za to ili nije u redu što ste ih optužili za to da ne spočitavaju to meni, jer ja to nikada nisam rekla, ali vi jeste, ali vama to nikada nisu prebacili.

Tako da, šta da radite, dvostruki standardi i licemerje izbija zaista iz svake vaše reči ili rečenice, osim onih kada tezama jednom tezom pobijete onu prethodnu tezu koju ste napravili, a to je, ponavljam još jednom – Bratislav Gašić je najzaštićeniji čovek u Srbiji. On je čuvar tajni SNS i valjda je time zaslužio svoju nesmenljivost. Da, tačno je, jednom je bio smenjen. Hvala vam mnogo.

(Aleksandar Olenik: Replika.)

PREDSEDNIK: Tačno u tom periodu, gospodine Olenik, dok ste vi boravili na Majdanu a mi imali sednicu ovde, govorili smo o svim ovim pitanjima Za koje ste se vi zainteresovali naprasno večeras, a niste bili tu da slušate šta drugi govore i koliko su samo puta na sve od toga odgovorili već i ne samo na to.

Na dve stvari hoću da vam skrenem pažnju još samo. Prvo da vam ovlašćeni predstavnik, Miroslav Aleksić, već sat vremena nije tu i očigledno nema nameru da se vraća danas.

(Jelena Milošević: Gde je Bratislav Gašić?)

A što vi vičete? Pa nije tražio ovu raspravu Bratislav Gašić, nego Miroslav Aleksić. Gde je on koji je to tražio? Gde je onaj koga ste vi odredili za svog ovlašćenog predstavnika? Jeste li ga vi ovlastili za predstavnika? To je jedna stvar koju treba svi ljudi da znaju i da vide ovde.

Druga, od ukupno osam poslaničkih grupa opozicije, znate koliko vam je šefova grupa prisutno sada uopšte? Nula. Nula, još jednom. Toliko na temu koliko ste zabrinuti, tužni, odnosno zainteresovani za ovu temu zaista i suštinski na bilo koji način.

Ovim završavamo sa radom za danas.

Nastavak je u četvrtak u 10,00 časova.

(Sednica je prekinuta u 18,00 časova.)